
# Президентке мектюп 


Дюньяда энъ агъыр иш — бешинджи "а" сыныфнынъ етекчиси 
олмакъ. 

Бунъа ишанчым кямиль. 

Озюнъиз тюшюн де бакъынъыз: сыныфта отуз бала бар ве 
етекчиси оларнынъ эр бири ичюн месулиет ташый. 

Оларнынъ тертип-низамы, япкъан ишлери, окъувлары ичюн, 
сыныфны джыйыштырмакъ ичюн джевап бере. 

Себепсиз дерске кельмесинлер бакъайым! 

"Чхай-чхай" курешине мен нафиле ерде язылдыммы, ёкъса. 
Мен бу куреш боюнджа группамызнынъ чемпионым. 

Тюневин алтынджы сыныфтан учь дане огълан бизим 
"журналистимиз" Данила Петренконы урмакъ истедилер. 
Мен оларгъа "чхай-чхай" усулларынынъ тек ярысыны 
нумайыш эттим. 

Олар Даниланы тынч быракътылар ве мектеп директорына 
сенинъ устюнъден шикяет этермиз деп къоркъуздылар. 
Бакъса сен къараманларгъа! 

Бизим сынфымызда эр бир талебе — шахыс. 

Мисаль ичюн Борис Пакны алайыкъ. 

Биз оны Ким Ир-Сен деп чагъырамыз. 

О, бизде баш сиясетшынас. 


Якъын ве узакъ четэльдеки вакъиаларны дикъкъатнен козете 
ве бизни бутюн джианда олгъан вакъиалардан хабердар этип 
тура. 

Я, бизде не къадар сюргюн олунгъанлар бар! 

Гуля Омерова, Эдем ве Рустем Асановлар, Аня Фукс, Саша 
Галустьян, Виктор Гесиод, биз оны Пифагор деп чагъырамыз. 
О, мектебимизде энъ яхшы математик. 

Отуз адам — он миллетнинъ векили. 

Эр кереси сыныфта дава я да къавгъа башлайджакъта, мен 
оларгъа: бешинджи "а" сынфындаки эр анги маджера 
ватандашлар дженкининъ башланмасына тенъ келе, деп 
ачыкъ-ачыкътан айтам. 

Барсын, олар да месулиет не олгъаныны бильсинлер. 


Сынфымыз пек муаббет. 
Биз бири-биримизге мусафирликке барамыз, догъгъан 
куньлерни берабер, бутюн сынфымызнен къайд этемиз, 


окъувда кери къалгъанларгъа ярдым этемиз, агъыр алларда 
бири-биримизге къол узатамыз. 

Бизим аджайип сыныф реберимиз бар. 

Алия Саидовна. 

Биз оны севемиз ве урьмет этемиз. 

О, бизим акъикъий достумыз. 

Кечкен афтада февкъуляде вакъиа юзь берди. 

Гуля Омерова дерслерни къачырмагъа башлады. 

Мектепке бир кунь кельмеди, эки кунь кельмеди... 

Недир юзь берген. 

Гуля бири-бири артындан эки кунь дерслерге кельмемеси 
мумкюн дегиль. 

Дерслерден сонъ мен догъру, оларнынъ эвине бардым. 

Мен акълы чыкътым. 

Гулянынъ былтыр мектепни битирген агъасы Дилявер эвнинъ 
дамында иш япкъанда, аягъы тайып дамдан йыкъылгъан ве 
белини агъырткъан. 

Дилявер истидатлы рессам. 

Сынфымызнынъ къызлары онъа ашыкъалар. 

Мен де. 

Иште, онынъ ярдымынен чыкъкъан "Шейтан арабасы" деген 
дивар газетамыз мектепте энъ яхшы ве энъ кулюнчли газета 
сайыла. 

Диляверге шимди къолай дегиль. 

Онъа бир йыл тешекте, турмайып ятмакъ керек. 


Лякин о рухтан тюшмей. 

Эр шей окей оладжагъына инана! 

Иыл боштан-бош кечмесин деп о, рессамлыкъ окъув 
юртунынъ гъыябий болюгине окъумагъа кирмеге къарар 
берди. 

Биз мейдангъа кельген вазиетни невбеттеки 
топлашувымызда музакере эттик. 

Къолтутув группасыны мейдангъа кетирмеге ве хастанынъ 
янында невбетчилик япмагъа къарар бердик. 

Энъ эсасы — Диляверге озюне олгъан ишанчны джоймамагъа 
ярдым этмек. 

Не къадар аз янъгъыз къалса шу къадар тез аякъкъа турар. 
Базар эртеси куню Гуля мени четке чагъырып насылдыр бир 
зарфны косьтерди. 

Бу — мектюп, рессамлыкъ окъув юртунынъ джевабы. 
Мектюпте язылгъанына коре, Дилявер Омеровны Украина 
гражданы олмагъаны себебинден окъув юртуна къабул этип 
оламайлар экеп. 


Мектюпни директор имзалагъан. 

Мен атта директорны козь огюне кетирдим: узун бойлу, 
азгъын ве ачувлы... 

— Сен мектюппи Диляверге косьтердинъми? 

— деп сорадым мен. 


— Ёкь, — деди Гуля. 
— Догъру япкъансынъ. 


Дерслерден сонъ невбеттен тыш топлашувымыз оладжакъ 
деп, тенефюсте илян эттим. 

Кимдир дарылды лякин мен сесимни чыкъарып мектюпни 
окъудым ве эр шей ерли-ерине тюшти. 

Эгер къаравул бизни сыныфтан къувып чыкъармагъан олса, 
топлашувымыз сабагъадже девам этер эди. 

Башта, бутюн сынфымызнен окъув юртунынъ директорына 
бармакъ керек, деген теклиф тюшти. 

Бу теклиф ичюн атта рей биле бердик, керчек, бир агъыздан 
рей берильмеди, Данила Петренко къаршы чыкъты. 

Бутюн сынфымызнен бармакъ олмаз, директорнынъ 
кабинетине сыгъмамыз, деди. 


Учь адамдан ибарет векялетли делегация сайламакъ теклиф 
этильди. 

Беш адамгъа разы олдыкъ. 

Делегацияныиъ эркянына Нина Морозова, о, бизим баскетбол 
командамызнынъ капитаны, Данила — о, арамызда энъ юксек 
бойлу, эгиз агъа-къардашлар Эдем ве Рустем Асановлар, олар 
бизим чалгъыджыларымыз ве сыныфта энъ гузель кийингеи 
огъланларымыз, ве, эльбет де, мен — делегациянынъ 
етекчиси сыфатында кирдим. 


Окъув юртунынъ директоры бизни бир кереден къабул этти. 
Директор кенъ джаврунлы, мавы козьлю, гурь, дюльбер 
сакъаллы бир адам эди, акъикъий рессам олгъаныны бир 
кереден корьмек мумкюн. 

Эр биримизнен къол тутушып селямлашты, адларымызны, 
сойадларымызны ве насыл меселенен кельгенимизни сорады. 
Биз онъа эр шейни бирер-бирер айттыкъ ве мектюпни 
косьтердик. 

Дилявернинъ чызгъан ресимлери акълымда, оны гъыябий 
болюкке имтиансыз къабул этмеге азырым, лякин 
келеджектеки талебелернинъ джедвели Маариф 


назирлигинде тасдикълана ве анда яшав еринден алынгъан 
справкада гражданлыкъ акъкъындаки къайдгъа бир кереден 
дикъкъат этерлер, деди. 


Невбеттеки топлашувда биз огъурсыз сеферимиз акъкъында 
икяе эттик. 

Энди не япмакъ керек, деп тюшюнмеге башладыкъ. 
Дилявернинъ паспорты бармы? — деп сорады кимдир. 

Бар, акъикъий сою, устюнде украин герби де бар, деп джевап 
берди Гуля. 

Анда ялынъыз гражданлыкъ акъкъында къайд етмей... 

Бу да насыл шей! 

Демек, он алты яшымызны толдургъанымызда бизге 
гражданлыгъымыз язылмагъан паспортларпы тантаналы 
суретте такъдим этеджеклерми? 

Мен бу тюшюнджелеримни сесимни чыкъарып айттым, 
лякин Саша Галустян манъа итираз бильдирди. 

Онынъ татасы кеченлерде паспорт алгъан, ве анда, сонъки 
саифеде гражданлыкъ акъкъында къайд бар экен. 


Я мен матювим, я да ич бир шей анъламайым. 

Демек, Украина сакинлери эки категориягъа болюнелер: 
гражданлыгъы олгъанларгъа ве гражданлыгъы 
олмагъанларгъа. 

Барып да сенде гражданлыкъ акъкъында къайд олмаса — 
демек сен озь мемлекетинъде бош ерсинъ. 

Огюнде таячыгъы олмагъан сыфырсынъ! 

Олмайджакъ шей! 

Бойле олмамакъ керек. 


Бешинджи “а”нынъ делегациясыны маариф назирининъ 
узурына ёлламагъа бир агъыздан къарар берильди. 

Ве, назир делегациянынъ векялетлигине шубеленмемеси 
ичюн оны аит мандатнен темин этмеге къарар бердик. 


Даниланынъ бабасы белли журналист, оларнынъ эвинде язы 
машинкасы да, компьютер де бар. 

Данила бабасына язгъан макъалелерини компьютерде 
джыймагъа ярдым эткенини билемиз. 

Биз Данилагъа шойле мандатны азырламакъны авале эттик, 
барсын оны корип, назирнинъ козьлери тёгерекленсин. 
Данила эр шейни кереги киби япкъан! 

Мандат кереги киби олгъан. 


Юкъарысында — къаиде боюнджа — сынфымызнынъ 
эмблемасы. 


Бизге оны бир вакъытлары Дилявер чызгъан эди. 

Бираз ашагъыда буюк арифлернен: “13-нджи орта 
мектепнинъ 5-нджи “а” сынфынынъ Векялетли Кенъеши”, даа 
бираз ашагъыда — мектебимизнинъ почта индекси, там 


адреси ве, муим бир деталь, директорнынъ телефоны 
язылгъан. 
Мандатнынъ энъ ашагъысында — тёгерек муурь. 


Дерслерден сонъ, дос-догъру назирликке бардыкъ. 
Назирнинъ узурына бизни йибермедилер. 
Онынъ кятиби — акъикъий йылан экен. 


Назирнинъ сизсиз де иши богъурдакътан, балаларнен 
огърашмагъа онынъ вакъты ёкъ, деди. 


Биз бу йылангъа ачлыкъ илян этеджекмиз ве къабулханеде 
сонъ нефескедже отураджакъмыз деп къоркъуздыкъ. 

Ачлыкъ сёзюни эшиткенинен, о, бизни баштан аякъ сюзди ве 
къол сильтеди — ачлыкъ тутсанъыз тутунъыз! 


Ачлыкъ сынавындан кечип оламадыкъ. 

Эдем ве Рустем, унуттылар гъалиба, сабалыкъ янларына 
алгъан къавалтыларындан къалгъан шейлерни ашап 
башладылар. 

Нина ачлыкъны токътатмакъ ве ярын бутюн сыныфнен келип, 
назирнинь пенджерелери астында пикетке турмакъны 
теклиф этти. 


— Догъру! — деп къолтуттылар онъа Эдемнен Рустем. 
— “Диляверге алий малюмат алмагъа укъукъ берильсин!” 
деген плакат язармыз ве гъалебеге иришмегендже турармыз. 


Мен кятибеге бакътым, о, бу акъта не айтыр экен? 
Ве биз ондан джевап беклегенимизни анълады. 


— Буюрынъыз, — деди о, — истегенинъиз къадар тура 
беринъиз. 


Азбарымыз балабан, бутюн мектебинъизни алып келе 
билесинъиз... 

Демир киби къадын. 

Оны ич бир шейнен алып оламазсынъ. 


Шунда мен сонъки имкяндан файдаланмагьа джурьат эттим 
— Мандатны чантамдан чыкъарып огюне къойдым. 

Мандатны корип, сескенди: козьлюклерини бурнунынъ 
усьтюне ерлештирип, бизим весикъамызны дикъкъатнен 
огренмеге башлады. 

Шу арада къабулханеге устюнде мешин куртка, элинде 
папкасы олгъан орта бойлу эр киши кирип кельди. 


— Бу да кимлер, я? 
— деп сертче сеснен сорады о, бизлерге бакъып. 


— Делегация, Петр Михайлович, — деп джевап берди кятибе 
къадын. 


— О да насыл делегация? 


— Векялетли. 
Мандатлы, — деп бизим Мандатымызны онъа узатты. 


О, весикъаны дикъкъатнен козьден кечирди, сонъра бизге 
бакъып: 


— Джиддий, девлет иши олса керек. 
Буюрынъыз, — деп кабинетнинъ къапысына ишмар этти. 
Анълагъанымызгъа коре бу — назирнинъ озю экен. 


Оны эки сааттен берли беклегенимизни эшиткенинен, кятибе 
къадынгъа, чай кетиринъиз ве ярым саатке кабинетке 
кимсени кирсетменъиз, деп эмир этти. 


Биз Петр Михайловичке меселени тантиминен анълаттыкъ. 


Къанфетнен чай ичер экенмиз, назир телефонда 
кимлернендир лакъырды этти, сонъ бизге бакъып: 


— Тувгъанларым, анълайсынъызмы... сиз эльбет де, бу 
меселени котерип догъру япкъансынъыз. 

Гражданлыкъ — бу муим меселе. 

Лякин назирлик бирде-бир адамгъа гражданлыгъы олмаса 
онъа алий окъув юртуны битиргени акъкъында диплом берип 
оламай. 

Мен беллесем, бу меселени Къырым Юкъары Шурасында 
чезмек керек. 


Эртеси куню биз Юкъары Шуранынъ пропусклар болюгинде 
весикъаларны ресмийлештирдик. 

Шу ерде плакатлар ве байрачыкълар котерип, адамлар тура 
эдилер. 

Эсасен къартий ве къартлар. 


Араларындан бири бизни корип: — “Мына энди меселе 
балаларгъа да келии етти”, — деди... 

Бизни Инсан укъукълары боюнджа комиссиянынъ реиси 
къабул этти. 


О, бизни динълеген сонъ, къолларыны джайып: 
— “Бойле меселелер Киевде я Юкъары Шура, я да президент 
севиесинде аль олуна” — деди. 


Биз президентке мектюп язмагъа башладыкъ. 

Мен тахта янында турам. 

Элиме бор алып язмагъа башладым. 

“Къыйметли Президент аркъадаш!” Сынфымыз мени 
кулькюге тутты. 

“Аркъадаш” сезю модадан чыкъкъан ве шимди бойле 
язмайлар эмиш. 

Мен “аркъадаш” сёзюни сильдим ве оны “эфенди” сёзюнен 
денъиштирдим. 

“Къыйметли Президент эфенди!” Кене кулькю котерильди. 
Мегер, “къыйметли” ве “президент” деген сёзлер бири- 
бирине уймай экенлер. 

Эдемнен Рустем “эфенди” сёзюне умумен къаршылар. 
Оларнынъ фикриндже президентни бутюн халкъ сайлагъан 
экен, демек о, халкъ хызметкяры. 


Мен элиме чул алып тахтада язылгъан сёзлерни силем ве 
кене язам: “Урьметли бизим хызметкярымыз, Президент!” 
Сыныфта кулькю къопты. 

Мен элимдеки борны ташлап, ериме кечип отурдым. 

Насыл истеселер ойле язсынлар! 

Эгер биз эр бир сёз ичюн бойле дава этеджек олсакъ, 
Дилявер тюзелип аякъкъа турар, гражданлыкъ меселеси де 
чезилир. 


Ишке Данила киришти. 

Тахтанынъь юкъары кошесинде “Украина Президенти 
Л.Д.Кучмагъа. 

Бираз ашагъыда, Урьметли Леонид Данилович!”. 


Сонъ сатырлар озь башына язылгъан киби бири дигери 
артындан пейда олып башладылар: 

“Сизге 5-нджи “а” сынфынынъ талебелери мураджаат этелер. 
Бизим сынфымызда он миллетнинъ векиллери: украинлер, 
руслар, къырымтатарлар, еудийлер, эрменилер, урумлар, 
немселер, лехлер, белоруслар ве бир корейс окъуй. 
Дост-муаббет яшаймыз. 

Кимерде, сийрек-сепелек олса да, давалашамыз. 


Биз Президентке эр шей акъкъында яздыкъ. 

Ишсиз къалгъан ана-бабаларымыз акъкъында, кичкене 
нефакъалары олгъан къартана ве къартбабаларымыз 
акъкъында, мектебимиз, оджаларымыз, язлыкъ татиллер 
акъкъында акъшамлары электрик току бермегенлери 
акъкъында яздыкъ... 

Лякин Борис Пак бизни вакътында токътатты. 

О, юмругъыны ралеге урып: 


— “Дилявер акъкъында не вакъыт язаджакъмыз?” — деп 
сорады. 


Мектюпнинъ экинджи ярысында сёз бутюнлей Дилявер 
акъкъында олды. 

Онынъ насыл истидатлы рессам олгъаны, окъув юрту, 
гражданлыкъ акъкъында, атта сатын алмасы кучь олгъан 
сакъатлар арабачыгъы акъкъында яздыкъ... 

Данила бизим мектюбимизни компьютерде джыйды ве эр 
биримиз мектюпнинъ астына имза чектик. 

Шу куню Даниланынъ бабасы Киевге, президентнинъ 
журналистлернен оладжакъ невбеттеки корюшювине кетмек 
керек эди. 

Мектюпни шахсен Президентнинъ озюне такъдим этерим, 
деп бизге сез берди. 


Арадан учь афта кечер-кечмез сынфымызгъа 
мектебимизнинъ директоры кирип кельди. 

Эпимиз сустыкъ. 

О, бизге серт-серт бакъып, къатты тавурнен: 


— Украина Президентине мектюпни сиз яздынъызмы?— деп 
сорады. 


Я..Я... яздыкъ...-явашчыкътан джевап бердик. 


О, папкасындан бир зарф чыкъарып маса устюне къойды. 
— Мына сизге джевап кельди. 


Биз оны невбетнен окъудыкъ. 
Биринджи раледен башладыкъ. 


Къыйметли балалар! 


Мктюбинъизни алдым. 

Ачыкътан язгъанынъыз ичюн чокъ сагъ олунъыз. 

Тенкъитни козь огюне алырым ве элимден кельген бутюн 
шейни япарым. 

Сюргюн олунгъанларнынъ гражданлыгъы акъкъындаки 
меселе якъын келеджекте аль олунаджакъ. 


Рессамлыкъ окъув юртунынъ директорына Дилявер Асановны 
окъувгъа къабул этмеге мусааде этильди. 

Сизге экъ гузель эйиликлерни тилейим. 

Яхшы окъунъыз, бири-биринъизге, ана-бабаларынъызгъа 
ярдым этинъиз. 

Вакъыт тез кече, бир къач йыл кечер, сиз осерсинъиз ве 
келеджеги аджайип олгъан янъы Украинанынъ 
къуруджылары олурсынъыз. 


Урьмет иле Президент. 


Арадан даа эки афта кечкен сонъ бешинджи “а” сынфынынъ 
адына почтадан кягъыт кельди. 

Биз почтагъа чапып бардыкъ, балабан посылка алдыкъ ве, 
акъшам Диляверге арабачыкъны тантаналы суретте такъдим 
ЭТТИК. 


Базар куню биз Диляверлернинъ эвинде топландыкъ. 
О, къарындашнен янъы къартинасынынъ къараламасыны япа, 


картина а“Бешинджи “а” Президентке мектюп яза” деп 
адландырыладжакъ. 


# Меним акърабаларым 


Сой-акъраба чокъ олса не къадар гузель! 
Мен достум Эльдаргъа пек сукъланам. 


Онынъ эки къартбабасы, эки битасы, тизелери, алалары, 
эмджелери, дайылары, эки догъмуш агъасы, апте, 
къардашлары бар. 

Учь догъмушлары акъкъында мен энди айтмайым. 

Булар да эписи дегиль. 

Булар онынъ Къырымда яшагъан сой-акърабалары. 

Онынъ сой-соплары Америкада ве атта Австралияда да 
яшайлар. 

Олар анда насыл барып чыкъты экенлер? 


Эр джумаэртеси ве базар куню Эльдарларнынъ эви алдында 
машиналар туралар — демек, мусафирлер кельген. 

Бизге исе кимсе кельмей. 

Эльдар татиль куньлери невбетнен де Акъяргъа, де Керчьке, 
де Багъчасарайгъа мусафирликке барып келе. 

Язда Америкагъа кетеджек. 

Австралиягъа да невбет келир, дей. 


Амма да иши кетире. 

Менде исе къыз къардашым биле екъ. 

Ер дюньяда бир озюм. 

Мен анамнен бабамнынъ козьлерине бакъып, не ичюн бизим 
сой-акърабаларымыз екътыр, деп сорадым. 

Оларнынъ эписи дженкте эляк олдылармы? 


Анамнен бабам кулелер — бунда биз къабаатлы дегильмиз, 
дейлер. 

Шай олды... 

Айса ким къабаатлы? 

Яхшы, барсын, Америкада сой-сопларымыз олмасын, я 
Къырымда... 

Четэльдеки сой-акърабаларымыз меселесине кельгенде, 
анамнынъ эки къыз къардашы олгъан, лякин дженк 
вакътында фашистлер оларны Германиягъа айдап алый 
кеткенлер. 


— Я сен газеталаргъа илян берген эдинъми? 
— деп сорадым. 


— Насыл илян? 
— тааджипленди анам. 


— Ананънынъ эки къыз къардашы олгъаны, оларны 
Германиягъа айдап алып кеткенлери ве сен оларны 
къыдыргъанынъ акъкъында... 

— Екъ, бермедим. 


— Башкъалары берелер ве тапалар да! 
Бабам манъа къолтутты: 
— Арагъан эр даим тапар, — деди о. 


Битамнынъь къыз къардашлары акъылымдан ич де 
чыкъмайлар. 

Бельки олар сагъдырлар, бельки оларнынъ балалары, 
торунлары бардыр. 

Бельки олар миллион джандырлар, биз исе олар акъкъында 
ич бир шей бильмеймиз! 


Анам не вакъыт джурьат этер де газетагъа илян берир, деп 
беклеп отурмадым. 

Мен битам ве онынъ къыз къардашларынынъ 
фотосуретлерини таптым ве редакциягъа бардым. 

Джоюлгъан сой-акърабаларны араштырувнен огърашкъан 
мухбирге эр шейни икяе эттим. 

Сенинъ илянынъны битанънынъ къыз къардашлары 
тапылмагъандже дердж этеберирмиз, деп емин этти. 


Арадан бир йыл кечти. 

Мен энди умютимни кестим ве муджизе беклемектен 
вазгечтим. 

Беклемектен вазгечкен сонъ исе муджизе юзь берди: элинде 
мектюп тутып почтаджы пейда олда. 

Мектюп Тюркиеден кельген. 


Яхшы да мен энди экинджи сенедир немсе тилини 
огренгеним! 

Мектюп татарджа язылгъан, лякин латин арифлеринен. 

Мен оны эджалап окъуйым, анамнен бабам исе эм динълей, 
эм башларыны саллайлар. 

Мектюп Гульсум битайдан кельген. 

Мегер, о ве Гульнара битай сагъ-селямет экенлер. 

Гульсум битай Тюркиеде, Гульнара битай Булгъаристанда 
яшай экенлер. 


Олар шу мемлекетлернинъ сынъырында, бири-бирлерине 
якъын ерде яшай экенлер. 

Гульсум битамнынъ беш баласы ве он алты торуны, Гульнара 
битамнынъ дерт баласы ве докъуз торуны бар экен. 

Амма да шей! 

Энди меним йигирми беш агъам ве аптем бар! 

Бу да эписи дегиль. 

Гульсум битайнынъ уйкен огълу Бразилияда яшай. 

Бу исе атта Дженюбий Америкада да меним тувгъанларым 
бар демектир! 


Мектепте окъув йылы биткенинен биз къорантамызнен 
Гульсум битама мусафирликке бардыкъ. 

Бизни пек яхшы къаршылап алдылар. 

Манъа ве анама бакъып, битай агълап йиберди. 

Татасыны сагъ-селямет корьмекни арз эткен. 

Гульсум битай бизлерни къыдырып Москвагьа дефаларджа 
мектюплер язгъан. 

Лякин онъа кимсе джевап бермеген. 


Гульсум битайнынъ озь фермасы бар ве онынъ бутюн 
къорантасы сабадан акъшамгъадже чалыша. 

Биз де къол къавуштырып отурмадыкъ: бабам тракторда, 
мысырбогъдай джыйгъан комбайнда чалышты, анам 
сыгъырларны сагъмагъа ярдым этти, мен исе, Саид агъамнен 
берабер шеэрге сют махсулатларыны ташыдым. 

Анда битайнынъ озь тюкяны бар. 


Эки афтадан сонъ биз Гульнара битама мусафирликке кеттик. 
Автобус рыкъма-рыкъ толу эди. 

Эписи де сой-акърабалар! 

Бир сааттен сонъ биз энди Булгъаристанда, байрам софрасы 
башында отура эдик. 

Мен озюмнинъ янъы агъа ве аптелеримнен таныш олдым. 
Мен оларгъа татар тюркюлерини йырладым, шиирлер 
окъудым, “Хайтарма” ойнадым. 

Битамлар ян-янаша отурып манъа бакъалар ве козьяшларыны 
сюртелер. 

Мен оларны къыдырып тапкъанымны олар энди билелер... 
Биз Гульсум битамда учь ай мусафир олдыкъ. 

Даа да къалыр эдик, лякин эки куньден мектепте окъувлар 
башлайджакъ. 

Яхшы да чалыштыкъ: етиштирильген берекетни 
джыйыштырып алмагъа, сыгъырларгъа къышлыкъ ем 


азырламагъа, араннынъ дамыны, техниканы тамирлемеге 
ярдым эттик. 

Битам бизге енгиль машина багъышлады. 

Биз Къырымгъа озь машинамызнен къайттыкъ. 


Къайттыкъ, лякин къайтып келялмадыкъ. 
Гумрюкте токътап къалдыкъ. 


Бизни гумрюктен кечирмедилер. 

Мегер, биз битамда мусафирликте олгьанымызда 
гражданлыкъ акъкъында, четэльге барып-келюв акъкъында 
янъы къанун чыкъкъан. 

Лякин не бабамнынъ, не де анамнынъ паспортында 
гражданлыкъ акъкъында къайд ёкъ эди. 

Биз ич бир мемлекетнинъ гражданы олмайын къалдыкъ. 
Кериге, Тюркиеге къайтайыкъ десек, анда да йибермейлер. 


Беш куньден берли гумрюкте яшаймыз. 

Уйлелик емекни Гульсум битам, акъшамлыкъ емекни 
Гульнара битам кетирелер. 

Гумрюкте ишсиз отурмаймыз. 

Бабам буздолапларны тамирлеп, анам гумрюк 
хадимлерининъ омюр аркъадашларыны чиберек пиширмеге 
огрете, мен исе оларнынъ балаларынен мектепке къатнайым. 


Бугунь саба гумрюк башы Киевге, Тышкъы ишлер 
назирлигине факс ёллады ве джевапны беклей. 

Акъшам устю джевап кельди. 

Биз сюргюн олунгъанлардан олгъанымыз ичюн эвге 
къайтмагъа изин бердилер. 


Гумрюкчилер машинамызгъа бензин къойдылар, ёеллукъ аш- 
сув бердилер ве огъурлы ёллар тиледилер. 


Ким бильсин, бельки олардан бири бизим союмыздыр да... 
# Диктант 


Коюмизде орта мектеп олмагъаны ичюн кьомшу койдеки 
мектепке къатнамагъа меджбур олам. 

Анда орта мектеп бар. 

Ел бою эм кетем, эм саям: анда баргъандже — эки километр, 
кери къайткъандже — эки километр. 

Эки кере эки исе дерт. 


Бир афтада йигирми дёрт километр, бир айда — докъсан 
алты, бир йылда исе бинъден зияде километр. 
Бойле этип, Ер курресини де айланып чыкъмакъ мумкюн... 


Мени 5-нджи “б” сыныфкъа яздылар. 
Сойадымны джедвельге язаяткъанларында чанъ къакъылды, 
биринджи дерске кечке къалып кирдим. 


Сыныфкъа кирип, бар сесимнен: “Селям алейкум!” — дедим. 
Сыныфта отургъан балалар ерлеринден атылып турып: 
“Алейкум селям, директор аркъадаш”! — деп бирдемликнен 
мени селямладылар. 

Дели дегилим, эбет. 

Сыныфкъа директор кельмек кереклигини анъладым. 

Амма онынъ ерине мен кирдим. 


Оджапче сойадымны журналгъа язып, козьлеринен пенджере 
янындаки ралеге ишмар этти. 

Рале башында сап-сары бир къыз отура. 

Оджапчем ишарет таячыгъынен шу ерни косьтерип: 


— Бу ер бош, — деди. 


Балалар кулюштилер. 

Дели дегилим, амма олар не ичюн кульгенлерини 
анъламадым. 

Анъламагъа тырышкъанымда сыныфкъа директор кирди. 


Тенефюс вакътында сары баш къомшум явашчыкътан 
менден: 


— Адынъ недир? 
— деп сорады. 


— Руслан! 
— деп, джевап бердим мен. 


Бирден, не ичюндир, сыныфтаки бутюн балалар кулип 
башладылар. 
Дели олмасам да, бир шей анълап оламадым ве явашчыкътан 
къомшумдан: 


— Я сенинъ адынъ не? 
— деп сорадым. 


— Руслана... 


Анълашылды. 

Энди бутюн вакъыт эриштирип юреджеклер... 

Яхшы да ады Людмила дегиль. 

Тамам Пушкиннинъ "Руслан ве Людмила”сы оладжакъ эдик. 
Къомшум бираз утансырагъаныны дуйдым да: 


“Я сойадынъ не?” — деп сорадым. 


— Каралец... 
— Насыл дединъ? 
— Тааджипшенип, бир даа сорадым мен. 


— Ка-ра-лец... 
Не ичюн сорайсынъ я? 


— Озюм шай. 
Битам Къаралез коюнде догъгъан эди. 
Бу кой Багьчасарайнынъ дживарында ерлешкен. 


— Керчектен де тааджипли... 

— деди о, мен де онынънен разы олгъанымны бильдиререк, 
башымны салладым. 

— Бойле кой олгъанындан хаберим биле екъ эди... 


Бизде эр кунь алты дерс ола. 

Мектеп дегиль де, университет. 

Биринджи дерс — украин тили. 

Сонъкиси исе — къырымтатар. 

Оларнынъ арасында инглиз тили де бар. 

Учь тильни бир ерге къарыштырсанъ, не олып чыкъар экен? 
Ашыр ашы... 


Не ичюндир мен украин тилини къолай менимсейим. 

Энди оларнынъ бир йырыны биле огрендим. 

“Дивлюсь я на небо, тай думку гадаю”. 

Бутюн сыныф “гадаю”, деп йырласа, мен “гъадаю”, деп 
йырлайым. 

Оджапчемиз манъ аэр кеснинъ арасында тек сен догъру 
йырлайсынъ, деп айта. 


Тенефюс вакътында Руслана мени алманен сыйламагъа 
истеди, амма мен незакетле онынъ алмасыны ред эттим. 
Бизимкилерине тек себеп олсун: шу дакъкъасы: “Хайырлы 
олсун, келин-киев”, деп эриштирмеге башларлар. 

Шунынъ ичюн къомшу достане мемлекетнинъ эльчиси киби, 
пек мукъайт олмакъ кереким. 


Джума куню оджапчемиз бизге базарзртеси куню диктант 
язаджагъымызны айтты. 

Мен “диктант” сёзюни эшиткенимнен, ярамадым. 
Къурсагъым бурды, къулагъым чынълап башлады. 

Ярамай бир адетим бар: насыл эшитсем, ойле де язам. 

Мен ичюн юксек копюрден озенге сычрамакъ — диктант 
язмакътан къолайдыр. 

Истер-истемез, козьлерим озь-озьлюгинден юмула. 

Омрюмде диктанттан “учьтен” зияде алмагъан эдим. 


Базарэртеси куню гъает дикъкъатлы олмакъ ве эшиткеним 
киби дегиль де, оджапчемиз окъугъаны киби язмакъ 
ниетинен мектепке ёл алдым. 


Отурам, язам. 

Апансыздан сол къулагъым чынълады: оджапчемиз базы бир 
сёзлерни татарджа айтып башлады. 

"Кішка лежит на килиме”... 

Кішка лежит — бу украиндже, килим — исе татарджа. 

Бельки оджапчелеримиз озьара анълашып, умумий диктант 
яздырмакъ къарарына кельгендирлер... 

Козь къыйыгъымдан сары баш къомшума бакътым: о, бир 
шейге тааджипленмейип, яза бере. 

Кене динълейим: 


— Весной на баштане посадили гарбузы и кавуны... 


Оджапчеме тааджипнен бакъам: украиндже “баштан”, 
татарджа исе “бостан”. 


Украиндже — “гарбуз”, татарджа — “къарпыз”... 
Украиндже — “кавун”, татарджа — “къавун”... 
Оджапчемиз аз-бучукъ токъталып, гарбуз — къабакъ 


олгъаныны, кавун исе — къарпыз олгъаныны анълатты. 
Амма да шей! 

Гарбуз украиндже къабакътыр. 

Бир заманларда кимдир къарыштыргъан олса керек. 


Я татар, я да украин. 

Олардан бир-де-бириси къулакътан зайыф олып, 
къарыштыргъандыр... 

Сонъундан исе ойле де кеткендир. 


Айды, ойле де олсун, эписи бир, мени алдатып 
оламазсынъыз! 

Оджапчемиз окъугъаны киби язаджам. 

Язамыз... 

— Ненька повела внука на майдан... 


Бакъ сен! 

Эвимиздеки "ненька” егмеген! 

Битам аля бу кунь тёшекке яткъызып, озюнинъ энъ севген 
йырыны, “Айнени”ни йырлай. 

Мен энди балалыкътан чыкъкъанымны аля бу кунь анълан 
оламай. 


Айды, “ненька”, я “майдан”? 

Бу сёзни насыл язайым — “майданмы” ёкъса “мейданмы”? 
Оджапчемиз “майдан” деп окъуй... 

Ойле де язайым... 

— Гайдамак соскочил с мажары, и поравил кушак, папаху и 
громко крикнул: “Шановне панове!” 


Акъикъатен де, оджапчелеримиз анълашкъангъа ошайлар. 
Оларгъа инглиз тили оджасы да къошулса... 

Терен кокюс кечирем де оджапчемизге кинаенеп бакъам. 
“Гайдамак” татарджа “айдамакъ” олгъаныны билеми экен? 
Бир заманда Къырымда намлы айдамакъ яшагъан. 

Онынъ ады Алим-айдамакъ эди. 


Маджар акъкъында да хаберим бар. 

“Маджар” дегени — балабан копчекли арабадыр. 
Маджаринагъ огюзлерни екип тобан, пичен ташый эдилер. 
"Кушак” — “къушакъ”. 

Шановне — шанлы урьметли дегенидир. 

Ама “панове” деген сёз бизде ёкъ. 

Анам “пан или пропал” деген сёзлерни къайтарып айтмагъа 
севе ама... язмакъны девам этемиз: 


— Казак достал из кисета люльку, тютюн, серники... 


Оджапчелеримиз озьара анълашкъанларына энди бир тамам 
эмин олдым. 

Казак — бу къазакъ, Кисет — кисе. 

Сірник — серник. 

Тютюн — тютюн. 

Амма “люлька” деген сёз къайдан келип чыкъкъан?... 

Дели дегилим де, бу бала саллагъан люлька дегиль, къазакъ 
чубугъыдыр... 


Диктаны яздым. 

Оны оджапчемизге теслим эткен сонъ догъру эвге чапып 
кеттим. 

Битамнынъ этрафында айланып юрем де, оны эр тарафтан 
дикъкъатнен огренем. 

Битам манъа козьлюги устюнден бакъа: 


— Руслан, балам,санъа не олды я? 


— Манъа бир шей олмады, бита. 

Амма сени анълап оламайым... 

— Не олды? 

— деп тааджиплене битам ве козьлюклерини тюзете. 


— Бита, манъа догърусыны айт... 
— битам шаша, — Не ичюн манъа Руслан адыны къойдынъ? 


— Не ичюн, не ичюн!... 
Бу адны бегенгеним ичюн! 


— Я бу татар ады дегиль де! 


— Не ичюн татар ады олмасын? 

Пек де татар ады. 

Эм пек зеки адлардан. 

Эвель баба-деделеримизге половцы, деп айта эдилер. 

Олар русларнен къомшу олып яшагъанлар. 

Къадимий заманларда украинлерге рус дей эдилер. 

Эгер половец украин къызына эвленсе, биринджи догъгъан 
огълан баланынъ ады Руслан, деп къоюла эди — рус огълу 
дегени. 


Энди анълашылды. 
Битама якъынджа отурам ве ондан фысылдап сорайым: 


— Бита, догърусыны айт, бизим несилимизде украинлер бар 
эдими? 


— Бильмейим, балам. 


— Не ичюн бильмейсинъ?! 

— ачувланам мен. 

— Айса, не ичюн оларнынъ тилинде о къадар чокъ бизим 
сёзлеримиз бар? 

Не ичюн меним сары баш къомшумнынъ ады менимкиси киби 
— Руслана? 

Я онынъ сойады насыл, билесинъми? 

Сенинъ коюнънинъ ады киби — Каралез! 


Битама озюмнинъ украин тилинде язгъан биринджи 
диктантымны къайтарып айтам. 

Шашкъанындан битамнынъ козьлюклери бурну уджуна 
тюшип къалды. 

— Атта “нени” сёзю биле бар! 

— деп къошам мен, ве битам, бир тамам шашкъанындан 
козьлюклерини ерге тюшюре. 


— Къана, балам, Наджие аланъ кельсин де, ондан сорап 
бакъармыз. 
О, тарих оджасы, бильмек керектир. 


Наджие алам — битамнынъ энъ кучюк къызы. 
О, Акъмесджиттеяшай ве анда чалыша. 
Бизге базар кунюнден эвель келип оламайджакъ... 


Эртеси куню мектепке кеткенде, Руслананынъ артындан 
еттим ве онъа китапнен толу олгъан чантасыны алып кетмеге 
ярдым эттим. 

Энди онъа башкъаджа мунасебетте олмакъ кереким. 

Я барып да, о меним энъ якъын союм олып чыкъса? 

Эм догърусыны айтсам, мен оны бегенем. 

Кунеште бурнундаки сепкиллери алтын пуллар киби 
парылдайлар... 

Эриштирсе — эриштирсинлер. 

Амма насыл яхшы янъгъырай: Руслан ве Руслана... 


Диктант ичюн “беш” алдым. 
Бу омрюмде биринджи бешимдир... 
Диктант ичюн, эбет. 


# Аджайип шорба 


Мен мектепте экинджи сменада окъуйым. 

Эвге кеч къайтам. 

Келем, анам энди эвде, акъшамлыкъ аш да азыр, экимиз 
бабам иштен къайтаджагъыны беклеймиз. 

Бабам кельген сонъ ашамагъа отурамыз. 

Эр кунь бойле. 

Куньлернинъ биринде бирден эки оджамыз хасталанып, 
мектепке кельмедилер. 

Грипп. 

Инглиз тили ве йыр дерслеринден оджалар. 

Бу эки дере бешинджи ве алтынджы дерслер эди. 

Сонъки дерслер олмайджагъыны билип, къувангъанымызны 
корьгей эдинъиз! 

Эбет, башкъасынынъ хасталыгъына къуванмакъ яхшы шей 
дегиль, амма биз оджаларымыз хасталангъанына дегиль, 
дерслер олмайджагъына къувана эдик. 


Эвге эки саат эвель къайтып, сокъакъкъа, балаларнен футбол 
ойнамагъа чыкъаджакъ олдым. 

Амма бирден акълымда аджайип бир фикир догъды: анама 
сюрприз азырлайым, о иштен къайтып кельгендже 
акъшамлыкъ емекни азырлайым! 

Пек яхшы иш олур! 

Олар бабамнен иштен пек болдурып къайталар. 

Кельселер — софрада учь чешит емек: шорба, котлет, 
учюнджиси де хошаф. 

Эртеси куню анам иштеки аркъадашларына мен насыл емек 
азырлап, оларны къаршылап алгъанымны икяе этеджегини 
козь огюне кетирдим. 

О, оларгъа эр шейни айта — меним акъкъымда да, бабам ве 
къомшуларымыз акъкъында да. 

“Эвге къайтам. 

Озюм де о къадар болдурдым ки, къыбырдамагъа чарем 
къалмады. 

Акъшамлыкъны насыл азырларым, деп тюшюнем. 

Лячаре: баламны, акъайымны бакъмакъ керек де (бала — бу 
меним)... 

Къапыны ачып, ашханеге кирсем, ашханемиз дегеним — анда 
зар-зоруна учюмиз сыгъамыз — столнынъ устюнде азыр 
шорба, котлет ве кисель тура”. 

Екъ, ёкъ, я мен хошаф пишереджек эдим де. 


Айды, олсун кисель. 


Яхшы-ы... 

Энди сюрпризни азырламакъ ичюн манъа не керек 
оладжакъ? 

Эт, согъан, къартоп, пирнич ве бир пачка кисель... 
Буздолапны ачып бакъсам, эт екъ. 

Тек бир къуту тушенка бар. 

Тушенка олгъаны даа яхшы, тездже пишер. 

Долаптан бир чанакъ къартоп, секиз согъан, пирнич 
чыкъардым. 

Кисель тапмадым. 

Демек, котлет япмакъ ичюн эт ёкъ. 

Кисель де ёкъ. 

Айса, пирнич шорбасынен сынъырланаджакътырым даа. 

Пек яхшы. 

Шорба пиширеджем. 


Экинджи ве учюнджи емеклер олмагъан сонъ, чокъча шорба 
пиширмек керек. 

Эр кеске учер тарелка шорба тиймек керек, ондан аз дегиль. 
Энъ буюк къазанны алам, оны атешке къоям, энъ терен 
тарелканы сайлап алып, къазангъа докъуз тарелка сув тёкем. 
Ярысындан аз-бучукъ зияде олды. 

Азчыкъ тюшюнген сонъ даа учь тарелка сув къошам — барып 
да мусафир кельмесин. 

Четте отурып, бизим лезетли шорба ашайджагъымызны 
бакъаджакъмы? 

Сув къайнагъандже согъанны, къартопны артларым, 
тушенканы ачарым. 


Согъандан башладым. 

Башта секизини де артлайджакъ олдым, амма 
биринджисинден сонъ бурнумнынъ ичи аджыды, 
экинджисинден сонъ козьлерим яшланды, учюнджисинден 
сонъ исе ойле агълап башладым ки, санки дерсинъ аякъ 
машинамны хырсызлагъанлар. 

Пычакъны четке ташладым, козьлеримни ювдым, бабамнынъ 
къара козьлюгини такътым, согъанларны догърадым ве 
къазангъа ташладым. 

Къартоп меселеси бираз къолайджа олды, къартоптан даа 
кимсе агъламады. 

Ялынъыз мени бир шей раатсызлады — анам къартоп 
артлагъанда, онда къартобы чокъ ола, къабугъы исе аз чыкъа. 


Менде не ичюндир аксине чыкъты: къабугъы чокъ, къартобы 
исе пек аз. 

Лякин мен бу вазиеттен де усталыкънен чыкътым. 

Къартопны индже-индже этип догърадым да, о пек чокъ олып 
корюнди. 

Къазаннынъ суву къайнагъанынен ичине тушенканы, 
къартопны, пирнични ташладым. 

Сонъ бир авуч дефне япрагъы, бир къашыкъ аджджы бибер ве 
ярым банка томат къоштым. 

Къазаннынъ къапагъыны къапаттым да, шорба пишкенини 
бекледим. 

Джаным сыкъылмасын деп, телевизорны къурдым. 
“Белоснежка ве гномлар” акъкъында мультфильм косьтере 
экенлер. 


Ойле меракълы эди ки, атта шорбамны биле унутып къалдым! 
Мультфильмден сонъ шеэримизде къурулгъан янъы ресторан 
акъкъында фильм башланды. 

Рестораннынъ буюк ашханеси, андаки къоджаман электрик 
собалар устюнде къайнап тургъан ве дефне япрагъы 
къокъусыны орталыкъкъа джайраткъан буюк къазанларны 
косьтердилер. 

Ресторан акъкъындаки фильм битти ве мен дефне 
япрагъынынъ къокъусы ресторандан дегиль де, бизим 
ашханемизден кельгенини анъладым... 


Шорба бизим ашханемиздеки стол киби къып-къырмызы, 
амма тушёнка, пирнич, дефне япрагъынен къокъуй эди. 

Анам даа омюринде бойле шорба пиширмеген эди. 

Мен къашыкъ алып, онынъ лезетини бакъаджакъ олдым... 
Худжур дамы бар, томат соусында хамсе консервасыны 
анъдыра амма догърусыны айтсам, бойле аджджы 
консерваны даа омюримде ашамадым. 

Мен агъызыма даа бир къашыкъ шорба алып юттым ве онда 
насылдыр пек муим бир шей етишмегенини анъладым. 
Тюшюнджеге далып, анамнынъ банкаларына тикильдим, 
козюм “туз” деп язылгъан банкагъа тюшти. 

Мен озюмнинъ аджайип шорбамны тузламагъа унуткъаным 
да. 

Банканынъ ичинде туз къалмагъан. 

Лякин долап ичинде башланмагъан бутюн бир пачка туз 
таптым. 

Пачканынъ устюнде буюк арифлернен “Экстра”, бираз 
ашагъыда исе “Индже, йодлангъан” деп язылгъан. 


Мен башкъа йодланмагъан тузны къыдырдым, амма 
тапамадым. 

Не чаре, буны ишлетмек керек оладжакъ. 

Худжур шей, не ичюн тузны йодлай экенлер? 

Иодлангъан шекер, дондурма, булкалар олмай да... 

Я тузны не ичюн йодлай экенлер? 

А-а-а, анъладым! 

Анам ярама йод якъкъанда, къутурмыш киби багъырам. 
Бойле исе, бир тарелка шорба ашасанъ, бутюн яраларынъ 
йодлана, демек бир куньде яхшы олалар! 

Не агърысы ола, не де сес-шамата. 

Бойле кешф ичюн кешфиятчысына Девлет мукяфаты я да ич 
олмадым медаль берильген экенми? 

Берселер керек. 

Бу пек эмиетли кешф де. 


Он эки тарелка шорбагъа не къадар туз къоймакъ керек киби 
проблеманы чезмек о къадар кучь оладжагъыны бильмей 
эдим. 

Лякин бойле вазиеттен насыл чыкъмакънынъ ёлуны да 
таптым: башта ярым пачкасыны ичине тёкип бакъайым, эгер 
азлыкъ этсе, даа да къошмакъ мумкюн олур. 

Тузны къазаннынъ ичине тёктим. 

Иригендже бекледим ве къашыкъкъа алып, дамыны бакътым. 
Шорба ойле тузлу эди ки, атта агъызымны якъты! 

Амма да иш олды. 

Энди не япайым экен? 

Даа он эки тарелка сув текейимми экен?... 

Айса, подъезддеки бутюн къомшуларымызны мусафирликке 
чагъырмакъ керек оладжакъ я... 


Ура! 

Ёлуны таптым! 

Къазандан яваш-яваш бутюн сувны бошаттым, къалгъан 
къоюлыкъкъа исе гъайрыдан он эки тарелка сув тёктим. 


Бу кересине шорба анамнынъ кишилик антерисини 
анъдырып, насылдыр ачыкъ гульгюли ренкли олды. 

Анам не ичюндир, бу антерисини бегенмей ве пек сийрек 
кие. 

Лезетини бакътым, ашамакъ мумкюн, эбет, лякин не 
ичюндир кене тузсуз олды! 

Худжур шей. 

Дефне япрагъынынъ къокъусы бар, амма тузу ёкъ. 


Мен энди йодны айтмайым. 

Кене тузламагъа керек олды. 

Энди акъыллыджа яптым. 

Къалгъан тузны экиге больдим, ярысыны шорбагъа къойдым, 
иригендже бекледим, сонъ лезетини бакътым... 


Омюримде даа бойле кескин туз корьмедим! 

Бельки бу адий дегиль де, концентрирленген туздыр?! 

Мен пачканынъ устюндеки бутюн языларны окъуп чыкътым, 
амма косьтеришлер тапмадым. 


Мен кене къазаннынъ сувуны бошаттым, къалгъан къоюсына 
исе даа да он эки тарелка сув тёктим. 

Бу кересине шорба насылдыр тюссюз олды. 

Даа догърусы, гольнинъ быланчыкъ сувуна ошады. 

Энди тузны чай къашыгъынен къойып башладым. 

Дёрт къашыкътан сонъ не исе тузу кереги киби олды. 
Концентрирленген туз дегени мына не экен!... 


Саат алтыда анамнен бабам иштен къайтып кельдилер. 
Олар къапыдан кирмеге етиштирмедилер, мен гъурурнен: 


— Тамам вакъытында кельдинъиз, аш азыр, сизни беклеп 
отурам! 


— Вай, балачыгъым, ах меним алтынчыгъым! 
— къолларыны силькти анам. 


— Сонъ, бизни ненен сыйлайджакъ оласынъ я, огълум? 
— деп сорады бабам. 


— Мен шорба пиширдим. 


— Я шорбаны ненен пиширдинъ я, огълум? 
— тааджипли тавурнен сорады анам. 


— Ичине согъан, томат, къартоп, тушёнка, пирнич, бибер ве 
дефне япрагъы къойдым! 
— бар сесимнен, эзберден шиир окъугъан киби, сёзлерни 
бирер-бирер айтым мен. 


Анамнен бабам къолларына бирер къашыкъ алып, газ 
плитасына тараф чаптылар. 


Экиси бир кереден къашыкъларыны къазангъа батырып, 
быланыкъ шингеликтен алып, къазан башында къатып 
къалдылар. 


— Я тушёнка къайда? 
— эшитилир-эшитильмез сеснен сорады анам. 


— Я пирничинъ, къартобынъ къайда? 
— явашчыкътан сорады бабам... 


Акъшамлыкъ анам пиширген къайгъананы ашадыкъ. 

Софра башында шорбаны насыл пиширгенимни айттым. 
Анамнен бабам ойле кульдилер, ойле кульдилер ки, атта 
бутюн къайгъананы бир озюм ашап битиргенимни биле 
дуймай къалдылар. 

Айса, шорба пиширмек къолаймы?! 


# Авджылар 


Биз агъамнен экимиз сокъакъкъа чыкъкъанымыз киби, бутюн 
балалар, атта энъ кучюклери биле артымыздан: 


— Эй, авджы акъайлар, аювларынъыз насыл? 
— деп эриштире эдилер. 


Эр шей Нариман агъамдан башлады. 
Эгер онъа догъгъан кунюне тюфек багъышламагъан олсалар, 
бизни ич бир вакъыт бойле эриштирмез эдилер. 


Тюфекни онъа къартбабам багъышлады. 

Эм ойле-бойле дегиль, акъикъий авджы тюфеги, он алты 
калибрли. 

Патронташы да, патронлары да, сачмасы ве бароты да бар. 


Биз, къыз къардашымнен экимиз, Наримангъа авес эттик: 
ана кимнинъ бахты бар! 

Энъ яхшы бахшышлар эр вакъыт онъа бериле. 

Эки копчекли аякъ машина?... 

Наримангъа! 

Янъы магнитофон?... 

О да Наримангьа! 

Мына энди тюфек... 


Бир кунь акъшам эвимизде мусафирлер олгъанда Нариман 
мени ашханеге чагъырды да, яваштан сыр этип базар куню 
авгъа кетеджегини айтты. 


— Мени де алырсынъмы? — деп сорадым. 
— Ёкъ, алмам, — деди Нариман. 

— Я бирден къашкъырлар чыкъса?... 
Олар сени парча-кесек этерлер. 

Бош къолунънен не япаджакъсынъ? 


— Я тюфек?... 

— Э-э. 

Элинде тюфеги олгъангъа олар якъын биле кельмейлер... 
— Эп бир кетерим, — дедим мен. 

— Къоркъмайым сенинъ къашкъырларынъдан. 

Аювны атсанъ, мен оны аркъама урып алып кетерим. 


— Э-э, санки оны котереджегинъ бар... 


Эр алда мен Нариманнынъ якъасыны бошамадым ве ахыр- 
сонъу о теслим олды. 


Саба аш башында о ярын аюв авына кетеджегимизии айтты. 
Кимсе индемеди. 

Бабам анама бакъты, анам — бабама. 

Сонъ экиси де бирден къартбабама бакътылар. 

Къартбабам авгъа азырлагъан шейлеримизни кетирип, 
оларны шкаф ичине къойды, къапагъыны килитледи: 

“Бир тюрлю авгъа кетмейджексинъиз! 

— деди. 

— Мына, татильге чыкъарсынъыз да, тюфек атмагъа 
огренирсинъиз, сонъ лаф этермиз...” 


Дерстен сонъ биз пионерлер эвине бардыкъ. 

Бахтымыз мында да юрмеди. 

Яш авджы шеадетнамеси алмакъ ичюн мергин атыджылар 
тёгерегиие бир ай къатнамакъ керек экен. 

Татильге исе, он беш кунь къалды. 

Биз тегеректе айры-айры учь группа олгъаныны ве эр 
биринде афтада уч кере мешгъулиет олгъаныны анъладыкъ. 


— Билесинъми, не, Нариман? 
— дедим мен бираз ойланып. 
— Я учь группагъа да язылсакъ не ола? 


Сонъ биз тегерекке афтада учь кере дегиль де, докъуз кере 
барырмыз. 
О вакъыт бизге он беш кунь де етер. 


Ойле де яптыкъ. 

Бир группагъа озюмизнинъ сойадымызнен язылдыкъ, 
экинджи группагъа — анамнынъ сойадынен, учюнджи 
группагъа исе къомшумыз Ибраим агъанынъ сойадынен 
ЯЗЫЛДЫКЉЪ. 

Биринджи мешгъулиетлер яхшы кечти. 

Тренер бизни макътап биле алды. 

Къуванчымыздан башымыз кокке етти. 

Амма сонъ... 

Бир кунь тренер бизим янымызгъа келип джиддий тавурнен: 


— А-а! 
Бу сизсинъизми, Османовлар? 
— деп сорады. 


Биз меселенинъ устю ачылгъандыр, деп къоркътыкъ ве бир 
агъыздан: 


— Ёкъ, Османовлар дегиль, биз Омеровлармыз, — дедик. 
Экинджи группада оладжакъ мешгъулиеттен эвель биз тез- 
тез эвге барып, урбамызны денъиштирдик ве 
къартбабамнынъ козьлюклерини такъып кельдик. 


Тренер бизни танымады. 
Лякин атмагъа бизге невбет кельгенде не Нариман не де мен 
— нишанны урып оламадыкъ. 


— Сиз къаякъкъа козьлейсинъиз? 
— деди бизге тренер. 


— Я бугунь нишанлар корюнмей де, — дедик. 

— Насыл корюнмей? 

Иигирми беш метр ерден нишан корюнмей деген шей 
оламы... 

Къана, козьлюклеринъизни чыкъарчынъыз бакъайым! 


Чыкъардыкъ. 


— Токътанъыз, токъта... 


Я сиз Омеровлар дегильсинъизми? 


— Ёкъ, — дедик биз башларымызны тёбен алып. 
— Биз Омеровлар дегильмиз, биз Гумеровлармыз. 


Эртеси куню дерстен сонъ эвге бардыкъ да, къартанамнынъ 
антер бояламакъ ичюн азырлагъан боясынынъ беш 
пачкасыны да легенге къойып сыджакъ сувны 
къарыштырдыкъ ве анда башларымызны сокътыкъ. 


Учюнджи мешгъулиетте нишанны группадаки балаларнынъ 
ич бириси урып оламады. 

Эписи бизим сачларымызгъа бакъып кулькюден къатып- 
къатып къалдылар. 


Ишнинъ сонъу шунен битти: бизни де, анамны, бабамны да 
ана-бабалар топлашувына чагъырдылар... 

Эр алда, айнынъ сонъунда бутюн балаларнен берабер биз де 
ешиль тюсте яп-янъы шеадетнамелер алдыкъ. 

Оларнынъ устюнде къара мерекепнен бизге, яни манъа ве 
Наримангьа атув боюнджа учюнджи разряд берильгени 
язылы эди. 


Йылбаш байрамынынъ эртесине биз деръал ёлгъа азырланып 
башладыкъ. 

Бутюн кунь, бутюн гедже азырландыкъ: 

Нариман патронларгъа сачма ве барот толдура, мен ёлгъа 
керек шейлерни текмиллейим. 

Къомшумыз Гульсум аптеден лезетли аш пиширюв 
акъкъында китапны, 

Ибраим агъадан эки балабан пычакъ, бир тотлы балта истеп 
алдыкъ. 


Саба бизни бутюн къорантамыз озгъарып чыкъты... 


Бир къач саат ёл юрип болдургъанда къаршымызгъа бир 
чобан расткельди. 
Биз ондан аювлар къаерде олалар, деп сорадыкъ. 


— Аювлар? 

— деп тааджипленди чобан. 

— Барлар. 

Дюньяда сиз киби батыр авджылар тургъанда аювлар 
олмазмы! 


Ана, анавы дагъгъа котерилинъиз, эр вакъыт аювлар ола, 
сюрю-сюрю юрелер. 


Биз къувана-къувана кеттик. 

Энди уйле авды, эп кетемиз. 

Мен ойле болдурдым ки, аякъларымны зорнен сюйреклейим. 
Бираз даа кеткен сонъ, тар сокъачыкъ чалылар арасына 
сокъулгъанда аркъамдаки агъыр торбадан аш пиширмек 
ичюн алынгъан хавучларны, къартопны бир баш къапыстаны 
ве дерт чукюндирни чыкъарып ташламагъа меджбур олдым. 
Ярым сааттен сонъ шишенен ягъны да, тузны да ташладым. 
Дагънынъ тёпесине чыкъмагъа 300 метр даа къалгъанда 
даянып оламадым, пачканен шекерни, торбачыкънен 
вермишельни ве къурутылгъан отьмекни де ташладым... 


Чобан айткъан джылгъачыкъкъа кельгенде энди орталыкъ 
къаранлыкълашып башлагъан эди. 

Шырылдап акъкъан чокъракънынъ янында токътадыкъ. 
Нариман айван излерини араштырып, ирип-йымшагъан къар 
устюнде баягъы сюйрелип юрди. 


— Аювлар! 

— деди о эминликнен. 

— Чокъракъкъа сув ичмеге келе экенлер... 
— Къайдан кельгенлер? 

— деп сорадым мен этрафкъа козь ташлап. 


— Гедже кельселер керек. 


Биз шу ерде озюмизге ер азырладыкъ. 

Агъам атеш якъты ве аювларны къаршыламагъа азырлана 
башлады. 

Мен исе, лезетли, сефалы аш акъкъында китапны окъумагъа 
тутундым. 


“Вермишелли къартоп шорбасы... 
юз грамм вермишель, ярым кило къартоп. 
Сакин атеште он-он беш дакъикъа къайнатыладжакъ”... 


Мен торбамда безменни, чалар саатни ве торбанынъ 
кошесине тыкъылып къалгъан бир къартопчыкъны тапып 
чыкъардым. 

Булардан эльбет, вермишелли къартоп шорбасы пиширип 
оламазсынъ... 


Мен кене китапкъа далдым. 

“Украин борщы”. 

Къапыста, хавуч, чукюндир... 

Эгер узакъ олмаса, чапа-чапа барып келир эдим амма... 

А-га! 

Мына бу тамам биз ичюн: “Этсиз макарон шорбасы!” 

Мен тез-тез къолумны торбагъа сокътым ве енгильден кокюс 
кечирдим: 

макарон еринде эди. 


— Макарон шорбасы пиширеджекмиз! 
— дедим мен. 


— Не олса-олсун — деди агъам. 

— Сен бар, къартоп артла, мен сув кетирейим. 
Бер къазанчыкъны... 

— Насыл къазанчыкъ? 


— Я шорбаны неде пиширеджексинъ? 
— Къазанчыкъны алмагъа унуткъаным. 
Нариман тургъан еринде отура къойды. 


— Амма да иш яптынъ. 
Отьмек алмагъа унутмадынъмы? 


— Отьмек де ёкъ... 


Бутюн гедже лезетли аш акъкъындаки китапны окъуп 
ЧЫКЪТЫКЪ. 

Мен энди пляв насыл япылгъаныны да, чиберек насыл 
пиширильгенини де билем. 

Отуз кишилик софраны насыл азырламакъ керек олгъаныны 
да огрендим... 

Аювлар исе, аля даа кельгенлери ёкъ. 


Сабагъа якъын юкълап къалгъанмыз. 

Тюшюмде биз аювларны дегиль, аювлар бизни къамачавгъа 
алгъанларыны корьдим. 

Аювлардан бири инсан сесинен багъырды: 


— Теслим олунъыз, мен сизни эсир алам! 


Сизден отуз кишилик къавурма япарым, зияфетке бутюн 
аювларны чагъырырым! 

Турунъыз, байгъушлар! 

Турунъыз! 


Къоркъып, къычырып уяндым. 
Козьлеримни ачсам, башымнынъ уджунда Нариман тура: 


— Тез ол, 
аювлар! 


— Къаерде? 
— Чокъракъ башында! 


Къулагъыма бир шытырдылар, аякъ давушлары эшитильди. 
Нариман бираз турды, шытырдыларгъа динъленди ве бирден 
тюфегини алып, теляшлы сеснен: 


— Мен кеттим! 
— деди. 


Мен Нариманнынъ аягъына япыштым: 


— Кетме, керекмей. 
Сенде олгъаны-оладжагъы бир къуршун бар, олар исе... 
— Къуршун дегиль, сачма, — деп тюзетти агъам. 


Аювлар исе эп бизге якъынлашмакъта эдилер. 

Бираздан чалылар артындан башлары да корюледжек. 
Нариманны бу да токътатмады. 

О белине эки балабан пычакъны, тотлы балтаны къыстырды, 
элине тюфегини алды. 


— Кеттим! 


— Яхшы, — дедим мен, — кет! 

Амма бу джанаварлар мени ашасалар, эвге къайтып барып 
анайгъа, бабайгъа эписини айт. 

Мени къабирге къойып, устюме топракъ орьткенде 
сенкозьяш тёкип агъларсынъ... 


Мен ойле бир аджыныкълы сёзлер айттым ки, тап озюмнинъ 
козьлеримден яш кельди. 


— Сюрт козьлеринъни, — деди Нариман ачувланып, — яхшы, 
бир якъкъа кетмем, сенинъ янынъда олурым. 


Аювлар сабагъадже бизим этрафымызда доланып юрдилер ве 
та кунь догъгъан сонъ гъайып олдылар. 


Биз ач, юкъусыз, ушюген алда еримизден турып, чокъракъ 
янына бардыкъ, къарнен къарышкъан чамурда юзлернен аюв 
излери бар эди... 

“Э-э... сюрю пек балабан экен!” дедик биз башымызны 
къашып. 


Сезсиз-солукъсыз эвге ёнедик. 

Джылгъадан чыкъар-чыкъмаз Нариман бирден ерге ятты. 
Онынъ ерге ятмасынен тюфекни атмасы бир олды. 

Мен де онынъ янына созулдым ве патрон таштан 
патронларны бирер-бирер алып онъа бердим. 

О ата берди. 

Орталыкъ тютюн думаны олды. 

Сонъки патрон атылгъан сонъ, Нариманъьа якъынлап, 
яваштан: 


— Аювлармы? 
— деп сорадым. 


— А-а! 
Сары къуйрукълы сою, — деп къычырды о. 


— Сары аювмы? 
— деп сорадым мен кене де онынъ айткъаныны анъламай. 


— Тильки! 


— Насыл тильки? 
Къайда? 


— А-а-на! 
Ташларнынъ арасында! 


Тютюн дагъылгъан сонъ ташларнынъ арасындан чыкъып 
тургъан сары, гурь къуйрукънынъ уджуны эследим. 


Тилькининъ къуйругъы корюльген тарафкъа биз тамам бир 
саат къадар джылышып кеттик. 


Янына баргъанда аман турып экимиз эки якътан ташкъа 
чапкъылдыкъ! 


— Селям, авджылар! 


Бу сес бизим башымызнынъ устюнде янъгъырады. 

Бакъсакъ, элинде къапкъанларынен насылдыр бир огълан 
ташнынъ устюнде тура. 

Кенъ къушагъына эки дане тильки ве беш-алты дане тавшан 
асувлы эди. 


— Кимнинъ устюне бойле атыласынъыз? 


— А-а, мына, — дедик биз ташнынъ арасына къысылып 
къалгъан бир топ эчки юнюни корип: 
— Тильки белледик... 


Сонъ биз о огълангъа бир-биримизнинъ сёзюни болип-болип, 
гедже бизни аз къалды аювлар ашайязгъаныны икяе эттик. 


— Насыл аювлар? 
Къаерде? 


— А-а-на, джылгъанынъ о бир башында, чокъракъ янында. 


Огълан кулькюден олеязды. 
Сонъ озюни зорнен токътатып, козьяшларыны сюртти де: 


— Насыл аювлар? 

Анда чокъракъкъа якъын ерде ферма бар. 

Бузавларны сувармагъа айдагъан олсалар керек... 

Сонъ о къушагъына асувлы тавшанлардан экисини чезип 
бизге узатты: 


— Алынъыз. 

Авджы авджыны эр вакъыт къыйын вазиеттен къуртармакъ 
борджлу... 

Лякин кимсеге бир шей айтманъыз, яхшымы? 


Тавшанлар балабан эм де семиз эдилер. 
Анам оларны къавурды. 
Бабам акъшам аш башында кулюмсиреп: 


= Бу, эльбет, аюв дегиль амма, эр алда лезетли, — деди. 


Бунъа анам да, къыз къардашым да бир лафлар къоштылар. 
Ялынъыз къартбабам индемей ашады... 

Лякин эртеси куню тавшанларнынъ терилерини чаталгъа 
тарттырып кунешке къурутмагъа аскъанда бизге маналы- 
маналы бакъып: 


— Бу къоянларны сиз насыл аткъансыз, ич анълап оламайым. 
Терилерининъ бир еринде бир сачма тешиги биле ёкъ, 
деди. 


Биз Нариманнен бир-биримизге бакъып алдыкъ. 
# Меним достум Руслан 


Биз Русланнен аджайип достлармыз. 

Къач йыллардан берли достмыз. 

О, Къырымгъа Озьбекистандан, къадимий Самаркъанд 
шеэринден кочип кельди. 

Оларнынъ къорантасы буюк: Руслан, къардашы Айше, битасы 
Фатима, анасы, бабасы — беш джанлар. 


Биз ялынъыз дост дегиль, атта къомшулармыз. 

Бизим эвимиз Кукурузная сокъагъынынъ энъ сонъунда. 
Сокъагъымыз биткенинен отлар, чалылар баскъан 
мейданлыкъ башлай. 

Олар, яни тек Русланларнынъ къорантасы дегиль, башкъа 
къырымтатарлар да бизим шеэримизге кочип 
кельгенлеринде, шу бош яткъан ташлама ерге кельдилер, 
оны чалы-чырпылардан, оба-оба чеплюклерден 
темизледилер, участкаларгъа больдилер ве мувакъкъат 
эвчиклер къурып башладылар. 


Къырымтатарлар шу эвчиклерге ерлешип 
етиштиргенлеринен милиция етип кельди, КамАЗлар ве 
бульдозерлерни айдап кетирдилер. 

Пек чокъ адам топланды... 

Мегер къырымтатарлар шу баш, ташлама ерни милициядан 
изин алмайып, басып алгъан экенлер. 

Бульдозерлер эвчиклерге тараф арекет этип башлагъанынен 
къырымтатарлар оларнынъ огюне чыкъып, ерге яттылар. 

Мен къоркъкъанымдан козьлеримни юмдым. 

Я, барып да биревини бассалар. 


Къырымтатарлардан кокреклеринде орденлер ве медаллери 
олгъан беш-алты къарт бульдозерлерге эмир берген милиция 


капитаныны сарып алдылар, онъа бир шейлерни 
исбатлайлар, насылдыр весикъаларны, кягъытларны 
косьтерелер. 


Мен бабамнынъ енъинден чектим: 


— Баба, э, баба, не ичюн оларгъа мына шу ташлама ерде эв 
къурмагъа изин бермейлер? 
Бу ич кимнинъ ери дегиль, эм кимсеге керекмей де? 


— Бильмейим, — деди бабам, — бельки олар саткъын 
олгъанлары ичюндир. 


— Саткъын олгъанлары ичюн? 
— тааджиплендим мен. 
— Я, олар кимни саттылар? 


— Кимсени сатмадылар! 

— деп лакъырдыгъа къошулды къомшумыз Игнат эмдже. 

— Олар эвеллери мында яшай эдилер. 

Бу оларнынъ ватаны. 

Иште, олар озь тувгъан топракъларына къайтып кельдилер... 
— Сен чокъ шей билесинъ, къартбабай! 

— деп къолуны сильтеди бабам. 


— Бунда бильмеге не бар! 

— тынчланмай Игнат эмдже. 

— Шимди сен яшагъан эвинъ де оларнынъки. 
Тилинъни бираз тутып отур. 


Къартлар капитангъа меселени анълатып олдылар ве, о, 
машиналаргъа — кери къайтынъыз, деп эмир берди. 
Машиналар ве милиция къайтып кеттилер, лякин топракъны 
изинсиз алмагъа ве эв къурмагъа татарларнынъ акъкъы 
бармы, я да ёкъмы деген шейни сокъагъымызда чокъ 
вакъыткъадже музакере эттилер. 


Шундан берли эвельки бош, ташлама ерге “Самозахват” 
дейлер. 


Шу вакъиа юзь берген куню Игнат къартнынъ бизим эвимиз 
акъкъында айткъан сёзлери мени тааджиплендирген эди. 
Керчектен де эвимиз кичкене, алчачыкъ ве эски. 


Эвеллери мен бу шейлерни атта эслемей эдим. 
Кичкене пенджеречиклер, эски кирамет, дам... 
Атта эвимизиинъ огюндеки къую биле эски. 
Биз чокътан берли ондан файдаланмаймыз. 


Бир кунь бизге Русланнынъ бабасы кельди: 


— Селям-алейкум, къомшулар! 
Меним буюк бир риджам бар: эгер, сиз къаршы 
олмасынъыз... сизинъ къуюнъыздан сув алсакъ... 


Бабам индемеди, анам исе мусааде этти. 


— Къаршы дегильмиз, алынъыз, — деди о, — биз эписи бир 
ондан файдаланмаймыз. 


Русланнынъ бабасы чёкюч ве балабан кельпеден кетирди, 
къую къапагъындаки мыхларны чыкъарды, къапакъны 
котерип къуюнынъ ичине бакъты, къуюнынъ агъач диварыны, 
дерсинъ эски танышыны корьген киби, элинен сийпады: 


— Аферин, акъай, сувунъны джоймагъансынь... 


Мен, оларгъа къуюдан участкагъа сув ташымакъ не къадар 
къыйын оладжагъыны тюшюндим. 

Оларгъа бир дегиль, эки дегиль, ким бильсин не къадар 
къопкъа сув керек оладжакъ! 

Мен нафиле ерде къасеветленгеним. 

Олар кичкене насос, бир макъара кабель, шланглар 
кетирдилер ве, ярым саат кечер-кечмез шланг къабарды ве 
къуру бетон къарышмасынен толу баккъа билек киби сув 
чаптырды. 

Не де къолай экен! 

Биз исе чешмеде сув олмагъанда анамнен кунь бою къуюдан 
сув чекип, бостан суварып не къадар чекише эдик. 


Джумаэртеси куню Русланларгъа башкъа участкалардан 
къомшулары кичкене бетон къарыштыргъыч кетирдилер. 
Сонъра КамАЗлар кельдилер, къум, цемент, къабурчакъ таш 
кетирдилер. 

Иш бир кереден къайнап кетти. 

Эвнинъ диварлары сыра-сыра орюлип, козьлеримиз огюнде 
котерилип башлады. 

Руслан уйкенлернен берабер чалыша. 


О, бетон къарыштыргъычнынъ агъзына къум, цемент, ата, сув 
къоя. 

Сонъ уфачыкъ деёгмечикке баса, бир къач дакъкъадан сонъ 
бетон азыр! 


Мен даянып оламадым. 
Русланнынъ янына кельдим: 


— Къарышма япмагъа ярдым этсем оламы? 


Биз къарышма азырлаймыз, арабачыкъларгъа толдурамыз, 
Русланнынъ бабасы оларны юкъарыгъа ташый. 
Эр шей акъикъий къуруджылыкътаки киби. 


Биз къуруджылыкънен огърашыр экенмиз, Русланнынъ анасы 
балабан къазанда пиляв пиширмеге башлады. 
Мен эм чалышам, эм яваштан онынъ арекетлерини козетем. 


Ким бильсин, вакъты келип бельки манъа да, пиширмеге 
сыра тюшер. 

Пиляв азыр олгъан сонъ, эпимизни софрагъа давет эттилер. 
Мен явашчыкътан, кимсеге дуйдурмайып кетеджек олдым, 
лякин Русланнынъ анасы: 


— Къайда кетесинъ? 

Ишке кельгенде чалыштынъ, ашкъа кельгенде чалылар 
арасына къачасынъмы? 

Къана, эллеринъни юв да софра башына кечь, — деп мени 
токътатты. 


Мен омрюмде бойле лезетли пилявны даа ашамагъан эдим. 
Пилявдан сонъ дюльбер озьбек пиялаларынен чай ичтик. 

Бу, эвде ичкен чайымызгъа ич де бенъземей эди. 

О, ешиль чай экен. 

Чайны пек бегендим. 

Эм чай ичем, эм де татарларнынъ озьара лакъырдыларыны 
динълейим. 

Олар де русча, де татарджа лаф этелер. 

Гуя, олар ичюн анги тильде лакъырды этмек эписи бир. 


Уйле емегинден сонъ Русланнынъ анасы бир касагъа пиляв 
толдурып, манъа узатты: 


— Буны, Сереженька, ананълара алып бар, олар да акъикъий 
пилявнынъ лезетини татып бакъсынлар, — деди. 


Эвге кельгенимде анам манъа ачувланды, алмакъ керекмей 
эди, деп сёгди. 

Мен онъа эр шейни анълаттым: 

Билесинъми, ана, мен ред эттим, лякин Надие тизе: бизде 
ойле адет бар, эгер сен аш пиширильгенини корьсенъ ве 
онынъ къокъусы бурнунъа ургъан олса, сен мытлакъа шу 
аштан татып бакъмакъ, ве о лезетлими, ёкъмы, къыймет 
кесмек керексинъ, деди. 


— Ах, Серега, айнеджисинъ сен... 
— Екъ, ёкъ, ана, акъ сез. 
Инанмасанъ Русландан сора. 


Анам пилявдан татып бакъты. 

Пек бегенди. 

Бунынъ къаршылыгъына анам бостанымызда пишип яткъан 
помидорлардан бир торба джыйып оларгъа ёллады. 


Иште, мен Русланларнынъ къорантасынен бойле таныш 
олдым. 

Керчек, мен эппейи вакъытны оларнынъ участкасында 
кечиргенимни бабам чокъ бегенмей эди. 

Лякин куньлерден бир кунь шойле бир адисе юзь берди, ве 
бундан сонъ бабам манъа дарылмасыны кести. 


Мына, не олгъан эди: анамнынъ юрек агърысы тутты. 

Бабам пек къоркъты, сокъакъкъа чапып чыкъты ве 
къычырып, манъа: 

“Серега! 

Чап, огълум, тюкянгъа ве андан 03-ке телефон ач, “Тез 
ярдым”ны чагъыр! 

Анамнынъ юреги тутты! 

Приступ, деп айт”, — деди. 


Мен чапып барып, “Тез ярдым”ны чагъырдым ве шу 
чапмамнен эвге къайтып кельдим. 

Анам тёшекте ап-акъ кесилип ята, онынъ янында исе Надие 
тизе отура, онъа уколлар япа. 

Анам зар-зорнен йылмайып: 


— Нафиле ерде, чагъырттынъ, огълум. 


Мегер, тез ярдым янымызда экен, — деди. 


Бакъса сен! 

Мен Русланнынъ бабасы да, анасы да къуруджылар, деп 
тюшюнип юре экеним, олар исе эким, 

озю де тез ярдым экимлери экенлер. 


Къомшуларымыз эвлерини къурып битирген сонъ бизни юрт 
байрамына давет эттилер. 

Биз бутюн къорантамызнен: бабам, анам ве мен оларгъа юрт 
хайырлап бардыкъ. 

Русланнынъ битасы бизни кичкене фильджанларда къавенен, 
уфакъ этап догъралгъан шекернен сыйлады. 

Оларда бу адет экен. 

Эгер эвлерине мусафир кельсе, башта бир, оларгъа сыджакъ 
къаве икрам этелер. 

Истесенъ де, истемесенъ де, ичмелисинъ. 

Шойле адет. 


Фатиме битай даа къаве тельбесинде фал бакъа экен. 
Фильджан тюбюнде тельбе излерине дикъкъатнен бакъып, 
сени якъын келеджекте нелер беклегенини айта. 

Анама якъын вакъытлар ичинде мусафирлер келеджек деген 
фал тюшти. 

Сизге эки дане балабан адам ашыкъа, деди. 

Анам кульди ве Миша агъамнен къарысы келеджек, 
оларнынъ экиси де, меним киби дегиллер, юксек бойлу ве 
шишманджалар... 


Меним фильджанымнынъ тюбюндеки тельбе излерини 
“окъуп”, сен котекленеджексинъ, сенинъ къыйметли бир 
шейинъни чекип алмагъа ынтыладжакълар, деди. 

“Меним нени чекип ала билелер? — деп тюшюндим. 

— Аякъ машинамнымы? 

Я, о эскиден де эски...” 


Руслан манъа фотосуретлер олгъан альбомны косьтерди. 
Онынъ биринджи саифесинде ким не вакъыт, анги куньде, 
айда ве йылда догъгъаны язылгъан. 

Атта кимнинъ не ерде догъгъаны биле язылгъан. 

Фатиме битайнынъ ады экинджи сырада тура, 

О, бизим шеэрде, Гончарная сокъагъында догъгъан. 

Эки йылдан сонъ 80 яшыны толдураджакъ. 

Гончарная сокъагъыны исе мен билем. 


О, шеэримизнинъ о бир башындадыр. 


Мен сарарып къалгъан фотосуретлерни меракънен козьден 
кечирем. 

Мына, Фатиме битай, даа яш ве пек дюльбер. 

О, къолтукълы скемледе отура, арбий урбалы дерт йигит 
онынъ артында аякъ устюнде туралар. 

Булар онынъ огъуллары экен. 

Дертю де дженкке кеткенлер. 

Учю джебеде эляк олгъан. 

Мен бабамнынъ саткъынлар акъкъында айткъан сёзлерини 
хатырладым ве шу фотосуретни онъа косьтердим. 


Биз альбомны козьден кечиргендже, ода мусафирлернен 
толды. 

Мусафирлернинъ эписини байрам софрасы башына 
отурттылар. 

Олар чиберек ашадылар, шарап ичтилер, къаделер 
котердилер. 

Русланнен экимиз хошаф ичтик, чиберек ашадыкъ. 
Ашап-ичильген сонъ эр кес азбаргъа чыкъты, магнитофонны 
къурдылар, музыка янъгъырады, “Хайтарма” ойнамагъа 
башладылар. 

Бу шенъ оюн ве оны ойнамакъ пек къолай: эллеринъни 
котерип, музыкагъа келиштирип, атлап-атлап ойнайсынъ. 
Мен “Хайтарма”гъа ойнамасыны тез огрендим. 


Уйкенлерден сонъ, ортагъа балаларны давет эттилер. 

Мен де ойнадым. 

Ойнагъанда бизге акъча туттырдылар. 

Оларда бойле адет экен: ким ортагъа тюшип ойнаса онъа 
акъча туттырдылар. 

Яхшы урф-адет. 

Мен он кумюш къазандым. 


О вакъыт, юрт байрамында мен битайнынъ фалына нафиле 
инанмагъан экеним! 

Тюневин дерслерден сонъ биз футбол ойнадыкъ. 

Футболдан сонъ эвге къайттыкъ. 

Биз Русланнен берабер дере бакъмагъа анълаштыкъ. 

Элимде футбол топу, аркъамда чанта, башымда 
математикадан контроль иши — ел бойлап келе эдим. 


Бирден огюме таныш олмагъан учь огълан чыкъты. 


Олар меним ёлумны кестилер ве элимдеки топны 
дикъкъатнен козьден кечирип башладылар. 
Араларындан бириси йылмайып: 


— Я, бу топ бизимки де! 
Къолгъа тюштинъми, хырсызчыкъ...— деди. 


— Ялан айтма! 

— деп ачувландым мен. 

— Бутюн сынфымызнен пара топлап, оны спорт тюкянындан 
алдыкъ. 

Эгер инанмасанъыз... 


Сезюмни битирмеге бермедилер. 

Олардан энъ мазаллы сою, юмругъыны бурнума эндирди, 
анавы экиси исе топны чекип аладжакъ олды. 

Шу арада Руслан етишип кельмеген олса чекип алыр да 
эдилер. 


Эвге котек ашап къайттыкъ, 

экимизнинъ де бурну мыз ал-реван къан олса да топны 
оларгъа бермедик. 

Надие тизе яраларымызны спиртнен темизледи, йод якъты 
ве: 


— Машалла! 

Эр даим озюнъизни имае этмеге билинъиз, — деп макътады. 
Иште, биз шай да яшаймыз. 

Эвельки ташлама ерден эсер биле къалмады. 

Янъы къурулгъан эвлернинъ диварларында номералары 
олгъан тахтачыкълар асылды. 

Биз Русланнен бир сыныфта окъуймыз, бир рале де отурамыз. 
Кимерде давалашамыз, лякин давамыз чокъкъа бармай. 


Сонъки вакъытларда Руслан эфкярлы юре, дерсинъ 
омузларында агъыр бир юк бар. 

Не ичюн бойле олгъаныны бильмейим. 

Русланнынъ анасы ве бабасы аля бу кунь ишке ерлешип 
оламайлар. 

Оларгъа ишсизлик боюнджа нефакъа да тёлемейлер, ишке де 
алмайлар. 

Бутюн бу шейлер оларнынъ гражданлыгъы 
олмагъанындандыр. 

Олар атта сайлавларгъа да бармадылар. 


Гражданлыгъынъ ёкъмы, демек сайламагъа да акъкъынъ ёкъ! 


Бунъа акълым етмей! 

Адамлар озь ватанларына къайтып кельдилер, лякин ич бир 
тюрлю акъ-укъукълары ёкъ. 

Бойле олмакъ мумкюнми? 

Не ичюн айса эр кунь акъшам телевизорда демократия 
акъкъында айталар? 

Руслангъа Юкъары Радагъа мектюп язмакъны теклиф эттим. 
Язайыкъ ве бутюн сынфымызнен имзалайыкъ. 

Барсын, депутатлар къарар къабул этсинлер. 


Руслан теклифимни ред этти. 

Керекмей, деди. 

Украина Президенти Озьбекистан Президентинен энди 
анълаштылар, 

гражданлыгъы олмагъанларнынъ эписи янъы йылгъадже оны 
аладжакълар, деди. 


— Я, сиз янъы йылгъадже насыл яшайджакъсынъыз? 
— деп сорадым мен. 


— Битамнынъ пенсиясына... 
— деп эфкярнен шакъа этти Руслан. 


Руслан битасы акъкъында айткъанда мен якъында о 80 яш 
толаджагъыны хатырладым. 

80 яш! 

Шакъамы! 


Мен бираз джурьатланып: 


— Фатиме битайнынь келеджек юбилейини къайд 
этеджексинъизми? — деп сорадым. 


— Насыл юбилей? 

— тааджипленди Руслан. 

— Бу йыл битанъ къач яшыны толдура? 
Унуттынъмы? 


— Унутмадым. 

Билем. 

Мен онъа бахшыш алмакъ ичюн, энди бир айдан берли пара 
топлайым. 


— Чокъ топлап олдынъмы? 
— Учь кумюш. 
— Онъа не багъышламакъ истейсинъ? 


Къаве дегирмени. 

Акълынъдамы, онынъ джез дегирмени? 

Юрт байрамы куню экимиз къаве чеккен эдик де... 
— Хырсызладылармы? 


— Ёкъ, парланды. 
Даа догърусы, парланмады, эскирип, ашалды. 
Онынъ яшы юз йылдан зияде! 


— Кель, янъысыны алайыкъ, — деп бирден теклиф эттим мен. 
— Я, сен онынъ фияты не къадар олгъаныны билесинъми? 


Руслан онынъ фиятыны айткъанда мен айретленип, 
сызгъырып йибердим. 


Бутюн гедже тёешегимде айланып чыкътым. 

Юкълап оламадым. 

Шу дегирменге параны насыл къазанмакъ мумкюн, деп 
тюшюнип чыкътым. 

Ниает, менде аджайип бир фикир догъды! 

Бу фикирни ве ишлеп чыкъкъан планымны Руслангъа 
айттым. 

Руслан оны бегенди. 

Лякин бир шей кедер эте эди: он кунь девамында куньде саба 
саат дёртте аякъта олмакъ керек. 

Руслан буны озь усьтюне алды. 


Яхшы да биз экинджи сменада окъуймыз. 

Саба саат беш дегенде биз Меркезий базарда оламыз. 
Машиналарны бошатмагъа ярдым этемиз, ичимликлернен 
толу ящиклерни, ашайт малларынен толу чувалларны 
ташыймыз. 

Насыл иш расткельсе оны япамыз. 

Энъ эсасы, саба саат докъузда эвдемиз. 

Бирликте къазангъан параларымызны гизли ерге 
сакълаймыз. 


Дерслер меселесинде исе — ильк дерт дерсте яхшы 
отурамыз, бешинджисинде бурунларымызнен ралени аз 
къаламыз тешмеге, алтынджы дерсте — юкълап къаламыз. 
Лякин оджалар бир шей айтмайлар, олар юбилейге пара 
къазангъанымызны билелер. 

Сыныф реберимиз Наталья Петровна бизни базарда корип 
къалгъан эди. 

Онъа эр шейни акъызмай-тамызмай анълатмагъа сыра 
кельди. 


Тамам он купь кечкен сонъ биз къазангъан параларымызны 
сайып бакътыкъ. 

Баягъы пара топлангъан... 

Фатиме битайнынъ догъгъан кунюнде биз танъда турып 
базаргъа, бахшыш алмагъа кеттик. 

Башта, дегирмен сатын алдыкъ. 

Керчек, о джезден дегиль, челиктен ясалгъан эди. 

Балабан къутуда акъикъий бразиль къавеси, тонач шекер, 
торт алдыкъ, къалгъан парагъа да бир гульдесте алдыкъ. 


Биз бахшышларымызны тантаналы суретте Фатиме битайгъа 
такъдим эттик. 

О, бизни къучакълады, опьти, козьлеринде яш тамчылары 
парылдады. 


— Бугунь меним омрюмде энъ бахтлы кунь, чюнки 
торунларым озь эллеринен къазангъан параларгъа эдие 
алып, мени хайырладылар, — деди битай. 


Анджакъ да шей! 

Демек — мен де Фатиме битайнынъ торуны олам! 

Бунынъ несине айретленмек мумкюн? 

Бельки бундан бинълернен йыл эвельси бизим екяне 
эдждадымыз олгъандыр? 

Эписи адамлар агъа-къардашлар, деп ботен ерде 
айтмагъандырлар, эбет. 


Русланнен экимиз невбетнен къаве дегирменини 
айландырамыз, битай чиберек пишире, Айше софра доната. 
Эр шей озь сырасынен кетер экен мен шиир уйдурдым ве 
софра башына кечип отургъанымызда байрамане суретте 
сесимни чыкъарып окъудым: 


Къыйметли Фатиме битай, 


Яшынъызны саймакъ кучь 


Козюнъизде нурчыкълар 
Парылдасын, сёнмесин ич. 


Шу куню акъикъий байрам олды. 
Кичкенечик олса да, бу, байрам эди. 


Бир тюркюде, “Вакъты келип, эр шей бите”... деп 
йырлангъандай 

бизим де кичкенечик байрамымыз битти. 

Русланнен мектепке ашыкъамыз, биринджи дерске 


кечикмейик, деп къоркъамыз. 

Чанталарымызны саллай-саллай чапамыз. 

Шу арада, акълыма битайнынъ озь кьолларымызнен 
къазанылгъан бахшыш акъкъында айткъан сёзлери тюшти. 
Мен сюрюнип, аз къалдым йыкъылмагъа. 


— Не олды, я? 
— деп сорады Руслан курткамнынъ енъинден тутып. 


— Битай базарда чалышкъанымызны къайдан бильди? 


— Озюнъ тюшюн де бакъ, эр кунь саба саат дёртте мени ким 
турсаткъандыр?! 


Биз бири-биримизге бакъып, шакъылдап кульдик. 
Биринджи дерске, кечь къалдыкъ, эбет. 

Кечь къалдыкъ ве экимизни де тенбиеледилер. 
Лякин бунъа агъырланмадыкъ. 

Достлукъ, деп бунъа айталар. 

Эр шейни тенъ пай этемиз. 

Яры тенбиеден не оладжакъ? 


# Къартанамнынъ алтынлары 


Балалыгъымда яшагъан сокъагъым — Училищная эди, амма 
мен шу сокъакънынь ялынъыз бир къысмы, эски 
мезарлыкънен Клара Цеткин сокъагъы арасындаки ерини 
яхшы биле эдим. 

Эски мезарлыкъны мен бильмейим, бизлер шу Училищнаягъа 
кочип кельгенде энди мезарлыкъ ёкъ этильген, о ерни 
къазып тегизлеген ве анда учь къатлы эки эв къургъан 
эдилер. 


Шу Училищнаянен Клара Цеткин сокъакълары бирлешкен 
ерде бир кичкене фурун чалыша. 

Меним акълымда сокъакънынъ шу, алчакъ къорасы олгъан 
учь къат эвден башлап фурунгъа къадар олгъан ери синъип 
къалды. 

Ондан да башкъа шу таш тешевли сокъакътан кяде бир ат 
налларынынь такъылдысы ве фаэтон копчеклерининъ 
давушы аля-бугунь къулакъларымда. 


Сокъакънынъ четлери адамларнынъ аякълары астында 
ашалып тегизленген дёрткоше пляки ташларнен ортюли. 
Сокъакъ бою экильген акация тереклери баарь кельсе ап-акъ 
олып ачалар, этрафкъа аджайип бал къокъусы таркъала 
тургъан. 

Биз шу янъы эвимизге кочькен сонъ, мен ичюн энъ макъбул 
олгъан мусафир, меним эмджемнинъ къызы Мунивер олды. 

О, бизге мусафирликке узакъ Керменчиктен кельген эди. 
Мунивер менден беш-алты яш буюкче, озю де кимсеге таби 
олмагъа севмеген къыз. 

О, эв ичинде, дёрт дивар арасында отурамай, тарсыкъа да, 
анам ишке кеткенинен биз экимиз де азбар къапыдан 
тышарыгъа ашыкъамыз. 

Буюк сыр, деп Мунивер манъа тютюн ичкенини айтты. 

Бизим эвимизде исе тютюн ичкен адам олмагъанындан 
себеп, эм де оны парагъа сатын алмакъ ичюн Муниверде 
капик олмагъанындан, бизлер ёл бойларында сигар 
тюплерини къыдырып юремиз. 


Клара Цеткин сокъагъына чыкъып, ашыкъмай эр бир ерни 
козьден кечирип тап Субхи сокъагъына етип барамыз, андан 
да, буюк джамлары олгъан аптека алдына барамыз. 

Онынъ артында исе макъсыма толу шишелер туралар, 

о ерде де баягъы сигар тюпчиклери таптыкь, лякин Мунивер 
кене де къанаатленмей — ёлумызны девам этемиз. 

Бизлер бираз даа юрген сонъ “Субхи” кинотеатрининъ огюне 
барып еттик. 

Мында “Буюк шеэрнинъ ярыкълары” адлы кино кете. 


Диварларгъа япыштырылгъан афишалардан Чарли Чаплин 
кулип бакъа. 

Билет сатылгъан ерде, даа эрте олса да, баягъы адам 
невбетте тура. 

Бизим къыдыргъанымыздан да о ерде чокъ экен. 

Мунивер эки джебини де сигар тюплеринен толдурды. 


Мунивер манъа да тютюн ичмесини огрете, 

мен оксюрем, козьлеримден яшлар чыбыра. 

Шу вакъытта да янымызда анам пейда ола. 

Муниверге яхшы бир шамар патлай, манъа исе — къайыш 
къушакъ. 

Анам биз о къадар къыйынлыкъларнен топлагъан 
“зенгинликлеримизни” алып чёплюк къопкъасына ташлай. 
Мен котек ашагъан кучелек киби кошеге тыкъылып 
агъламсырайым, 

Мунивер исе меним омузымны сыйпап: 

“Агълама, биз Керменчикке баргъан сонъ истегенимиз 
къадар тютюн ичермиз, кимсе бизлерге кедер этмез” — дей. 


Меним асла да тютюн ичеджегим кельмесе де “яхшы” деген 
киби башымны саллайым, Мунивер де мени къучакълап: “Ах 
меним кадячыгъым”, — деп къушакъ ашагъан еримни 
сыйпай. 


Анам сыкъ-сыкъ Керменчикни хатырлай, Керменчик онынъ 
догъгъан кою. 

Манъа о кой пек узакъта олгъан киби келе, о буюк къырлар 
артында, эм анда барып чыкъмакъ да ойле къолайлыкънен 
олмай. 

Акъшам яткъанымызнен Мунивер мени озюне тартып, 
яваштан къулагъыма ярын Велиша дайы келип бизлерни 
Керменчикке алып кетеджегини айта. 

Мен де онъа къуванып чокъ вакъыткъа къадар юкълап 
оламайым, юкъусырагъан сонъ исе къуш олып ер усьтюнде 
учам да, шу эфсаневий Керменчикни къыдырам. 

Сонъ яваштан барып ерге къонам да, йымшакъ отлар ичине 
ятам, шу ань кимдир меним устюме минип, мени богъып 
башлай. 

Буюк зорлукъларнен мен онынъ астындан сыптырылып 
чыкъам да, сувукъ тер текип уянам. 

Юрегим де бармагъа ер тапмай. 


Гедженинъ дер маали. 

Эр кес юкълай. 

Дивар устюнде саат чыкъылдай, мен исе юмручыкъларымны 
коксюме басып, тыштаки зиндан къаранлыкъкъа бакъып 
ачувнен: 

“Къайда о мени къыйнагъан? 


Мен ондан къоркъмайым, эгер де о мына шимди меним 
алдыма кельсе, мен онынънен котеклешир эдим”, — дейим. 
Орталыкъ чым-чырт. 

Мен яваш яваш озюме келем, тынчланам да, юкълап къалам. 
Бираз вакъыттан кене де абдырап уянам, 

Мунивер де уяна: 


— Сен не чапаланасынъ? 
— деп экинджи тарафына айланып ята. 


Сабасына бизим къырмызы боянен боялангъан азбар 
къапымыз огюне “полуторка” келип токътады. 

Биз Мунивернен барып онынъ кабинасына минемиз, къомшу 
балалар бизни корип куньлейлер. 

Машина яваштан буюк ёлгъа чыкъа. 

Мен машинанынъ силькинтилерини сезмейим, чюнки ёлнынъ 
эки тарафындан тап бурулышкъа баргъангъа къадар балалар 
артымыздан чапалар, олар да биз киби машинагъа минмеге 
арз этелер. 


Машинамыз баягъы вакъыт кеткен сонъ ильк токътавымыз 
Алмада олды. 

Анълагъаныма коре мында бизим тувгъанларымыздан 
кимдир яшай экен. 

Бизлерни къыйметли мусафирлер киби къабул этип алдылар. 
Махсус биз ичюн къой сойып, эски адет боюнджа аш 
азырлайлар: къарын ичине буйреклерини, джигер 
парчаларыны, ягъындан толдурып онъа согъан да, сарымсакъ 
да, пирнич де къошып тикелер де сакин атеш усьтюнде 
пиширелер. 


Ниает, яхшы ашап тойгъан сонъ, чокъ девам эткен 
лакъырдылардан сонъ, бизлер Алмадан чыкъамыз. 
Машинамызда бир къач сепет къандиль алмасы, олар 
Керменчиктеки тувгъанларымызгъа бахшыш. 


Экинджи токътавымыз Багъчасарай базарында олды. 

Велиша дайым бизге машинанынъ кабинасындан чыкъмай 
беклемемизни айта, лякин Мунивер мени тюрте. 

О кунь базар куню эди. 

Орталыкъ адам толу. 

Базаргъа киреяткъанда телли эльва сатыджыларны коремиз. 
Биз оларны корьмемезликке урып кетемиз. 


Бизлер шу эльва, конфет саткъанлар янындан кечтик дегенде 
алдымызгъа даа да лезетли шейлер чыкъты: эвде ясалгъан 
хасиплер, караим янтыкълары, чибереклер. 

Чибереклер эвдекиси киби ири-ири ясалмагъан, мындаки 
чибереклер кичкене, 

тавада энъ аздан юз дане бар. 

Велиша дайым ашыкъа, бир ерде чокъ отурмаймыз, бутюн 
базарны корип чыкъмагъа истеймиз. 


Мында къаве де къавуралар. 

Демир тава ичинде атеш яна, 

онынъ устюне исе тенекеден япылгъан чокъ тешикли 
цилиндр, 

онынъ ичинде кене де бир цилиндр, 

о да шай тешикли. 

Сатыджы шу цилиндрге ешиль къавени къоя да, яваштан 
айландырып башлай, вакъыт-вакъыт исе комюрлерни де 
къарыштырып ала. 

Къаве данелери патлай, тютейлер, лякин къаведжи 
ашыкъмай яваштан айландыра бере. 

Сонъ элине къолчакъ кийип, ичтеки цилиндрни чыкъара да, 
бакъыр савуткъа къавурылгъан къавелерни теке. 

Ондан сонъ муштерилерге даа сыджакъ, тютеп тургъан ве 
этрафкъа аджайип къокъу таркъаткъан къавени чекип бере. 


Бизим машинамыз яваштан байырдан юкъарыгъа котериле. 
Онынъ гудюрдисинден, саллантылардан мен юкъусырап 
башлайым да, башымны Мунивернинъ омузына къоям. 
Бирден абдырап уянам, машина энди къартанамнынъ эви 
алдына келип токътагъан. 

Мен тез-тез кабинадан чыкъам ве шу ань къартанам мени 
къучакълап багърына баса. 

Къартанам мени къучакълай, меним исе тютюн, пенир, 
сарымсакъ, тазе пишкен отьмек ве башкъа къокъулардан 
нефесим тутула. 


Эвге кирген сонъ меним алдыма алчачыкъ курьсюни къойып, 
онынъ устюне бир мешребе сыджакъ сют ве даа янъы 
фурундан чыкъкъан тазе отьмек кошеси къойдылар. 

Эм мен ойле лезетли отьмек бир даа ич бир ерде ашамадым. 
Къартанам мени пек сагъынса керек, менден козьлерини 
алмай, токътамай: “Ах, меним чиппийим... 

Ах, меним торунчыгъым... 


Ах, меним бир данем!”— деп,тамам Мунивер, мен къушакъ 
ашагъанда япкъаны киби мени охшай эди. 


Къартанам меним тёшегимни къомшу одада ерге къойды. 
Оданынъ ичи къаранлыкъ, тек ярысы “ашалгъан” айнынъ 
ышыгъы пенджереге ура, ондан диварларда, полда чешит 
кольгелер асыл олалар. 

Мен къоркъам, къартанамнынъ элини йибермейим, 

эгер де о турып кетсе, шу кольгелер топланып мени 
богъаджакълар. 


— Я сен не къоркъасынъ, не къалтырайсынъ? 
— деп къартанам меним манълайымдан опе. 


— Билесизми, къартанам, — дейим мен яваштан дерсинъ 
мени кимлердир эшитеджек. 

— Акъмесджиттеки эвимизнинъ таванында кимлердир 
сакъланалар, 

олар кимер геджелери келип мени богъаджакъ олалар... 

Эм айтам, эм де къартанам мени къоркъакъ беллеп кулер деп 
утанам, 

лякин о кульмей, меним айткъанларымны джиддийликнен 
динълеп тура. 


— Ола, балам, ойле шейлер, — деп меннен разылаша 
къартанам, — ола тургъан. 

Лякин сен къоркъма, мен санъа дуа окъумакъны огретирим, 
текрарла меним артымдан: “Бисмилляир-рахманир-рахим, 
раббиесир, лядуасир, раббильтемин бильхайыр...” 


Мен къартанамнынъ артындан онынъ айткъанларыны 
текрарлайым, олар ант эткен киби олып чыкъалар. 
Къартанам манъа бир къач керелер текрарламамны эмир эте 
де, мен эзберлеп алгъанымны бильген сонъ: 


— Эгер де шу ерде, я да башкъа ерлерде кимлердир сени 
богъаджакъ олсалар, шу дуаны бир къач кере текрарла, шу 
ань сенинъ якъанъны бошарлар, — дей. 


Саба мени хоразнынъ окюр сеси, копеклернинъ авлагъаны, 
сыгъырларнынъ мунърегенлери, къойларнынъ къалтыравукъ 
сеслери уяттылар. 

Мен уянгъанымнен тёшегиме отурып, диварлардаки 
килимлерни, ястыкъларны козьден кечирем. 


Бир кереден не ерде олгъанымны да анълап оламадым. 
Дивардаки рафларда дюльбер йыбрыкълар туралар. 

Еримден турып кийинген сонъ акъшам бизлер аш ашагъан 
одагъа кирдим, анда кимсе ёкъ. 

Экинджи одагъа кирип шашып агъзымны ачып къалдым. 
Дивар устюнде согъан, сарымсакъ багълары асылы тура, 
алма, армут къурулары, тютюн деметлери, мысырбогъдай, 
пейджере янында исе буюк къабакълар, алма толу сепетлер, 
оларны биз Алмадан алып кельген эдик, 

къартанам да мени шу ерде келип тапты. 


Бизлер саба емегини ашар-ашамаз Мунивер келип мени 
къайдадыр алып кетти. 

Бизлер бир сюрю бала олып къыргъа тырмаша, андан 
ормангъа чыкъамыз. 

Мында кузь аязындан сарарып башлагъан япракълы 
пытакъларда джевизлер тура, худжур шей, 

мен оларны тек тюкянларда ве базарларда ола беллей эдим! 


Балалар кимерлери торбаларына, кимерлери сепетчиклерине 
джыялар, мен исе джевизлерни къырып, къырып ашайым. 
Биз бир ерде чокъ отурмаймыз, эп тёпеге котерилемиз, 
ниает, чокъракъ башына барып отурамыз да сарымсакънен 
отьмек, пенир ашап артындан сув ичемиз. 

Сувны авучларымызнен алып ичемиз. 

Сув сувукъ, лезетли. 


Акъшамлары къартанама мусафирликке къомшу апайлар 
келелер. 

Оларнынъ чокъусы энди эсли-башлы къадынлар. 

Мен оларнынъ арекетлерине буюк дикъкъатнен шашып 
бакъкъанда къартанам бир фильджанны котере де 
дикъкъатнен тельбесини козьден кечире ве фалыны айтып 
башлай. 


Фал биткен Сонъ къартанайлар оглюклерининъ 
джеплеринден кисечиклерини чыкъара да, сигар бурып иче 
башлайлар. 

Мен зорнен озюмни тутам, куледжегим келе. 

Муниверге бакъам, о да пармагъыны дудакъларына кетирип, 
индеме сакъын деген киби, башыны саллай. 


Этрафкъа сигар тютюни таркъала, о атта лампанынъ 
ышыгъыны биле эксильте, мен текаран къоркъкъан киби 
олам, 

манъа шай келе — дерсинъ лампа сёнеджек де къаранлыкъта 
эвге джинлер киреджеклер. 

Къоркъкъанымдан къартанама таба йылышам, о къучакълап 
мени озюне тарта. 

Шу ань акълыма къартанам огреткен дуалар тюше, сонъ 
къоркъмайым, озюмни сербест ис этем. 

Чюнки мен инанам ки, дуагъа джинлер биле къаршы турып 
оламайлар. 


Бираздан сонъ лафлар тынды. 

Эр кес диваргъа бакъып динълене. 

Мен де динъленем. 

Бираз динъленген сонъ дивар ичинде саат чыкъылдагъаныны 
эшитип къалдым, 

тамам бизим Акъмесджиттеки эвимизде диваргъа асувлы 
саатимиз киби чыкъылдай. 

Эр кес, нефесини токътатып динъленмекте, эм шу сюкюнет 
ичинде эпимиз эшитемиз: чыкъ-чыкъ, чыкъ-чыкъ... 


Шу ал не къадар вакъыт девам эткенини айтып оламайым, 
лякин шу тыкъылды токътагъан сонъ эр кес терен кокюс 
кечирди де сессиз дуа окъуп башлады. 

Меним ялынъыз энди акълым ете, о диварда ич бир тюрлю 
саат ёкъ эди, 

экинджи одада да саат ёкъ эди, ялынъыз шу саат 
чыкъылдагъан дивар о ердеки къыргъа тирелип ясалгъан... 

— Хайырдыр, иншалла, — дей яваштан къартанам, лякин 
онынъ давушында насылдыр бир раатсызлыкъ дуюла. 


Чокъкъа бармай эр кес тынчланды. 
Сонъ къадынлар бири-бири артындан корьген, эшиткен 
къоркъунчлы адиселер акъкъында айта башладылар. 


— Акълынъыздамы, кечкен сене кёр Сейтумернинъ сыгъыры 
ольген эди, — дей Мунивернинъ янында отургъан къадын, — 
эм о вакъытта да пек къатты сувукълар чокъ куньлер девам 
эткен эди. 

Огълум къарысынен Джанкойге кеткен эдилер, мен исе 
торунымнен къалдым. 


Гедженинъ дер вакътында торуным Асанчыкънынъ сыджагъы 
котерильди, бала яна, атеш ичинде, мен барып эмширеден 
илядж сорамакъ къарарына кельдим. 

Фурун янына баргъан эдим, абдырап токътап къалдым. 
Фуруннынъ трубасындан тютюн чыкъа, пенджерелери де 
ярыкъ. 

Мен яваштан якъын барып терек артына сакъландым да 
ичериге бакътым. 

Бельки хырсызлар киргендир деп ойланам. 

Амма о вакъытта шу ерде хырсыз къайдан кельсин? 
Дикъкъатнен бакъсам: биревлер хамыр баса, дигерлери 
фурун огюнде чапкъалайлар, даа бирлери сепетлерине 
отьмек толдуралар. 

Эписининъ усьтюнде акъ халатлар, башларында беяз 
къалпакълар, эм эр бири манъа таныш киби корюне, лякин 
араларында бир таныш адамым биле ёкъ. 

Отюм патлай язды, тез-тез эвиме къайтып кельдим. 


Сабасына кене де турып Айшеге кетем. 

Фурун янына барсам — трубасындан тютюн чыкъмай, 
пенджерелери къаранлыкъ, фуруннынъ къапысында исе 
килит асувлы тура. 

Айшеге барып гедже корьгенлеримни айтсам о куле, “санъа 
шай корюнгендир”, — дей. 

— Фурун энди учюнджи кунь чалышмай, ун екъ, сёзде бугунь 
ун кетиреджеклер... 

— Сен фурун дейсинъ, 

— деп экинджи къадын башлады, эр кес де онъа бакъты. 

— Акълынъыздамы, аягъы къырылгъан Сабриенинъ эви 
артындаки къуюны, оны учь йыл эвель комип ташлагъан 
эдилер, 

лякин шу къуюнынъ суву киби лезетли сув бир ерде ёкъ эди. 
Шу йылы меним агъам Аппаз огълуны эвлендирген эди, мен 
де оларгъа бутюн гедже къурабие, шекерли къыйыкъ 
пиширмеге тутунгъан эдим. 

Саба ярыкъланып башлагъанда битирип, эвиме къайттым. 
Бираз юрген сонъ санки бирев мени токътаткъан киби олды. 
Бир даа бакъсам къую янында таныш олмагъан адамлар. 
Биревлери сув чыкъармакъ ичюн копчекни айландыра, 
дигерлери бош къопкъаларны узата, даа бирлери шу сув толу 
къопкъаларны алып къаранлыкъкъа синъип кетелер. 


Мен бир четке сакъланып бакъам, аякъларым дерсинъ ерге 
битишкенлер, къыбырдамагъа къоркъам. 


Шай да чобан къойларыны чыкъарып айдагъандже 
къыбырдамай турдым. 

Сонъ чобаннынъ артындан кеттим. 

Къую янына барсам, о ерде кимсе ёкъ, 

къоркъа-къоркъа къуюгъа якъын барып эгилип бакътым да 
шашып къалдым! 

Къуюда сув къалмагъан, къуп-къуру. 

Мен о корьгенлеримни кимсеге айтмадым. 

Сонъундан о къуюны комип ташладылар... 


Оданы сюкюнет басты. 

Тыштан насылдыр бир зайыф сес эшитильген киби олды. 

Эр ким диваргъа бакъты, дерсинъ кене де чыкъылдап 
башлайджакъ. 

Къартанам не ичюндир терен кокюс кечирди. 

Эллеринен бетини сийпап алды, дерсинъ козьлерине кедер 
эткен бир пердени алгъан киби олды. 

Эр кес онынъ икяесини беклеп тура. 

О исе ашыкъмай: меним башымны сыйпай. 

Муниверге пармакъ саллай, “айтайыммы, айтмайыммы” — 
дер киби, яваштан отургъанларны козьден кечире. 


— Бу ал акъайым ольгенден къыркъ кунь кечкен сонъ олды, 
— деп башлады къартанам, 

— сизлер онынъ къыркъына кельген эдинъиз, о кунни 
билесинъиз. 

Шу куню мен пек ёрулгъан эдим, зорнен юрем. 

Чокъ вакъыткъа къадар юкълап да оламадым, юкъусырагъан 
сонъ эшитем, кимдир яваштан къапынынъ мандалыны 
къыбырдата. 

Эвде де менден башкъа кимсе ёкъ. 

Къоркътым, мен акъайымнынъ руху эвге къайтып кельсе 
керек, деп белледим. 

Тешегиме отурып беклеп турдым. 

Къапымызнынъ мандалы эски, оны шатырдатмай ачмакънынъ 
чареси екъ. 

Учь адам эвге кирди. 

Мен шу ань окъуп башладым. 

Олар исе, мен дуамны битиргендже къапы алдында беклеп 
турдылар. 

Оларнынъ беклеп тургъанлары манъа кучь берди, 
багъыраджакъ олдым, лякин сесим къарылгъан, яваштан 
“Сиз менден не истейсиз?” — дедим. 


Олар яваштан меним яныма келип, агьызларыны ачмадан 
сейлене башладылар. 
Шай олса да, оларнынъ сеслерини эшитем. 


— Биз билемиз, — дейлер олар. 

— Сиз яхшы эбанайсыз, 

бизге сизинъ ярдымынъыз керек, 
бизнен кетип олурсынъызмы? 

Бу бизим сизге риджамыз, — дедилер. 


Насылдыр бир кучь мени аякъкъа турсатты, мен оларгъа 
якъын бардым, лякин бетлерини бири-биринден айырып 
оламадым, 

олар пек арыкъ ве узун бойлу адамлар эдилер. 

Усьтлериндеки урбалары исе омузлары устюне ташлангъан 
шаллар киби. 

Биз эвден чыкътыкъ, огде кеткен сою бираз юрген сонъ 
токътады, онынъ элинде явлукь пейда олды. 

О, меним козьлеримни байлады. 

Арттан кельгенлер исе мени къолтукълап алып кеттилер. 


Мен дуям, бизлер къыргъа алып баргъан кестирмечиктен 
кетемиз. 

Мен шу кестирменинъ эр бир ташчыгъыны, эниш-ёкъушыны 
билем, 

лякин кестирме бир бакъкъанда шу мен бильгениме, бир 
бакъкъанда башкъа ёлгъа ошай. 

Ниает, бизлер токътадыкъ, козьлерим багълы явлукь тюшип 
кетти. 

Насылдыр пенджерелери яры къаранлыкъ бир эвнинъ огюне 
келип токътадыкъ. 

Мен шу эвни моллакъайнынъ эвине ошаттым, о эвде чокъ 
йыллардан берли кимсе яшамай эди. 

Биз кениш бир одагъа кирдик. 

Диварлар астында усьтлеринде ашлар толу софралар тура. 
Адамлар ашайлар, ичелер, шенъленелер, амма давушлары 
эшитильмей. 

Анда отургъанлар меним кельгенимни биле дуймай 
къалдылар. 


Мени догъураяткъан къадыннынъ одасына алып кирдилер. 
Алдымда ап-акъ къадын узун, арыкъ эллерини къурсагъы 
устюне къойып ята. 


Меним акълымда о къадыннынъ къып-къырмызы, атеш киби 
янгъан козьлери къалды. 

Олар дерсинъ фенер киби ярыкъ чыкъара эдилер. 

Мен къоркътым, эгер де о манъа бакъса, мен туташып 
кетерим белледим. 

Мен оны сыйпайым, лякин инсан тенининъ сыджакълыгъыны 
ис этмейим. 

Огъланчыкъ догъды. 

Мен оны ювуп, къундакъладым, акъ къундакъкъа сарып 
анасынынъ янына къойдым. 

Ана шай да ич бир арекет япмады. 


Сонъ мени кене де къолтукъларыма кирип, эвден алып 
чыкътылар. 

Дигер бириси мени токътатып этегимни котермемни эмир 
этти де, онъа бир авуч согъан япракълары къойды. 

Ондан сонъ кене де козьлеримни багълап: алып кеттилер. 
Азбар къапым алдында козьлеримни чездилер. 

Манъа тешеккюр бильдирдилер, меним эллерим шифалы 
олгъаныны да айттылар. 

Олар бир къач адым кеткен сонъ козьден гъайып олдылар. 


Эвге кирген сонъ оглюгимдеки согъан къабукъларыны къапы 
артына тёкип, аякъларымны зорнен алып, тёшегимни таптым 
да, яткъанымнен юкълап къалдым. 

Сабасына мени Мунивер уятты. 

Энди кунь баягъы котерильген, ахырда да сагъылмагъан 
сыгъырым мунърей. 

Къапы янындан кечеяткъанда акълыма согъан къабукълары 
тюшти, къапыны тартып артына бакъсам — шашып къалдым! 
Мен къабукъларны ташлагъан ерде къабукъ дегиль де, бир 
къач алтын акъча ята... 


Къомшулар къартанамнынъь айткъанларына, ялынъыз 
алтындан башкъа, инансалар керек, манъа шай корюнди. 

Оны къартанам озю де абайлап къалды да, 

еринден турып, рафтаки дюльбер тенеке чай къутусыны алып 
келип курьсю устюне акъчаларыны тёкти. 

Онда дерт алтын бар эди. 


Бир афтадан сонъ Керменчикке кене де Велиша дайым келип 
мени алып къайтты. 

Чокъкъа бармай дженк башланды. 

Ондан сонъ мен бир даа къартанамны корьмедим. 


Бабам да джебеге кетти, бизлер Къурман-Кемельчиге кочип 
кельдик, о ерде меним тизем яшай эди. 

Бир къач куньден сонъ шеэрге немселер бастырып кирдилер, 
% ишгъаль йыллары башланды. 


Къыркъ дерт сенесининъ бааринде, бизимкилер келип 
шеэрни азат эткен куньлерде мен бир дубарагъа огърадым, 
эм аз къалды тилим тутулаязды. 

Биз яшагъан эвнинъ эки квартирасы бар эди. 

Бизим алдымыздаки квартирада Катя деген бир енгепче 
къызынен яшай эди. 

Олар экиси де телефонист олып чалышалар. 

Шу куню ишке кетеджекте Катя енгепче эвининъ 
анахтарыны джойгъан, шу себептен кеткенде манъа айтып 
кеттилер ки, олар акъшам саат докъузларда къайтып 
келеджеклер, къапыны къакъсалар мен билип ачмакъ 
керегим. 

Анам, къыз ве огълан къардашларым энди юкълай эдилер. 

Эв сыджакъ, соба устюнде чайник яваштан сызгъырып 
къайнап тура, мен исе, лампагъа якъын отурып, дюньямны 
унутып, Аркадий Гайдарнынъ "Чук ве Гек” адлы икяесини 
окъуйым. 


Бираздан чайник къайнап ташты, мен китапны ташлап 
чайникни четке чектим. 

Къаранлыкъ пенджереден сувукъ кире, меп собагъа бир къач 
одун даа ташладым, шу арада тышары чыкъаджагъым кельди. 
Диварда асувлы саатке козь ташладым, саат докъузгъа 
якъынлай. 

Демек мыпа-мына Катя енгенен къызы къайтмакъ кереклер... 


Мен аякъларымны калошларыма сокъып аяткъа атландым. 
Козьлеримнен корьмесем де къаранлыкъта кимнинъдир 
олгъаныны ис эттим. 

Чевирилип бакъкъанымнен оны эследим. 

О, ап-акъ адам, эллери де пек узун, Катя енгенинъ къапысына 
янтайып тура. 

О адамнынъ бетинде козьлери оладжакъ ерде эки атеш янып 
турмакъта. 

Мен онъа бакъкъанымнен къатып къалдым. 

Сонъ о эллерини яры котерип, манъа “сесинъни чыкъарма”, 
дер киби меним усьтюме келе башлады. 

Манъа якъынлашкъан сайын онынъ атеш козьлери мени даа 
зияде якъалар. 


Мен энди онынъ эллери омузларым устюне тюшкенини, 
онынъ къоркъунчлы бети меним бетиме якъынлашкъаныны 
ве козьлери де меним козь бебеклериме тикильгенини ис 
ЭТТИМ. 


Къоркъкъанымдан мийим бузлады, къыбырдап, 

пармагъымны биле ойнатып оламайым. 

Сонъ багъыраджакъ олдым, лякин сесим богъазыма чайнап 
юталмагъан отьмек парчасы киби къадалып къалды. 

Чаре тапалмай козьлеримни юмдым да, атылып одагъа кирип 
къапыны къапаттым. 


Аля-бугунь мен анамнынъ абдырагъан, къоркъкъан бетини 
корем. 

О, меним янакъларымны шамарлай, меним исе агъзым 
ачыкъ, богъазымдан тек хурулды чыкъа. 

Анам бир къопкъа сув алып башымдан ашагъы текти, 

мен озюме кельдим де, пельтекленип: “Къапыны ачынъ. Катя 
енгем келеджек”, — деп ташладым. 

Эм керчектен де шу ань къапы къакъылды, олар кельгенлер... 


Бир къач куньден бизлерни вокзалгъа алып барып, айван 
ташыгъан вагонларгъа юкледилер де, къайдадыр алып 
кеттилер... 


# Эсирликтен къачув 


Бу вакъиа бинъ докъуз юз къыркъ эки сенесининъ бааринде 
Акъмесджитте олып кечкен эки... 

О кунь гитлерджилер эски мейва-себзе анбарынынъ 
йыкъынтыларына бир сюрю эсир къызыл аскерни айдап 
кетирдилер. 

Бизлер, къомшу сокъакълардан чапып кельген балалар, эгер 
автоматлы ве ханджерли конвоирлер олмаса эди, эсирлерден 
озюмизнинъ тувгъанларымыз, сой-сопларымыз акъкъында 
сораштырып башлайджакъ эдик. 


Конвоирлер дивар янында экишер-экишер ерлештилер. 
Олардан бириси багъыргъан сонъ, эсирлер курексиз, бир 
шейсиз бина йыкъынтыларыны темизлеп башладылар. 
Патлавдан сонъ терен магъазлар ичинде консервалар 
къалгъан олса керек, деп хабер эте эди балалар бири-биринен 
фысылдашып... 

Биз ичюн о вакъытта аш меселеси — эсас тюшюндже эди. 


Агъыр, ачлыкъ вакъты эди. 
Мен о вакъытта он яшта эдим ве озюмни мустакъиль сайып, 
анама ярдым этмекни боюн-борджум деп биле эдим. 


Анам эки куньден берли эвде ёкъ эди. 

О, мааллемизнинъ башкъа къадынларынен берабер узакъ бир 
койге бабамдан къалгъан шейлерни отьмекке 
денъиштиририм деген умютнен кеткен эди. 


Конвоирлер эсирлерни алып кетмегендже биз бу ерде 


отурдыкъ. 
Олар башкъа сокъакъкъа бурулгъанынен, биз консерваларны 
озюмиз къазып чыкъарырмыз, деген умютнен 


йыкъынтыларгъа чаптыкъ. 

Ашаладжакъ киби бир шей тапмасакъ да, къырылгъан тола 
обасы тюбюнден бир десте багълы китап таптыкъ. 
Гъаниметни озь арамызда адалетли пайлаштыкъ: манъа 
къалын ешиль къаплы ве узун серлевалы “Мустемлеке ве 
таби мемлекетлернинъ тарихы” китабы тийди. 


Экинджи куню мен эвде къалдым. 

Акъшамдан къалгъан мысырбогъдай питеси парчасыны 
ашадым да, сонъ пенджере кенарына отурып, китапнынъ 
расткельген саифесини ачтым. 

Бу баб Абиссиния акъкъында. 

Бу мемлекетнипъ халкъы озь падишасы — негус Фёдорнынъ 
ёлбашчылыгъы алтында итальян мустемлекеджилерине 
къаршы насыл курешкенлери акъкъында эди... 


Мен насылдыр бир атышларны эшиттим, лякин оларгъа 
къулакъ асмадым — манъа Абиссиния партизанлары 
уджюмге кечкен душмангъа къаршы аткъанлары киби 
эшитиле эди. 

Атышмалар янымда олгъаныны мен азбаргъа бир эсир 
къызыл аскер чапып киргенде анъладым. 

О, пек азгъын эди, сакъалы оськен, гимнастёркасы 
йыртылып, чул-чубур олгъан, ачылгъан омузы ал-реван къан. 
Къызыл аскер башта арангъа тараф чапты, лякин чешме 
янында бош чапчакъны корип, чапып келип оны устюне 
авдарды. 

Эр шей ойле тез олып кечти ки, мен китабымны биле орьтип 
етиштирамадым. 


Бир дакъкъадан сонъ азбаргъа конвоирлер чапып кирдилер. 
Мында къопкъан шаматаны эшитип, кошедеки квартирада 
яшагъан радист немселер чапып чыкътылар. 

Олар энди он куньден берли бизим азбарымызда яшай 
эдилер. 

Конвоирлер бири-бирининъ сёзюни болип, 

Оларгъа эсир къачкъаныны анълатып башладылар. 

Лякин радистлер оны корьмегенлерини айттылар. 
Конвоирлер шу дакъкъасы азбардан чыкъып кеттилер. 


Мен немсе радистлер озь квартираларына къайткъандже 
бекледим, сонъ бир къопкъа алып чешме янына бардым. 
Чешмени ачтым да, четке бакъып: “Къаранлыкъ тюшкендже 
отурынъыз, азбарда немселер яшайлар. 

Къаранлыкъ тюшкендже отурынъыз...” деп текрарладым. 


“Не япмалы? 

Достларыма къызыл аскер акъкъында барып айтайыммы 
экен? 

Я барып да мен кеткен арада бирде-бириси бу чапчакъны 
еринден къыбырдатаджакъ олса?... 

Ёкъ, отурып беклемек керек. 

Анам кельсе не де яхшы олур эди!” 


Араба къапы артындан келеяткъан машинанынъ гурюльтиси 
ЭШИТИЛЬДИ. 

О, сигнал берди ве азбаргъа кочюджи радиостанция келип 
кирди. 

Машина чешме янында токътады. 

Онынъ ачылгъан къапысындан учь немсе чыкъты. 

Олар чешмеден сув ичкен сонъ, аппаратураларны тюшюрип 
башладылар. 


Акъшам къаранлыгъына къадар олар озь ящиклеринен 
огъраштылар. 

Мен такъатым еткени къадар оларгъа ярдым эттим, тек 
чапчакъкъа тиймегейдилер... 

Акъшамлыкъ ашны олар бу ерде, фенер якъып ашадылар. 
Машынанынъ айдавджысы — чал, ёргъун юзьлю, азнавур 
киби бир адам балабан берчли къолларынен бир тилим домуз 
ягъы кесип, эки отьмек парчасы арасына къойды да “битте” 
ден, манъа узатты. 

Мен отьмекни алып, миннетдарлыкънен башымны саллап 
четке чекильдим. 


Лезетли къокъугъан бутербродны агъызыма кетирдим 
дегенде, акъылыма бирден къызыл аскер тюшти. 
Я о ач да!.. 


Эвде мен фляжканы къыдырып таптым, эбет, бабам 
багъышлагъан анавы аскер фляжкасыны... 

Бу, былтыр, оларнынъ къысымы Акъяргъа чекильгенде 
олгъан эди. 

Бабам бир дакъкъагъа эвге чапып кирип, бизлернен 
сагълыкълашты, манъа исе фляжканы узатып: “Сакъла да, 
мени унутма”, — деди. 


Радистлер ашап тойгъан сонъ дудакъ гармоны чалдылар, 
багъырып йырладылар. 

Мен явашчыкътан гизленип чапчакъ янына кельдим, оны 
азчыкъ омузымнен котердим де, къызыл аскерге бир бурум 
узаттым. 


Радистлер тек экинджи куню радиоаппаратуранынъ 
тамирини битирдилер ве оны машинагъа юклеп, ёлгъа 
азырланып башладылар. 

Шофер кабинагъа минип, двигательни кочюрди ве, 
машинаны арт-артына бермезден эвель, онъа кедер эткен 
чапчакъкъа бир козь ташлады. 

О истемей-истемей кабинадан чыкъып чапчакъ янына келип, 
оны тепип авдарды. 

Ер устюнде, башыны тизлери арасына къойып, къызыл аскер 
отура эди. 

О ольген. 

Аякълары янында бир бурум тура эди. 

Шофер мукъайт олып чызмасынен бурумны тепти. 

Бурум ачылды ве онынъ ичинден чыкъкъан фляжканы ве 
бутербродны — эки парча отьмекнен бир тилим домуз 
ягъыны корьди... 


# Акъмесджит, Училищная сокъагъы, 6 


Меркезий базар артында, Училищная сокъагъы башлангъан 
ерде, эски караим мезарлыгъы бар эди. 

Мезарлыкъны тегизледилер, башташларыны 
къайдаларгъадыр алып кеттилер, къалгъан бошлукъта исе 
учь къатлы эки бина къурдылар. 


Училищная сокъагъына бакъкъан бинада янъы мектеп 
ачылып, 1941 сенеси сентябрь 1-де ильк талебелерини 
къабул этеджек эди. 


Биз, Училищная сокъагъында яшагъан балалар, янъы 
мектепте окъуп етиштиралмадыкъ. 

Апансыздан айдын, кунешли куньде мас-мавы кокте 
къанатларында къара хачлары олгъан учакълар пейда олды 
— олар Акъярны бомбаламакъ ичюн уча эдилер. 

Иште, бизим ичюн дженк бойле башланды. 


Кузь якъынлашкъан сайын шеэрдеки яшайыш телюкелешти. 
Эр кишилер, атта энди докъузынджы сыныфны битирген 
генчлер биле, джебеге кеттилер. 

Къадын-къызлар — бизим аналарымыз, аджеле суретте 
гъайрыдан донатылгъан дёгме фабрикасында чалышып, мина 
ве топлар чыкъара, 

биз, балалар исе, озь алымызгъа ташланып, 

“шпионларны” тутып юре эдик. 


Тезден бизге де иш тапылды. 

Янъы мектеп бинасында госпиталь ерлештирильди. 
Яралыларнынъ сайысы эп арта берди. 

Сабадан башлап, госпитальнинь пенджерелери астына 
топлана эдик. 

Яралылар бизлерни чагъырып, пара бере, бир шейлер 
сымарлайлар, биз исе, башларымызны къолтукъкъа алып, 
шимди Тренев багъчасы еринде олгъан базарынъа чапып 
кете эдик. 


Джебеден келип тургъан хаберлер телюкелешип башлады. 
Бизимкилери Ор къапыдан, Азов денъизи тарафындан, 
Акъяргъа таба кери йылышып башладылар. 

Къызыл Орду аскерлерининъ чокъусында тюфек биле ёкъ 
эди. 

Кери йылышкъанлар арасында бабам да бар эди. 

О, ротасынынъ огюнде омузларында пулемет алып кете эди. 


Эр гедже Акъмесджитни ве Акъяргъа алып баргъан ёлны пек 
бомбалай эдилер. 

Ава сиренасыны эшиткенимизнен, биз азбарымызнынъ 
ортасында къазылгъан эндекке сакълана эдик. 

Эндекнинъ усьтю агъачларнен ве бир къат топракънен 
орьтюли эди. 


Биз нефес алмагъа къоркъып отура ве коктен тюшеяткъан 
бомбаларнынъ сызгъырувына динълене эдик. 

Олардан бириси шимди башымызгъа тюшеджек киби корюне 
эди. 


Шеэрдеки заводлар ве фабрикалар эвакуациягъа азырлана, 
бутюн шеэрден вокзалгъа тезьялар кетирилип, вагонларгъа 
юклене. 

Алып кетмеге етиштирмеген шейлерни якъа эдилер. 

Богъдай сакълангъан элеватор яна. 

Шекер, ягъ, ун анбарлары яна эдилер. 

Шеэр узеринде къара думан яйылды. 

Душмангъа бир шей къалмамакъ керек, деп айта эдилер... 


Электрик станциясы да, дёгме фабрикасы да токътады. 
Аналарымыз ишсиз къалдылар. 

Олар акъшамлары сокъакъта топланып, эндиден сонъ насыл 
яшайджакълары акъкъында лаф эте, 


тезден сонъки эшелонлар кетеджеги акъкъында айта эдилер. 
Радиодан исе тезден душман тар-мар этиледжеги, гъалебе 
бизим оладжагъы акъкъында джошкъунлыкънен айтып, 
сонъра “Учь танкчы” йырыны иджра этип, халкъны 
тынчландырмагъа девам этселер де, аналарымыз шеэр бою 
юрген дешетли эмиш-демишлерни музакере эте эдилер. 


Бизим Училищная сокъагъындаки 2-нджи азбарында Соня 
апте къорантасынен берабер яшай эди. 

Оларнынъ сойадлары Эпштейн эди. 

О, госпитальде эмшире олып чалышты. 

Соня апте акъайы, алты баласы, ана-бабасынен берабер яшай 
эди. 

Къорантанынъ башы Яша эмдже, дженкнинъ биринджи 
куньлеринде джебеге кеткен эди. 


Куньлерден биринде, эвакуациягъа бир къач кунь 
къалгъанда къадынлар Соня аптеге къартларыны ве 
балаларыны алып, яралыларнен берабер кетсин, деп 
ялваргъанлары акълымда. 

Къадынлар, не ичюндир, бир шейден пек къоркъкъанлар. 
Олар яваштан Соня аптеге бир шейлер айта эдилер. 

Амма о башыны саллап: “Инанмайым! 

Ич инанмайым. 

Ольдюрсенъиз де, инанмам. 


Бойле шей олмакъ мумкюн дегиль. 

Олар айван дегиллер де. 

Эм бу къадар баланен, къартларнен къайда барайым? 
Кимге кереким?” — дей эди. 


Ноябрь 12-де немсе аскерлери шеэримизге кирип 
башладылар. 

Ава булутлы, сувукъ эди. 

Ягъмурлы къар ягъа эди. 

Биринджи олып, шеэрге могедекли мотоцикллар кирди. 
Мотоциклджыларнынъ усьтлеринде ешиль плащлар, эр 
бирининъ кокрегине зынджырчыкъ устюнде маденден 
ясалгъан нишан илиштирильген. 

Могедеклерде — пулеметлар. 

Артларындан тягачлар кете. 

Когертелеринде, тентлер астында, къолларында автоматлары 
олгъан аскерлер эки сырагъа тизилип отуралар. 

Машиналар артындан кеткен атларгъа екили ешиль 
фургонлар да тентлернен орьтюли. 

Атлары яхшы бесленген, къудретли, агъыр чекили. 


Шеэрде, санки дерсинъ, тири джан къалмагъан. 
Сокъакъларда бир уйкен адам корюнмей, 

тек огълан балалар. 

Олар бир шейден къоркъмайып, машиналар ве арабалар 
бурулып, сокъакъларгъа киргенлерини, аскерлер бир 
азбарны дикъкъатсыз къалдырмай адымлагъанларыны 
козетелер. 


Шеэр басып алынгъанынынъ экинджи кунюнде эвлернинъ 
диварларында Акъмесджит шеэр арбий комендантынынъ 
имзасы астында олгъан эмирлер пейда олды. 

Немсе команданлыгъы бутюн Къызыл Орду аскерлерине ве 
командирлерине, комсомоллар ве коммунистлерге учь кунь 
ичинде комендатурагъа келип, силяларыны теслим этмекни, 
джедвельге алынмакъ ичюн язылмакъны теклиф эте эди. 
Шеэрде комендант саати илян этильди. 

Сокъакъта бельгили вакъыттан сонъ пейда олгъанларны 
соргъусыз атып ольдюре эдилер. 

Алман ордусынынъ аскерлери ве офицерлерининъ 
омюрлерине къаст этюв акъкъындаки эмир зияде 
къоркъунчлы эди. 


Аскернинь я да офицернинъ эляк олувы ичюн бутюн 
сокъакънынъ адамлары — уйкенлер де, балалар да, джевап 
бере эдилер. 

Эр онунджы адам атып ольдюриле эди. 


Тезден еудийлерге аит эмир де пейда олды. 

Еудий миллетине менсюп олгъан бутюн гражданлар 
сокъакъкъа чыкъаджакъта, кокреклерининъ сагъ тарафына 
алты кошели йылдыз пекитмелери шарт эди. 

Эмирде йылдызнынъ колеми де косьтерильген эди. 

Эмирни эда этмегенлер атып ольдюриледжеги де къайд 
этильген эди... 


Бу эмирден сонъ Соня аптенинъ бутюн къорантасы 
пальтоларына алты кошели йылдызлар тикип къойды. 

Иште, олар еудий олгъанларыны биз бойле бильдик. 

Лякин бунынъ, артындан даа бир эмир пейда олмагъандже, 
кимсе ич бир тюрлю эмиет бермеди... 

Бельгиленген вакъытта еудийлернинъ эписи, янларына 
къыйметли олгъан шейлерни ве бир куньлюк ашайт алып, 
эмирде косьтерильген ерде топланмакъ керек эдилер. 


Районымыздаки еудийлер эски мектеп огюнде топланып, 
андан да аскерлер озгъарувында меркезге таба ёл алдылар. 
Биз, огълан балалар, аскерлернинъ къоркъузувларына 
къулакъ асмай, оларнынъ артындан сюрюнен чапа эдик. 
Госпиталь янында колоннаны токътаттылар. 

Анда энди немсе госпитали ерлешкен эди. 


Еудийлерни озгъаргъан аскерлер себебини бильмек ичюн 
огге чыкътылар ве биз Нариманнен бу фырсаттан 
файдалангъан Соня апте къорантада энъ кучюги олгъан 
Наташканы азбарымызгъа итеп, артындан къапыны 
къапаткъаныны корип къалдыкъ. 

Колонна кеткен сонъ биз Наташканы азбарымызнынъ 
артындаки чеплюк ящигинен дивар арасында топланып, 
пысып отургъаныны корьдик. 


Биз оны Нариманнынъ квартирасында сакъладыкъ. 

Нариман битасынен берабер яшай эди. 

Ана-бабасы Москвада окъуй ве дженк башлагъан сонъ 
Акъмесджитке къайтып етиштирмедилер, анда къалмагъа 
меджбур олдылар. 


О арада битасы да аналарымызгъа къошулып, узакъ койлерге 
ашайт къыдырып кеткен эди. 

Бойледже, азбарымызда даа бир сакин пейда олгъаныны 
кимсе дуймады. 


Экинджи куню сабасына фена бир хабер алдыкъ: немселер 
бутюн еудийлерни шеэр дживарына чыкъарып, атып 
ольдюргенлер. 

Эписини-уйкенлерни де, балаларны да... 


Арамыздан кимсе бунъа инанмады; 

балаларны атып ольдюрмек мумкюнми?! 

Амма койлерден къайтып кельген аналарымыз бу дешетли 
адисени чокъ вакъыт музакере эттилер. 


Биз Наташкагъа бу акъта бир шей айтмадыкъ. 

Эписини шеэр дживарындаки четлери тикенли теллернен 
сарылы лагерьге алып кеттилер, бир афтадан сонъ къайтарып 
кетирмек кереклер, чюнки насылдыр анълашылмамазлыкъ 
олып чыкъкъан, деп айттыкъ. 

Наташка бизим айткъанларымызгъа инанып, сусып къалды. 


Бир тарафтан, частымызгъадыр эбет, Нариманнынъ битасы 
ёлда аягъыны перкиткен ве бир талай вакъыт койде, 
сойларында къалгъан. 

Лякин къуванчымыз чокъкъа бармады: немселер мектеп 
бинасыны госпитальге чевирдилер ве азбарымызда оларнынъ 
арбий экимлерини ерлештирдилер. 

Олар бош олгъан кошедеки квартирагъа ерлештилер. 

Бу квартиранынъ пенджереси исе тамам Нариманларнынъ 
къапысына бакъа эди. 

Экимлер Нариманларгъа кирип, Наташканы корерлер деп, 
оны гедже къаранлыгъында арангъа кечирдик. 

Анда, чардакъта, аселет онынъ ичюн эвельден ер 
азырладыкъ. 

Чардакъта тобан бар эди. 

Оны четке сюрип, тешек яйдырдыкъ, ёргъан, ястыкъ 
кетирдик. 

Къопкъагъа сув къойып, атта бадье биле кетирдик. 


Къыркъ бир сенесининъ къышы пек сувукъ олды. 
Ачлыкъ. 

Къышлыкъ кимсе бир шей азырлап етиштиралмады. 
Бутюн умют койдеки тувгъанларгъа эди. 


Аналарымыз шейлерни богъдайгъа денъиштирмек мумкюн 
олгъан койлерге чокъ вакъыткъа кетмеге меджбур эдилер. 

О заман эр бир азбарда эки тегерек пляки таштан ясалгъан 
озь къол дегирмени ола эди. 

Усьттеки таш устюне сап пекитиле, ортасында исе тешик 
оюла эди. 

Богъдай бу тешикке тёкюле, сонъ саптан тутып усьт ташны 
айландыра эдилер, астындан исе азыр ун чыкъа. 

Ундан пите пишире эдилер. 


Тезден бизде Наташкагъа ашатмагъа бир шей къалмады. 
Сандыгъымызнынь тюбюнден бабамнынъ янъы тери 
къалпагъыны чыкъарып, базаргъа алып кетип саттым. 
Парасына ичинде аякъкъап темизлемек ичюн эки четки, эки 
къутучыкъта къара гуталин ве къадифе парчасы олгъан къуту 
сатын алдым. 

Къуту пек онъайтлы эди, аркъагъа асмакъ ичюн къайышлары 
да, къапагъында — аякъ къоймакъ ичюн ери де бар эди. 


Нариманнынъ йыртыкъ чызмаларыны бир къач кере 
темизледим, олар янъы киби йылтырап башлагъан сонъ, пара 
къазанмагъа кеттим. 

Комендатура янында озюме бир ерчик сечип алдым. 

Шимди о ерде Къырым Малие назирлигининъ бинасы 
ерлешкен. 

Мында аякъларында дюльбер чызмалары олгъан немсе 
офицерлери чокъ келип кете эди. 

Сечип алгъан ерим пек яхшы эди. 

Бир куньде къазангъан парама азачыкъ къара отьмек, бир 
къач къартоп, бир кесек куньайлан жмыхы, эки баш согъан 
сатын алдым. 


Биз вазифелеримизни шойле пайлаштырдыкъ: мен ашкъа 
пара къазанам, Нариман исе аш азырлай, якъарлыкъ 
тапыштыра ве Наташканы къорчалай эди. 

Геджелери, пек сувукъ олгъанда, о, буюк мукъайтлыкънен 
Наташканы эвине алып келип, ятакъ одасында сакълай эди. 
Наташка бутюн къорантасы эляк олгъаны ве шеэр 
дживарындаки эндекте дефн этильгенлери акъкъында 
бильмеди. 

О, сувукъкъа да, ачлыкъкъа да, онъайтсызлыкъларгъа да 
чыдады, ич бир кере шикяет этмеди, тек: 

“Анам къач куньден къайтып келеджек?” — деп сорай эди. 


Саба танъда Нариман чувалыны алып, чалы-чырпы 
джыймагъа кетти. 

Госпиталь артында узун анбар бар эди. 

Бир вакъытлары онынъ устюне бомба тюшкен эди. 

Иште, Нариман анда бара. 

О кеткенде, мен Наташканен отура ве онъа сакин сеснен 
“Чук и Гек” китабыны окъуй эдим. 

Мен окъугъан арада Наташка пальтосьнынъ джебинден бир 
авуч ташчыкъ чыкъара, ёргъаны усьтюне ташлап, сонъ 
оларны эки обачыкъкъа боле: бириси чокъча, экинджиси исе 
аз. 


— Бу ташчыкъларны къайдан алдынъ? 
— деп сорадым ондан. 


— Манъа оларны Нариман кетирди. 
Мен риджа эткен эдим, о кетирди. 


— Истесенъ, сеннен таш оюны ойнайыкъ? 


— Ёкъ. 
Истемейим. 


— Айса, санъа оларнынъ не кереклиги бар? 
Наташка манъа озюнинъ ири, дюльбер козьлерини тикип: 


— Я анам он куньден сонъ къайтаджакъ деп, озюнъ 
айтмагъан эдинъми? 

Еди кунь энди кечти. 

Демек даа учь кунь къалды. 

Тамам учь кунь кечкен сонъ олар къайтаджакълар.. 

— Къызчыкънынъ козьлеринден азгъын яначыкъларына 
яшлар тыгъырды. 

— Сен манъа догърусыны айттынъмы? 

Олар къайтаджакълармы? 


Соньки эки кунь мен яры геджеде уянып, Наташкагъа не 
айтаджагымызны тюшюне эдим. 

О бизге инана да. 

Мен бу акъта Наримангъа айттым. 

О да шашкъынлыкънен омузларыны сыкъып: 


— Битам кельгендже, беклейик. 


О мераметли ве пек акъыллы. 

О бизге ярдым этер... 

— деди. 

Онунджы кунь де кельди, даа догърусы онунджы куннинъ 
сабасы. 

Уянгъанымнен буны хатырладым. 

Экимлер энди кеттилер. 

Шунынъ ичюн сакъынмай, Нариманнынъ квартирасына 
кирдим. 

Нариман даа юкълай, Наташа исе уянды. 

Кузьгю къаршысында турып, озюнинъ гурь, къувырчыкъ 
сачларыны тарай. 

О манъа сув кетирмекни риджа этти. 

Бетини, козюни ювып, къувырчыкъ сачларыны тюзетти, 
бурюшкен пальтосыны къолунен сыйпап тюзетти ве 
явашчыкътан: 


— Анам мени танырмы, не дейсинъ? 
— деп сорады. 


Кунь аязлы эди. 

Токътамадан рузгяр уфюре. 

Къолларым, аякъларым бир тамам бузлады, лякин сабыр 
этип, немселернинъ чызмаларыны темизлей эдим. 

Эм темизлейим, эм бир къач куньден Янъы йыл келеджегини 
тюшюнем. 

Ормангъа барып, Наташка ичюн нарат кесип кетирмек керек. 
Сандыгъымызнынъ тюбюнде, бабамнынъ къалпагъы олгъан 
ерде, нарат оюнджакълары къутусы да бар эди, ичинде 
йылдыз да бар... 


Сабырым етмеди, къазангъан параларымны сайдым да, 
къутумны топлап, базаргъа чаптым. 

Бутюн алгъан шейлеримни басмадан тикильген торбагъа 
ташладым: ярым буханка отьмек, беш къартоп, эки йымырта 
ве Наташка ичюн бахшыш — бир плитка шоколад. 

Оны манъа юсек бойлу, чалбаш немсе офицери берген эди. 

О, чызмаларыны эр кунь манъа темизлеттире эди... 


Экимлер иштен даа къайтмадылар. 

Эвлеринде олгъан вакъытта, анда шенълик ве шамата ола 
эди. 

Нариман да даа къайтмагъан. 

Къапыгъа исе демир тирельген. 


Демек, Наташка аранда отура. 

Бельгимиз — тотлангъан труба парчасы. 

Араннынъ къапылары, не ичюндир, ачыкъ. 

Бельки, Нариман андадыр? 

Арангъа таба чапам, лякин тамам къапысы огюнде ёлумны 
къомшу азбарда отургъан Сервернен Степан кестилер. 


— Сен бугунь не къадар немсе чызмасыны яладынъ? 

Джевап берип де етиштирмедим: Степан омузымда асылы 
къутумны чекип алып, ерге урды. 

Мен ачувнен онынъ усьтюне атылдым, лякин Сервер 
аркъамдан ойле яндырды ки, козьлеримни къаранлыкъ басты. 
Сервер торбамны чекип алмагъа истеди, амма мен оны ойле 
кери чектим ки, о йыртылды, 


ичинде олгъан шейлер ерге тёкюльдилер. 


Степан къолларымны тутты, Сервер исе шоколадны алып 
эзди ве бетиме аялады: 


— Аша немсе шоколадыны, 
аша! 

Аша, арам... 

— Тийменъиз онъа! 
Тийменъиз! 

О яхшы! 

Токъунманъыз онъа! 


Бу Наташка эди. 

Чардакътан насыл тюшти, бильмейим. 

Сервернинъ къолуна япышып, бар кучюнен тишледи. 

Сервер агърысына чыдамай багъырып йиберди ве къолуны 
кокрегине басты. 

Янымызда госпитальнинъ экимлери пейда олгъанларыны 
биле корьмей къалдыкъ. 

Олар исе Наташканынъ пальтосындаки алты кошели 
йылдызны корип, тааджипленип, бири-бирине козь 
ташладылар. 

Араларындан энъ яш ве энъ юзьсюз сою бизни четке итеп 
аттырды ве Наташканынъ къолундан тутып, араба къапыгъа 
таба сюйрекледи. 

Дигер экиси онынъ артындан кеттилер. 


Мен сынгъан къутум, эзильген къартоплар ве йымырталар 
янында отурып, сылакъ бетиме къара шоколадны окъалап, 
окюр-окюр агълай эдим. 

Нариман да, кельгенде, мени бойле алда корьди. 

О, экимлер Наташканы госпитальге кирсеткенлерини 
корьген экен... 


Саба, танъ аткъанынен, биз, энди дертюмиз, Наташканы бир 
даа корьмек умютинен, госпиталь къаршысындаки диваргъа 
тырмаштыкъ. 

Лякин ойле де оны корип оламадыкъ... 


# Чалар саат 


Биз Ахунбабаев адына колхозда яшай эдик. 

Эвимиз демирёл станциясына пек якъын эди. 

Базар куньлеринде биз, балалар, кимерде бутюн кунь 
поездлерни къаршылап ала ве озгъара эдик: ёлджуларнынъ 
бирисине салкъын сув кетиресинъ, дигерине 
джемиданларыны алып кетмеге ярдым этесинъ — бакъасынъ, 
акъшамгъадже джебинъе бир къач капик тюше. 


Лякин биз станцияда тек бир локъма отьмек, бир-эки капик 
пара къазанмакъ ичюн отурмай эдик. 

Куньлерден бир кунь перронда тертипни бакъкъан 
милиционер Акрам ака: “Якъында демобилизленген аскерлер 
эшелонлары кечеджеклер, деп эшиттим идареде, бельки 
бизимкилер де къайтырлар”, — деди аркъадашыма. 

О вакъыттан берли биз къарт милиционерге раатлыкъ 
бермедик: эр кунь саба бирде-биримиз станциягъа чапып 
барып демобилизленген аскерлер эшелонларынынъ 
биринджиси не вакъыт келеджегини сорай эдик. 

Ниает козьайдын хаберини алдыкъ. 

Меним къомшум Мустафа чапып келип зар-зорнен нефес 
алып: 


— Ярын саба! 
Саат дертте келеджек! 
% 


Башта эпимиз къувандыкъ, амма сонъ тюшюнджеге далдыкъ: 
я поезд кельмезден ич олмагъанда бир саат эвель уянмакъ 
керек де. 


— Кимнинъ эвинде чалар саат бар? 
— деп сорады Мустафа. 
Лякин онъа кимсе джевап бермеди. 
Мустафа манъа бакъып: 


— Я сизинъ эвинъизде дивар саати бар да, — деди. 
— Бар. 
— Айса бизлерни сен уятырсынъ. 


— Саатимиз чокътан берли кукуламай... 
— Я чыкъылдаймы? 


— Чыкъылдай. 


— Олгъан экен даа. 
Башта мени уятырсынъ, сонъ къалгъанларны. 
Мен индемей башымны салладым да, эвимизге ашыкътым. 


Саат меним башым узеринде асылы тура эди. 

Онынъ эки агъыр чоюн ташы къыбырдамагъан киби корюне 
эдилер, лякин дикъкъатнен бакъсанъ, елькъуван йылышкъан 
сайын бир ташы ашагъы, экинджиси исе юкъарыгъа 
котерильгенини корьмек мумкюн эди. 

Языкъ ки, саатнинъ куку къушу индемей эди, онынъ ичинде 
бир шейи бозулгъан. 

Бу биз кочюрильгенде олгъан эди. 

О вакъыт эвимизге эки къызыл аскер кирип, энъ керекли 
шейлеринъизни алып, машинагъа отурмакъ керексинъиз, 
дедилер. 

Бизни койде яшагъан битамгъа алып кетеджеклер беллеп, 
мен пек къувандым, амма анам не ичюндир агълап башлады 
ве дивардаки саатни алып багърына басты, эм бизлер юк 
вагонына минмегендже оны къолундан ташламады. 

Яхшы ки къомшумыз Катя ала къызыл аскерлернен 
лакъырды этим, къышлыкъ бир-эки урбаларымызны, ашайт 
малларыны топлап, бизлерни озгъармагъа вокзалгъа барды... 
Иште, о вакъыттан берли куку кукуламай эди. 


Мен кроватым устюнде отурып, гедже саат учьте пасыл 
уянаджагъым акъкъында тюшюне эдим. 

Анам уятсын десем... о иштен пек кеч ве болдурып къайта, 
ишке саба эзанында кете. 


Саатнинъ асылып тургъан ташларына бакътым: оны ойле бир 
уйдурсанъ да, саат учь легенде ташы меним башыма урса, 
мен уяныр эдим... 

Амма саатке тийсем анам ярамай бир шей япа беллер... 
Азбаргъа чыкъып соба устюндеки аман-аман бир къопкъа сув 
алгъан бакъыр чайникке козь ташладым. 

Онынъ узун сюмеги: кельме яныма, тишлерим, деген киби 
зияде огге узангъан. 

Башымда мени уятаджакъ механизмнинъ лейхасы пейда 
олгъандже мен собанынъ чевресини учь кере айландым. 


Лейха адий, лякин аджайип эди. 

Олгъаны-оладжагъы бир йип парчасы, мыкъ, тола ве бир де 
тапа керек эди. 

Ярым сааттен сонъ бутюн керек шейлерни тапып, 
теджрибеге кириштим. 

Дивар устюнде гедже саат учьте саатнинъ ташы тюшеджек 
ерни чызыкънен бельгиледим. 

Узунджа бир тешик тешип, анда мыкъны къойдым. 

Къалгъан ишни тез яптым: чайникни кроватнынъ кемерине 
астым, онынъ сюмегини йипке багълангъан тапанен 
тыкъаттым. 

Иипнинъ бир уджуны толагъа багъладым, экинджи уджунда 
ильмек япып, оны мыкъкъа илиштирдим. 


Мени уятаджакъ механизм чалышаджагъына эмин олмакъ 
ичюн чайникке сув толдурып, оны башым узерине астым. 
Саатнинъ ташыны ойле вазиетке кетирип къойдым ки, саат 
учьке он дакъикъа къалгъанда о бутюн механизмни арекетке 
кетирсин. 

Бойле япаракъ ястыгъымны чайникнинъ сюмеги астына 
КЪОЙЫП ЯТТЫМ. 

Саат учь дегенде мени уятаджакъ механизм арекетке кельди: 
саатнинъ ташы мыкъ устюнде тайып ильмекни тюшюрди, 
ильмек тюшкен сонъ тола да тюшти. 

Кроватнынъ юкъарыдаки кемери устюнден кечкен йипнинъ 
экинджи уджу чектирилип чайникнинъ сюмегинден тапаны 
чыкъарды ве тамам меним буруныма салкъын сув акъып 
башлады. 


Акъшам анам ятып юкълагъан сонъ, мен озь механизмимни 
кене де кереги киби пекиттим. 
Лякин чокъ вакъыт юкълап оламадым. 


Мен поезд келип перропда токътайджагъыны ве вагондан 
бабам мени корип, янъы арбий урбаларнен, янашасында 
асылгъан къылычнен — фин дженкинде меним хатырымда о 
ойле къалгъан эди — атлап тюшкенини тасавур эте эдим. 


Мен юкълап къалгъаным. 

Тюшюмде Къара денъизни ялдап кечеяткъанымны корем. 
Ялдайым-ялдайым, ялдайым-ялдайым, денъизнинъ уджу- 
буджагъы корюнмей. 

Кучюм-такъатым къалмады, батып башладым, къуртарынь, 
деп багъырдым. 

Кимдир манъа къолуны узатты, сув устюне котерильмеге, 
нефес алмагъа ярдым этти. 

Козьлеримни ачтым — башым уджунда анам къоркъу толу 
козьлеринен манъа бакъа: 


— Не олды санъа? 
Недир бойле багъыргъанынъ? 


Бирден пенджереге айланып бакътым — энди саба олгъан. 
Шу дакъкъасы тешегимден атылып турдым. 

Тешегиме козь ташлагъан анам шашып, къолларынен 
башына япышты. 


— Вай, балам! 

Тюф, тюф... 

Недир бу япкъанынъ... 

Сен чокътан берли бойле шейлер япмай эдинъ де... 

Бу тёшек-ястыкъны азбаргъа чыкъарып асмагъа 
къомшулардан утанам — кулерлер... 

Балабан бала олып... 

— Ана, бу сен тюшюнгенинъ киби дегиль... 

— деп тынчландырдым оны. 

— Мен биринджи уянып, балаларны уятаджакъ эдим... 


Балалар манъа ачувланып, котеклемеге азыр эдилер. 
Лякин мен оларгъа уйдургьан иджадым акъкъында икяе 
эткен сонъ, олар, хусусан Мустафа, чокъ вакъыт кульдилер. 


— Я насыл олды да сен уянмадынъ? 
— тааджипленип сорады Мустафа. 


— Ойле олды, иште. 


“Механизмим”нинь бир тюрлю эксиклиги екъ, — деп 
къорчалап башладым мен озь иджадымны, — о бир минсиз 
чалышты: 

Саат учьте саатнинъ ташы йипни тюшюрди, сонъ тола 
тюшип тапаны чыкъарды ве сув дос-догьру ястыгъыма акъып 
башлагъан... 

% 


— Мен юкълагъанда башымны ястыкъ астына сакълагъан 
адетим бар. 
Ястыкъ устюнден сув тёшегимнинъ ичине акъкъан... 


Экинджи кунь танъ атар-атмаз биз перронда эдик. 
Эшелонларны биз аман-аман эр афта къаршылай эдик, амма 
бабам ойле де къайтмады. 

Ольгени акъкъында къара хабер де алмадыкъ. 

Бельки хабер биз эвель яшагъан еримизге кельгендир... 
Бильмейим. 

Тек чокъ йыллар кечкен сонъ бабам ольгени акъкъында 
хаберим олды. 

Фашистлернинъ танклары бабамнынъ атлылар полкыны 
Белорусиедеки Пинск батакълыкъларына къувып, анда атып 
гъайып эткенлер... 


# Меним биринджи шиирлерим 


Балалар, мен сизге икяе этмек истеген вакъиа пек чокътан, 
бундан 60 йыл эвель олып кечкен эди. 


Алтмыш йыл эвельси мен биринджи сыныфкъа баргъан эдим. 
Биз о вакъытта Акъмесджит шеэринде яшай эдик. 

Окъумагъа къалгъанда мен яхшы окъуй эдим, лякин бир 
ярамай адетим олса, о да мектепке кеткен вакъытымда ёл 
бою бир демир парчачыгъы тапсам джеплериме толдура 
тургъаным — мыкъ олсун, дёгме, зынджыр парчасы — не де 
тапсам джеплериме тыкъам. 


Шу себептен де мектепке етип баргъанда меним беяз 
костюмчигим паровозда чалышкъан адамларнынъки киби 
къап-къара олып къала эди. 

Шу джебимдеки “байлыкъларымны” да токътамай сайып 
тургъанымны эсапкъа аладжакъ олсакъ, раледе сагъ 
тарафымда отургъан къомшунынъ да кольмегинде къара 
лекелер пейда ола эди. 


Сонъ-сонъуна анам, чаре тапамай меним бутюн джеплеримни 
тикип къойды да мектепке башкъа ёлнен кетмемни, яни 
автобаза, тракторларны тамирлеген устаханелер олгъан 
сокъакътан юрьмекни манъа ясакъ этти. 


Насыл да олса мен биринджи сыныфны мувафакъиетнен 
битирдим, амма экинджи сыныфта окъумагъа манъа насип 
олмады. 

Акъмесджитни фашистлер басып алдылар. 

Олар бутюн тюкянларны, хастаханелерни, мектеплерни 
къапаттылар, учь йылгъадже бизлер мектеп корьмедик. 

Эм окъумагъа имкян да екъ эди. 

Училищная ве Клара Цеткин сокъакълары кесишкен ердеки 
фурун огюне саатлернен беклеген вакъытларым чокъ ола эди, 
о фурунны румын аскерлери ишгъаль эттилер. 

Анда брезентнен къапавлы сары арабачыкъ келип янаштымы, 
деръал фурунныиъ къапылары ачыла, мен де шу дакъкъасы 
чапып барып, пек лезетли къокъугъан уфакъ, къара 
отьмечиклерни юклемеге ярдым этем, лякин мени эр вакъыт 
анда къоймай эдилер. 

Ташыгъаныма разы олсалар, иштеп сонъ манъа бир отьмек 
парчачыгъы бере тургьанлар, разы олмасалар — артымдан 
тепип айдай эдилер. 


Ниает, бизимкилер келип, шеэримизни азат эткенде бизлер 
къувангъанымыздан бармагъа ер тапмадыкъ, лякин 
къуванчымыз да чокъкъа бармады. 

Шеэрде яшагьан бутюн татарларны мал вагонларына 
толдурып, пек узакъларгъа ёнеттилер. 

Сонъ бизлерни там Озьбекистангъа кетирип бошаттылар, 
Мырзачель деген станциягъа. 

Ондаи сонъ биз Ахунбабаев адына колхозгъа тюштик, о 
колхоз станциягъа якъын эди. 

Бир йыл къадар мен шу колхозда чалыштам: чёллерде 
чалышкъанларгъа арабачыкънен сув, аш ташыдым. 

Ондан сонъ “А” арифине ошагъан аршыннен памукъ 
тарлаларыны ольчедим, колхоз малларыны бакъып юрьдим. 


Къыш куньлери, колхозда иш олмагъанда, биз, учь айрылмаз 
дост, бузлагъан буюк Фергъана каналы устюнден, каналнынъ 
о ягъына чыкъып, джыйылмай къалгъан гъозапаяларны 
джыйып топ-топ топлаймыз да, зар-зорнен тартып базаргъа 
алып барамыз. 


О ерде учь топыны ярым литралыкъ банка маш, я да 
богъдайгьа алмашамыз. 

1954 сенеси бабам ордудан къайтып кельди де бизлерни 
Къыргъызистангъа, бир кульче ятагъы олгьан ерге алып 
кетти. 

О ерде эки къатлы буюк бир бинада мектеп ерлешкен эди. 
Сентябрьнинъ биринджи куню мен де къоркъа-пыса шу 
мектепке кеттим. 

Эм кетем эм де мени къачынджы сыныфкъа алыр экенлер 
деп ойланам... 

Сонъ манъа къачынджы сыныфта окъумакъ меселесини 
озюнъ чез деп айттылар, мен де шай яптым: башта экинджи, 
сонъ учюнджи ве, ниает, дёртюнджи сыныфларнынъ 
къапылары янына барып динъленип бакътым. 

Меним боюм-постум тамам шу дёртюнджи сыныфта 
окъугъанларнен бир кельгенини эследим де, шу сыныфта да 
окъумакъ къарарына кельдим. 


Шай этип мен дёртюнджи сыныф талебеси олдым. 

Эм башлангъычы да яхшы олды: окъугъанда тез окъуйым, 
эсапкъа кельгенде де меселелерни тез чезем, тарих, 
джогърафия дерслеринден де башкъаларындан артта 
къалмайым, лякин диктанткъа кельгенде меним ишим бите. 
Мында мен “1” ишаретинден юксекке чыкъалмайым. 

Мен шу биринджи сыныфта окъугъан вакъытымда ёл бою 
чешит демир парчаларыны топламагъа насыл ашыкъ олсам, 
мында 4-нджиде окъугъанда экинджи бир къусурлыкъкъа 
урундым — токътав ишаретлерине севда олдым. 

Диктант язып башладыкъмы, санки эр бир сёзден сонъ 
виргуль, я тире, эки нокъта, хытап ишарети, сонъуна исе эм 
суаль эм де хытап ишаретлерини къоя тургъаным. 


Айтаджагъым, шу “бир’лернен мен экинджи черикнинъ 
сонъуна къадар етип бардым, сонъ къайдадыр бир ерде 
окъудым, буюк шаирлер, Маяковский, Есенин, Горький 
кибилери шиир язгъанда токътав ишаретлерини не ерге 
истеселер о ерге де къоя экенлер. 

Истеген ерлерине! 

О сезлерни мен текрар-текрар окъуп, къувангъанымдан 
сычракълап башладым. 


Демек, мен энди шу чиркин бирлерден къуртуладжакъ 
экеним, энди пек аз бир шей къала, о да шиир язмагъа 
огренмек керек... 


Биринджи шииримни мен Дилярагъа багъышлап яздым, о 
менден огдеки раледе отура эди. 

О къызчыкъны мен пек бегенем. 

Онынъ буюк орьме сачында бант багълы, оны да мен куньде 
беш кере тартам. 

Меним шиирим шай башлана: “Сен чекинме, мен шакъа 
этмейим, макъсадым — сеннен дост олмакъ истейим”. 


Диляра меним шиирий эдиемни чокъ кере окъуп чыкъты, мен 
де шииримни бегенди белледим. 

О, кягъытчыкъны дёрт буклеп джебине къойды. 

Джевабыны мен дертюнджи дерснинъ сонъунда алдым. 
Мерекеп тёкюльген кягъыт парчачыгъы устюне “ахмакъ” деп 
язылгъан эди. 

Шай олса да, меним ич де джаным агъырмады. 

Мен билип къалдым ки, о мени джандан севе, лякин бираз 
назлана. 


Эм шу фикир базар кунюне къадар мийимден чыкъмады. 
Базар куню саба эрте бизге Диляранынъ анасы келип, меним 
анама дерт букленген кягъытны берди. 

Мен биринджи севгим манъа паалыгъа отураджагъыны 
анъладым да, яваштан зувдым. 

Акъшам къайтып кельгенимнен, анам къулагъымдан тутып 
эвге кирсетти де, джиддийликнен манъа: эгер мен илериде де 
Диляранынъ окъувына шай кедер этеджек олсам, бабамнынъ 
къалын къайыш къушагъыны ашайджагъымны айтты. 

Шу да шу олды, бир даа бейит уйдурмадым. 


Куньлер тез кечип кетти. 

Ниает, контроль диктант вакъты да келип етти. 

Рус тили оджапчемиз бизге бу сефер сербест мевзуда инша 
язаджагъымызны айтты. 

Не акъта язмакъ истесенъиз, о акъта да язынъыз деген сонъ 
вакъытны да аямады — эки дерслик вакъыт берди. 


Мен шу иншаны шиирнен язмакъ къарарына кельдим. 
Ялынъыз насыл мевзуда язайым экен деп ойлангъанда “севги 
ве достлукъ” акъкъында язмакътан ред эттим, чюнки 
анамнынъ айткъанларыны унутмагъан эдим, анам исе 
айткъан сёзюнден бир вакъыт къайтмагъаныны да яхшы биле 
эдим. 

Я не акъта язайым экен? 


Шай деп ойланып тургъанда пенджереге козь эттим. 
Онда, мектеп азбарындан узакъта чокъ къатлы бир эв 
къурула эди... 


Токъта, токъта, я мен шу эв къуруджылыгъы акъкъында 
язсам не олур экен, онынъ къуруджылары, тола, цемент 
ташып тургьан машиналар, сыра-сыра толаларны тизип, 
темеллерни котерген ташчылар акъкъында язсам не олур 
экен, деп тапкъаныма озюм де къувандым да, Диляранынъ 
бантыны тартып алдым. 

“Аблаев, — деди манъа оджапче, — эгер де низамны 
бозаджакъ олсанъ, сыныфтан чыкъарырым”. 


Мен чантамдан янъы дефтеримни чыкъарып, къалем уджуны 
да тегизлеп язып башладым. 

Шииримнинъ сатырлары озь-озьлюгинден тёкюле, дерсинъ 
чешмеден акъкъан сув киби. 

Мен ялынъыз тосат-тосат пенджереден къурулаяткъан эвге 
козетем. 

Бир дефтер шей язып толдургъаным! 

Сонъки сёзден сонъ беш нокъта къойдым да, башымны 
котерип этрафыма бакъындым, эм эр кимден эвель контроль 
ишни мен битиргенимни де анъладым. 


Сонъ дефтеримни паалы бир торт киби алып барып 
оджапченинъ столына къойдым да, ашыкъмай, къайтып 
ериме отурдым. 


Оджапчем дикъкъатнен манъа козьлюклери устіонден 
бакъып алгъан сонъ, элине къызыл къалемни алды да 
дефтеримнинъ биринджи саифесини ачты. 

Мен исе аз къалды ралем тюбюне кирип кетеяздым. 

Сонъ оджапче къалемини четке ташлап, окъуп башлады. 

Мен оджапчемни шашырткъанымны анъладым. 


“Эсеримни” окъуп чыкъкъан сонъ, оджапче меним ралеме 
якълашып: 


— Къана, тур еринъден! 
— деди. 

Мен турдым. 

— Джеплеринъни чевир. 
— Мен чевирдим. 

— Чантанъны ал. 


— Алдым. 

— Ичинде не бар, не екъ рале устюне бошат. 

— Мен бошаттым. 

Оджапче дерсликлеримни саифелеген сонъ сорады: 
Догърусыны айт, сен буларны къайдан язып алдынъ? 


Мен емин этип, озюм яздым десем де, оджапчем инанмады. 
О мени бир дефтер язып толдурыр деп ич умют этмеди. 
Меним истидадыма шубеси къалмады. 


Сонъ мен де даянамай онъа пенджереден къурулаяткъан 
эвни, анда чалышкъан къара шапкели ташчынынъ насыл 
чеберликнен арекет эткенини косьтердим. 

Оджапче дефтерни алып кене ерине къайтты. 


Шу иншаны бизлер джума куню язгъан эдик. 

Базар эртеси куню мен мектепке къоркъа-къоркъа бардым. 
Мен окъугъан китабымда, яни шаирлер токътав 
ишаретлерини къайда истесе анда къойгъанлары акъкъында 
бельки янълыш язгъандырлар? 


Фойеде, дере джедвеллери асылгъан ерде кимерде юкъары 
сыныф талебелерининъ яхшы язылгъан иншаларыны да аса 
тургъанлар. 

О ерде не ичюндир, бизим къызчыкълар да топлангъаналар. 
Мен оларны къакъыштырып огге чыкъсам не корейим! 
Шашкъанымдан таи агъызым ачылып къалды — тахтада 
меним иншам асылы тура! 

Шу ань тизлерим букюльгеп киби олды, эм бельки де 
йыкъылып кетер эдим, эгер де эр бир саифеде къызыл 
къалемнен тюзетильген янълышлар, астында да ири “1” 
ишаретини корьмеген олсам. 


“Етмиш дёрт хата” — деди кимдир меним артымдан. 
“Бу бизим мектебимизде рекорд”. 


Мен де чыдап оламадым, тахтадан озь иншамны сыдырып 
алдым да, табана къувет, къачып кеттим. 

Юкъары сыныф талебелери мени келип ахырда одун обалары 
артындан тапып, къолтукълап директорнынъ одасына 
сюйреклеп кетирдилер. 

Директор къолумдаки иншамны тартып алды. 


Сонъ стол устюне къойып, къолларынен топачлангъан 
кягъытларны сийпап тюзетти де, манъа шубенен бакъып 
башыны саллады: 

“Утанмайсынъмы, йигит, биз сенинъ ишинъни энъ яхшы 
иншалардан бири деп тахтагъа астыкъ, эр ким корьсин, 
окъусын деп, сен исе...” 


Мен озюмни тутамай агълап йибердим. 
“Эгер де меним язгъанларым яхшы олса, онъа ич олмагъанда 
учь ишаретини къоймакъ керек эди”, — дедим. 


Директор да шу таякъ киби тургъан 1-ни эслеп ынджынып 
айтты: 

“Бизлер бу акъта тюшюнмедик... 

Санъа яхшы бир оджаны пекитмек керек оладжакъ... я сен не 
о къадар шу токътав ишаретлерини эр ерге тыкъасынъ?” 

О меним башымны сийпап, омузумны таптады да, сонъ 
кулюмсиреп айтты: 

“Лякин сен шиир язмакъны быракъма. 

Сенинъ къолунъ шиирге келише экен. 

Ихтимал шаир олурсынъ. 

Бизим мектебимизни битирип чыкъкъан ильк шаир!” 


# Кемане, Даре ве Къавал 


Кемане сокъакъ бою кете эди. 

Аркъасында богъчасы, богъчасынынъ ичинде исе онынъ 
бутюн йырлары. 

Чокъмы кете, азмы кете — болдура, ёл кенарындаки ташчыкъ 
устюне отурып, тюшюнджеге дала. 

Онынъ бутюн дюньяда бир досту биле олмагъанына, 
богъчадаки йырларынынь да эписи бири-биринден 
аджыныкълы олгъанына окюнип, окюр-окюр агълай. 

Агълап тойгъан сонъ, кене ёлуны девам эте. 


Кемане кете-кете баягъы ёл кече. 

Бирден къулагъына бир гурюльти эшитиле. 

Башыны котерип бакъса, байырдан ашагъы Даре тыгъырып 
тюше. 

Озю де ойле бир гурюльтинен келе ки, дерсинъ огюз сюрюси 
чапа. 

Даре Кеманени корип токътай: 


— Селям алейкум, Кемане. 


Огъурлар олсун, къайда кетесинъ я? 
— Козьлерим бакъкъан тарафкъа, — деп джеваплана Кемане. 


— Мен де о якъкъа кетем. 
Айды, берабер кетейик. 
Бири-биримизге аякъдаш олурмыз. 


Кетелер. 

Даре, онынъ пешинден Кемане. 

Узакътан аджыныкълы бир ава эшитиле. 

Якъынджа келип бакъсалар — чалы тюбюнде Къавал отура ве 
яваштан инълей. 

Экиси де бир кереден: 


— Селям алейкум, Къавал бей! 
Не олды я? 
Пек эфкярлы йырлайсыз? 


— Къуванмагъа шей ёкъ, — дей Къавал. 

— Къашкъырлар бутюн къой сюрюсини богъып, чобанларны 
да таладылар. 

Оларны аджыйым. 


— Юр бизнен, бири-биримизге аркъадаш олурмыз, — деп 
теклиф эте Даре. 


Энди учевлешип кетелер. 

Къаранлыкъ тюшкенде бир дагънынъ янына барып чыкъалар. 
Атеш якъып къызыналар, раатланалар. 

Азачыкъ озьлерине кельген сонъ, къана, берабер йырлап 
бакъайыкъ, дейлер.. 


Кемане яваштан чалып башлай, онынъ артындан Даре истер- 
истемез домпулдай, Къавал да инълей-инълей оларгъа зиль 
тута. 

Бу агъыр ве аджыныкълы нагъмеден бутюн дагъны къаарь- 
къасевет сарып ала, атеш де сене, чегерткилер де сусалар, 
атта коктеки йьлдызлар биле сене... 


Сабасына достлар кете-кете бир койге барып чыкъалар. 

Бу койнинъ сакинлери бол берекет алгъан, анбарларны 
толдурып, энди Алтын Кузьнинъ догъгъан куню — Дервизагъа 
азырлана экенлер. 


Этраф койлерден мусафирлер чагъыргъанлар, софралар 
донаткъанлар. 

Эр кес ашай, иче. 

Лякин недир етишмей, не етишмегенини койлюлернинъ 
озьлери де анълап оламайлар... 


Иште, бу арада Кемане, Даре ве Къавал пейда олалар. 
Оларны корип: 

“Бизге етишмегени бу экен. 

Чалгъысыз байрам байрам олурмы?” — дейлер койлюлер. 
Достларны тереге кечирелер. 

Ашаталар, ичирелер. 

Мусафир эткен сонъ, шенъ бир ава чалмакъны риджа этелер. 
Авагъа джошып эр кес оюнгъа тюше. 


Адамлар сабагъадже ойнап йырлайлар. 

Сонъра эвлерине, озь койлерине къайталар. 

Шенъ чалгъыджылар: Кемане, Даре ве Къавал акъкъында эйи 
хабер бутюн алемге даркъай. 


О йылы кузь узун ве сыджакъ ола. 

Эр бир койде байрам, той-джыйын отькериле. 

Чалгъыджы достларнынъ къаарь-къасеветке вакъытлары 
къалмай. 


Эвинъде бутюн керегинъ олса, эр кес сагъ-селямет олса, 
анбарлар толу олса, айванлар токъ, бакъылгъан олса адамлар 
да джумерт ве мусафирчен олалар. 

Эр бир койде, койлюлер чалгъыджыларны озгъарыр экенлер, 
багъышлагъан къуванчлары, эмеклери ичюн хатырларыны 
пек хош эткенлер. 


Достлар, къазангъанларыны топлап топракъ алалар, эв 
къуралар, багъ етиштирелер. 

Бу буюк дюльбер эвнинъ янындан кечкенлер: “Бу Кемане, 
Даре ве Къавалнынъ эви”, — дейлер. 


Куньлернинъ биринде достларны буюк ве зенгин тойгъа 
чагъыралар. 

Той гедже-куньдюз бир афта девам эте. 

Кемане келин ве онынъ джариелери ичюн шенъ йырлай. 
Къавал киев ве онынъ достларыны шенълендире. 

Даре исе — ортагъа кучь сынашмакъ ичюн чыкъкъан 
пельванларгъа зиль тута. 


Бир афта девам эткен той да бите. 

Киевнинъ бабасы чалгьыджыларны разы этип, оларгъа алтын 
бере. 

Толу бир даре алтын. 

Достлар пек хошнут олып эвлерине къайталар. 

Кельген сонъ алтынларны пайлаштырмакъ къарарына 
келелер. 

Алтынларны къонанынъ устюне обалап, этрафына отуралар. 
Эр бири обадан бирер алтын алып, озь янына топлап башлай. 
Алтынларны учь къысымгъа болелер, лякин ортада бир алтын 
капик къала... 


Достлар къона устюнде къалгъан алтынгъа бакъып, не 
япаджакъларыны бильмейлер. 

Бир алтынны учьке насыл боледжеклерине чаре тапмай, 
шашмалап къалалар. 


— Аранъызда энъ сесли, энъ итибарлы меним, — дей Даре. 
— Демек, алтынны мен алмакъ керегим. 


— Ёкъ, — дей Кемане. 

— Къальблерни сызлаткъан, энъ назик сес кимнинъки? 
Меним сесим. 

Демек алтын меним оладжакъ. 


— Бакъ сен бу къопай чораларгъа! 

— секирип тура Къавал. 

— Киев ве онынъ достларыны ким шенълендирген эди? 
Мен. 

Алтын да меним олмакъ керек. 


Достлар чокъ вакъыткъадже тартышып, давалашалар. 

Амма бир къараргъа келип оламайлар. 

Тюшюне-тюшюне, шу алтын капикни багъчагъа 
тереклернинъ тюбюне комип, барып адамлардан акъыл 
танышмакъ къарырына келелер. 

Олардан анги бириси бу алтынгъа ляйыкъ олгъаныны 
адамлар айтсынлар. 


Озь байлыгъыны ташлап кетмеге бириси де истемей. 

Эр бири озь алтынларыны алып ёлгъа чыкъа. 

% Олар гедженинъ дер маалинде атеш этрафында отургъан 
адамлар расткелелер. 


Бу — зияфет башында отургъан айдутлар экен. 
Чалгъыджыларны корип пек къуваналар. 

Оларны ортагъа алып, чалынъыз дейлер. 

Чалгъыджылар исе индемей туралар. 

“Сиз бизни кейфлендирмеге истемейсинъизми!”, — деп 
ачувлана айдутларнынъ башы. 

Кемане оларгъа бойле джевап бере: 


— Сайгъылы айдут азретлери! 

Биз гонълюнъизни хош этермиз , амма башта сиз давамызны 
чезмек керексинъиз: бизим анги биримиз энъ эсас, анги 
биримиз энъ итибарлы? 

Демек алтын да онынъки олмалы. 


— Бу даваны чезмеден эвель, биз бу алтын насыл олгъаныны 
корьмек керекмиз... 


Айдутларнынъ башы шейтан киби айнеджи экен. 
Даванынъ къокъусыны бир кереден анълай... 


Кемане озь алтынлары сарылгъан богъчаны ача. 

Атешнинъ ярыгъында алтынлар гуя коктеки йылдызлар киби 
парылдайлар. 

Айдутлар алтынларны корип Кеманенинъ устюпе атылалар. 
Онынъ теллерини къопаралар, къулакъларыны сындыралар, 
багърыны эзелер. 

Алтынлар ичюн ойле котек чыкъаралар ки, достлар зорнен 
къачып къуртулалар. 

Учюнинъ де кейфи екъ, кетелер. 

Баягъы кеткен сонъ яйляда йылкъыджыларны 
расткетирелер. 

Адамларнынъ башлары эгик, кейфлери ёкъ, отуралар. 
Сатмагъа айдагъан ат сюрюси къашкъырлардан къоркъып, 
озюни яргъа аткъан. 

Иылкъыджылар энди атларнынъ шорбаджыларына насыл 
джевап береджеклерини тюшюнип, гъам-къасевет ичинде 
отуралар. 


Олар чалгъыджыларнен селямлашып, ал-хатыр сорагъан 
сонъ, бир ава сымарлайлар, амма чалгъыджылар индемей 
туралар. 

Иылкьыджыларнынъ энъ уйкени: “Сиз бизни урьмет этип, 
къасеветимизни савуштырмакъ истемейсинъизми? дей. 
Къавал онъа бойле джевап бере: 


— Сайгъылы йылкъыджы, эфендилер! 

Биз мытлакъа чалармыз, амма сиз башта бизим давамызны 
чезмек керексинъиз: анги биримиз баш, анги биримиз 
алтынгъа ляйыкъмыз?... 

— Къана о алтын?, — сорай бир йылкъыджы. 

— Бельки онынъ ичюн дава котермекнинъ аджети 
ёекътырдыр? 


Бу акъаретли сёзлерни эшиткен Къавал даяналмай. 
Торбасыны чезип, йылкъыджынынъ огюне озь байлыгъыны 
сепе. 

Иылкъыджылар алтынларны корелер, бутюн дюньяларыны 
унутып, оларны джыйып башлайлар. 

Къавал ачувланып, озь байлыгъыны къорчаламагъа атыла, 
амма йылкъыджылар оны да, достларыны да дереге котерип 
аталар... 


Сабасына достлар дереден зар-зорнен тырмашып чыкъалар. 
Бири-бирине къолтутып, яваш-яваш кетелер. 

Буюк ёлда оларгъа кой пельванлары расткелелер. 

Олар да котектен когерген, шишкенлер. 

Ялынаякъ, усьтлеринде тек шалварлары бар экен... 

Олар базар куню ярмалыкъкъа, башкъа курешчилернен кучь 
сынашмакъ, баш мукяфатны къазанмакъ ичюн баргъан 
экенлер. 

Амма куреш вакътында оларнынъ арабаларыны да, атларыны 
да, урбаларыны да айдутлар алып къачкъанлар. 

Курешчилер не къадар тырышсалар да баш мукяфатны 
къазанып оламагъанлар. 

Энди масхара олып койлерине къайта, койдешлеримизнинъ 
козьлерине бу сыфатта насыл корюнир экенмиз деп, ойланып 
кете экенлер... 


Пельванлар чалгъыджыларны корип пек къуваналар. 
Оларны сарып алып, шенъ бир ава чалмакъны риджа этелер. 
Чалгъыджылар исе индемей туралар. 

Пельванлар ачувланалар: 

“Сиз энди акъчасыз чалмагъа да истемейсизми?”. 


— Биз истеген аванъызны чалармыз, — дей Даре, — амма сиз 
башта давамызны чезинъиз: бизим арамызда энъ яхшы ким, 
энъ мунасип ким, алтын кимнинъ олмалы... 


Курешчилер бири-бирине бакъалар. 
Оларнынъ буюги бойле дей: 


— Сизинъ даванъызны чезмеден эвель, биз алтын керчектен 
де алтын олгъанына эмин олмакъ керекмиз. 
Бельки о, алтын дегильдир... 


Бу сёзлер Даренинъ джанына тие. 

О, торбасыны чезиге, ёлгъа бутюн барлыгъыны сепе. 
Пельванлар алтынны корип, къуванчларыны ичлерине 
сыгъдырамайып, багъырып алтынгъа атылалар. 

Даре оларнынъ де бирисини, де дигерини четке чеке, амма 
къайда! 

Олар Дарени тепмелейлер, мешин кольмегини йыртып, ойле 
фырландыралар ки, Кеманенен Къавал оны ёл четиндеки 
арыкътан зорнен къыдырып тапалар. 


Чалгъыджылар бутюн байлыкъларны джойып, котек ашап, 
бир алтынгъа ола не къадар акъаретлерге огърап, эвлерипе 
къайталар. 

Шу алтынны къазып алып базаргъа кетелер. 

Догъру эснафчылар устаханесине кирелер. 


Оларны анда низам-тертипке кетирелер. 

Кеманеге янъы садеф къулачыкълар къоялар, янъы теллер 
чектирелер, эзильген якъларына лак сюртелер. 

Дареге янъы мешин кольмек кийдирелер, балкъылдагъан 
зильчиклер такъалар. 

Къавалнынъ исе козьчиклерини буллюр шыранен ювып, янъы 
тончыкъ кийдирелер. 

Достлар бир ерге топланып, бири-бирине бакъып къалалар, 
озьлерини танып оламайлар: о къадар дюльбер олгъанлар. 
Кемане къувангъанындан артыкъ даянып оламай: янъы 
теллерини черте. 

Даре онъа зиль тута. 

Къавал да янъгъыравукъ нагъмесинен достларгъа къошула. 

О куню базарда олгъан бутюн халкъ шенъ чалгъыджыларны 
динълемеге топлана. 


Иште о куньден берли достлар бир даа давалашмайлар. 
Татлы-муаббет яшайлар. 

Шимди де шай яшайлар. 

Кой-койден кезип той чалалар, байрамларда адамларны 
шенълендирелер. 


Олар эр даим къуванч, йыр олгъан ерде, къайтарма 
янъгъырагъан ерде булуналар. 

Бу ханлыкъта Кемане, Даре ве Къавалдан да итибарлы ве 
намлы кимсе олмагъан... 


# Алтын Кузь 


Бунынъ не вакъыт башлангъаныны кимсе хатырлап оламай. 
Атта энъ акъыллы ве ферасетли адамлар биле белли бир 
кунь, ай, я да йылны айтып оламайлар. 

Лякин вакъиа бойле башлангъан эди. 


Ер узеринден дерт апте-къардаш: Кузь, Къыш, Баарь ве Яз 
учып, кечеята эдилер. 


— Бакъсанъыз, бакъсанъыз! 

Не де дюльбер сейяре! 

— эеджанланып багъырыкълады Баарь. 

- Вай, аптечиклерим, онъа къонып темель къурайыкъ да! 

% 

Олар учкъан юксекликтен Ер акъикъатен де сырлы мавы 
курреге ошай эди. 


— Неси яхшы шунынъ, шашам санъа? 

— мыдырданды энъ буюк аптеси — Къыш. 

Мен огюмизде къоджаман беяз куррени корем, о бу 
курречиктен бинъ кере балабан, я либасыны айтмайсынъмы 
— гъает гузель... 

Биз тек анда темель къурабилемиз! 

Лякин Кузь ве Яз бу теклифке къаршы чыкътылар. 


— Биз эвеллери бойле мавы сейярени расткетирмеген эдик 
де! 


— Мен исе пек ерулдым, узакъ ёлдан сонъ бираз раатланмакъ 
истейим! 
— деди Кузь, кокюс кечиререк. 


Апте-къардашлар ерге къондылар. Онынъ устюнде сув, къум 
ве таштан башкъа бир шей екъ! 

Мен сизге не деген эдим! 

— увулдады Къыш, — Меним айткъанларымны 
динълемединъиз. 

Ох олсун сизге! 


Шай экен, энди бу такъыр ерни озьлеринъиз 
яраштырынъыз!.. 


Не япмалы? 

— тааджипленген къардашлар къолларыны джаялар. 
Тааджиплендилер амма. 

Ерден де кетмеге истемейлер. 

Къыштан да утаналар. 


Олар баягъы бир тюшюнип-ташынгъан сонъ энъ кенджелери 
Баарь: 


— Айса Ер Кунешнинъ этрафында бир кере айланып 
чыкъкъан вакъытны озь арамыз болейик де, невбет иле оны 
зийнетлев ишлеринен огърашайыкъ, — деди. 


Иште, мына бойле Кузь Яз ве Баарь йылны озьара больдилер. 
Больдилер амма сонъ акъыллары башларына кельди: я Къыш 
пайдан къалды да, о не япаджакъ? 

Ойле олмаз!... 


Иылны дертке больмеге меджбур олдылар. 
Больдилер ве Къышны чагъырдылар: 


Апте, биз йылны дёртке больдик — бир чериги сенинъки! 

Энъ буюгимиз олгъанынъ ичюн де ишни сен биринджи олып 
башлайджакъсынъ! 

% 


Къыш бунъа пек ачувланды. 


— Бу акъылсызлыкъны биринджи ким башлагъан олса, ишни 
де биринджи о башласын! 
% 


— Баарьми? 
% 


Экинджи куню Баарь ишке киришти. 

Учь ай токътамай чалышты. 

Ондан сонъ ишни Яз девам эттирди, сонъ невбет Кузьге 
кельди. 

О да намуснен чалышты. 


Къыш бираз мыдырданса да, озюнинъ иссесини виджданнен 
одеди. 

Арадан бир йыл кетти. 

Апте-къардашлар ким энъ яхшы чалышкъаныны бильмек 
истедилер. 


— Бакъынъыз, мына буны мен яптым! — макътанды Кузь. 


— Сен не дейсинъ шу, макътанчакъ! 
— ынджынды Яз: 


— Бу меним ишим де, акъыз! 


— Ах, аптечиклерим, утанмайсынъызмы ялан айтмагъа? 
Бу ерде менден башкъа кимсе чалышмады да! 

— кусьти Баарь. 

Апте-къардашлар тамам бир афта иддалаштылар. 
Ниает: 


— Артыкъ бойле чалышмакъ мумкюн дегиль! 
Эр биринъиз озюнъиз бегенген бояны тапынъыз да, япкъан 
ишинъизни шу ренкте бояланъыз! — деди Къыш. 


Апте-къардашлар озь бояларыны къыдырып башладылар... 
Чокъ йыллар кечти, чокъ ёллар кечтилер. 

Энъ сонъу юксек дагъгъа келип чыкътылар. 

Юкъары тырмашкъан сайын, сокъакъ эп тарлаша, юрмек исе 
эп агъырлаша — эр бир адым буюк эмек талап эте... 


Эр кестен эвель Кузь болдурды. 


— Бираз раатланайым, сонъ оларнынъ артындан етерим, 
деди. 

Бир ташчыкънынъ устюне отурып, юкъугъа далгъаныны 
дуймай къалды... 


Апте-къардашлары исе эп огге юрьдилер ве, ниает ичинден 
ярыкъ чыкъкъан бир къоба огюнде токътадылар. 

Догъмушлар къоба ичине кирдилер ве корьгенлерине 
тааджипленип, агъызларыны ачып шашып къалдылар: тегиз 
ялпакъ таш устюнде агъызларынадже боя толу дерт бардакъ 
тура эди! 


Биринджи бардакъкъа Къыш япышты. 

О, пармагъыны боягъа батырып алып ерге бир къач тамчы 
чыбыртты — къобанынъ ичи диварларгъа япышып къалгъан 
беяз йымшакъ индже ве йылтыравукъ тюске толды. 
Къардашлар Къышнынъ дюльбер либасыны мемнюнликнен 
козьден кечире башладылар. 

% 


Экинджи савуткъа Баарь атылды. 

Онынъ ичинде ачыкъ ешиль боя бар эди! 

Баарь де ерге бир тамчычыкъ боя тамызды — къоба 
шырылдап акъкъан дагъ ирмагъыны анъдыргъан ренкке 
толды. 

Къобанынъ табаны исе ешиль макъатнен къапланды... 


Яз да озюнинъ боясыны сынап бакъты: къоба чешит 
ренклернен къапланды... 

Апте-къардашлар бирер савут боя алдылар. 

Бир бардакъ исе еринде къалды. 

Къызлар бири-бирине бакътылар: я Кузь къайда къалды? 


— О бираз раатланайым деп отургъан эди, юкълап къалгъан 
даа, — деди Баарь. 

— Корейик де, онынъ боясы насыл ренкте экен? 

О, бардакъны таштан котерип аладжакъта, бардакъны ерге 
авдарып парлады. 

Къобанынъ ичи исе козь ачып юмгъандже къою эрылгъан 
тюстеки ярыкъкъа толды. 


Эр бир ташчыкъ, къум данечиклери — эр шей эрылгъан 
тюске бояланды... ве аджайип эрылгъан тюсте музыка 
янъгъырады!.. 

Апте-къардашлар, сес-солукъ чыкъармай, къобадан 


чыкътылар, къоба ичинде исе эрылгъан тюстеки къырылгъан 
бардакъ парчачыкълар къалды. 


Кери къайткъанда, аля даа юкъуда олгъан Кузьни Къыш 
уятты. 


— Бу насыл мавылтылыкъ я? — сорады Кузь. 


Баарь онъа насыл этип сырлы эрылгъан тюсте боянен толу 
бардакъ къырылгъаны акъкъында сёйледи. 


Кузь аджджы-аджджы агълады, чюнки о да чокътан берли 
озюнинъ севимли боясыны къыдыра эди. 


— Истейсинъми, мен санъа озюмнинъ ешиль боямны 
берейим? — теклиф этти Баарь... 


Лякин Кузь къардашчыгъыны къуванчтан марум этмеге 
истемеди, бундан да гъайры, къабаат онынъ озюнде эди — 
бахтыны бейутлыкъкъа денъишти. 


Иште, Ерде укюмранлыкъ этип Къыш, Яз ве Баарь къалды... 
Кузь исе эрылгъан тюсте боя къыдырып башкъа сейярелерге 
учып кетти... 

Чокъ ерлерде булунды, чокъ шейлер корьди. 

Къоджаман беяз сейяреде де, кунешиинъ нурлары зар-зорнен 
барып еткен энъ кучюджик къара сейяреде де булунды. 
Лякин эрылгъан тюсте боя тапамады! 

Ахыр-сонъу Кузь Кунешнен акъыл танышмагъа къарар берди. 


Кунеш теренден кокюс кечиререк, тюшюнджеге далды: 


— Билесинъми, не? 

— деди о Кузьге, — мен эрылгъан тюстеки бояны къайдан 
алмакъны бильмейим, лякин, эгер сен истесенъ мен санъа 
озюмнинъ алтын тюсюмден багъышлайым. 

Эбет, о тылсымлы дегиль, лякин мен эр йыл вакъытыны 
кечирмей, ондан санъа берип турарым. 


Кузь бу къадар джумертлиги ичюн Кунешни алгьышлап, бир 
бардакъ алтын боя толдурып алды да, кене ерге къайтты. 
Ерде исе онынъ саиилик этеджек невбети кельген эди. 

Лякин апте-къардашлары онынъ ерине де чалышмагъа 
алышкъанларындан, невбетлеринден сонъ озь бояларыны 
силип кетмеге унуткъанлар! 


Кунештен алынгъан боя сырлы олмагъаны ичюн, Кузь 
къолуна фырчы алып, гедже-куньдюз чалышмагъа меджбур 
олды. 

Догърусыны айткъанда, апте-къардашлары Кузьге сукълана 
эдилер, чюнки бояны онъа Кунешнинъ озю берди де! 
Кузьнинъ фырчысы тийген эр бир шей адамларгъа джумерт 
берекет, къуванчлы эмек байрамы багъышлады... 


Арадан чокъ йыллар кечти. 


Базы бир вакъиалар эфсанеге чевирильди, лякин Кунеш 
берген сезюни унутмай, эр йыл Кузьге бардакъ-бардакъ 
алтын боя йибере. 

Кузь исе озюнинъ къоджаман фырчысынен чевре-этрафны 
алтын тюске боялай. 

О учь ай токътамай-ерулмай чалышса да, япыладжакъ 
ишлерини битирип етиштирамай — вакъыт етмей. 

Сельби, чам тереклери ешиллигинен де къалалар, къоджаман 
дагьларнынъ беяз къалпакълы башларына да барып 
етиштирамай, бунъа да вакъыт тапамай... 

Кимерде бир исе озюнинъ эрылгъан тюстеки боясыны 
хатырлап кусе де, козьяшларыны тёкип агъламсырай... 


Я бу вакъиаларнынъ себепчиси Баарь не япа? 


О, аптесини ынджыткъаныны аля даа унутып оламай ве 
омюр-билля унутмайджакъ, озь невбети иле чалыша ве бутюн 
Ер курресинде къокъулы эрылгъанлар ачсын деп тырыша... 

О, аптесине бир къучакъ эрылгъан багъышламакъ истей, 
лякин эрылгъаннынъ омюри къыскъа — ачкъанынен солып 
кете, Кузь исе оны корип етиштирамай!.. 


Адамлар исе Кузьнинъ джумерт боясына пек алыштылар ве 
эски заманлардан берли онъа алтын Кузь дейлер. 


# Эрылгъан тюслю гуллер къыраллыгъында 


Заман заман экенде, бир шахзаде яшагъан экен. 
Шахзаденинъ озь къыраллыгъы бар экен, амма онынъ 
къыраллыгъы пек кичкене: олгъаны оладжагъы энине юз ве 
боюна юз адым экен. 

Къыраллыкънынъ янындан кенъ ёл кече, ве афтада бир кере 
бу ёлда къомшу къыралнынъ къызы кезине экен. 


Къыралнынъ къызы пек дюльбер олгъан. 

Онынъ сачлары алтын тюсте, козьлери эрылгъан ренкинде, 
янакълары оймалы, аякълары тюзгюн, узун. 

Эр кереси кезинмеге чыкъкъанда усьтюне янъы антер, 
аякъларына янъы аякъкъапчыкълар, башына дюльбер шляпа 
кийип чыкъа: я, о, акъикъий къыралнынъ акъикъий къызы да! 


Къыралнынъ къызы сокъакъта пейда олгъанда шахзаде онынъ 
къаршысына чыкъа, башыны эге: “Мераба, къыраличем!” — 
дей. 


Къыз токътала, тизчиклерини енгильден буке, башыны эге, 
ве: 

“Я, мераба, шахзаде!”— дей. 

Шай дер экен, онынъ эрылгъан тюслю козьлери инджилерге 
бенъзеген йылдызчыкълар киби парылдап алалар. 

% Бир кереси бойле корюшювлерден сонъ шахзаде озюнде 
нелердир дуйып башлады: башта тынчлыгъы бозулды, сонъра 
юкъусы къачты, ве кель-келелим, иштиасы да гъайып олды. 
Бир кунь саба агъыр юкъудан уянгъан сонъ, ильк эвеля нелер 
япмакъ кереклигини хатырламагьа тырышты — башта не 
япмалы — ювунмалымы я да тишлерни темизлемелими? 
Акъылына тюшюреджек олды — лякин шай да хатырлап 
оламады... 


Шахзаде агъыр хасталыкъкъа огърадым, деп белледи, экимге 
мураджаат этмек керек деп тюшюнди. 

Лякин яш къыраличе ёлда янъы антеринен, буллюр 
аякъкъапчыкъларынен корюнгенинен шахзаде меселени 
анълады: о, ашыкъ олгъан. 

Сачларынынъ сонъки телинедже севда олгъан! 


Шахзаде ёлгъа чапып чыкъа, яш къыраличенииъ огюнде 
тизлерини буке ве къалтырагъан сесинен: 

“Къыйметли къыраличем! 

Мен сизге ашыкъ олдым, ялварам севгимни ред этменъиз, 
меним олунъыз!” — дей. 


Яш къыраличе бунъа тааджипленмей. 

Онъа къолуны, къальбини ве озь къыраллыгъыны биле 
къошуп, бойле теклифлер япкъанлар чокъ эди. 

Лякин о, шахзадени пек бегене. 

Шахзаде незакетли ве муляйим эди. 

Энъ эсасы башкъа шахзаделерге бенъзеп къаба дегиль эди. 
Шунда о, онъа шойле джевап къайтара: 


“Къыйметли шахзаде! 

Мен сизни пек бегенем. 

Лякин мен сизииъ рефикъанъыз олалмайым. 

Сизинъ къыраллыкъта ватандашлыкъ деген шей екъ.” 


— Ватандашлыкъ? 
— деп тааджиплеие шахзаде. 
— Я, бу недир? 


— Тюневин къыраллыгъымызнынъ мунаджими манъа шойле 
деди: къызым, санъа ватандашлыгъы олмагъан бир шахзаде 
юрегини теклиф этеджек, деп айтты. 

Сиз бугунь биринджи олып, манъа къальбинъизни ачтынъыз. 
Демек, ватандашлыгъы олмагъан шахзаде сиз экенсинъиз 
даа. 

Шахзаде терен тюшюнджелерге дала. 

"Бу не экен? 

Менде, меним къыраллыгъымда олмагъан шей недир экени?" 


Яш къыраличе онъа ярдымгъа кельди: 

— “Къыйметли шахзаде, — деди о, — бизим 
къыраллыгъымызнынъ китапханесинде Къанунлар Китабы 
бар, бойле анълашьшмагъан бутюн сёзлерге джевагшарны 
анда тапмакъ мумкюн. 

Мен бу сёзни тапарым ве сизге онынъ сырыны ачарым”. 


Завалы шахзаде! 

Танъ атар-атмаз энди ёл четинде, яш къыраличени беклеп 
тура. 

Бир кунь беклей, эки кунь беклей, учь кунь кече — кимсе 
корюнмей. 

Яш къыраличе къыраллар незакетлигини бозмаз, деп 
тюшюне. 

Айса, о, яш къыраличе де! 


Эр даим олгъаны киби, ёлда яш къыраличе корюнди. 

О, шахзадени корип, пек къуванды. 

“Къыйметли шахзаде, мен шу тылсымлы сёзнинъ манасыны 
таптым. 

Бу сёз еди шейни анълата. 

Едисини де акълымда тутып оламадым, лякин биринджиси 
акълымда къалды. 

О Эв, Мескен, Сарай деген сёзлерден ибарет,” — дей. 


Шахзаде бир дакъкъа биле тыныш алмадан, танъ аткъанда 
тура, акъшам козь къараргъандже чалыша. 

Керчек, онъа ярдым эткенлер де бар эди: кичкенечик 
гномлар эм меслеатларынен, эм амелий ярдым эттилер. 
Лякин энъ агъыр ишни озю беджерди. 

Къургъан сарайы пек буюк олмаса да, пек дюльбер олып 
ЧЫКЪТЫ. 


Сарайнынъ дамына дирек ерлештирди, дирекнинъ уджуна 
пекитильген йылдыз эрылгъан тюслю нурларыны сепип, 
этрафны айдынлата эди. 


Сарайнынъ огюнде тереклер отуртты, мейва тереклеринден 
багъча япты, бостан ичюн ер ачты. 

Бу — экинджи шарт эди. 

Лякин учюнджи шарт... учюнджи ерде денъиз тура. 

Ве, шунда шахзадени къоркъу сарды, яш къыраличе манъа 
бир заман къоджагъа чыкъмаз, деп янды-яныкълады. 
Шахзаде денъиз не олгъаныны биле, къоджаман мас-мавы 
денъизни озь козьлеринен корьген эди. 

Денъизнинъ не уджу, не буджагьы бар эди. 

Лякин ичинъде акъикъий севги юва къургъан олса, эр анги 
вазиеттен чыкъмакъ мумкюн. 

Ве шахзаде бунынъ чаресини тапты. 

Сарайнынъ огюнде терен тыйнакъ къазды. 

Ве, тыйнакъ буллюр киби чокъракъ сувларына толар-толмаз 
къар киби беяз эки акъкъу сув устюнде пейда олдылар! 
Эльбет, булар мераметли перилернинъ япкъан иши. 

Айса! 

Перилер акъикъий севги не олгъаныны пек яхшы билелер. 


Яш кьыраличенинъ къуванч ве айрети сынъырсыз эди. 
Шахзадени бойнуна сарылып опьмеге азыр эди. 

Лякин къыраллар незакетини акълына тюшюргенинен, 
мерамындан вазгечти. 

Я, о акъикъий къыралнынъ акъикъий къызы да! 


Дертюнджи шартта косьтерильгени киби, къыраллыкънынъ 
сынъырлары олмакъ керек. 

Къале дивары биревлернинъ малына козь акъайткъан базы 
бир къомшуларгъа эр шейнинъ сынъыры олгъаныны 
косьтермек керек эди. 


Шахзаде оны дёрт бир тарафтан сарып аладжакъ таш 
диварны тасавур этти ве тап кейфи бозулды. 

Я, бу терен къую ичинде отурып, дёрт орьме дивардан гъайры 
ич бир шей корьмемек демек де! 

Шахзаде къыраллыгъыны къоралап алмагъа, гуллерден 
олгъан джанлы къоранен сарып алмагъа къарар берди. 


Тамам еди кунь дегенде къыраллыкъ гурь, ешиль къоранен 
сарып алынды. 


Къыраллыкъкъа кириледжек ерде чешит ренкли гуллернен 
сарылгъан юксек кемер къапы къойды. 
Узакътан бакъсанъ, еди ренкли кок къушагъыны анъдыра. 


Яш къыраличе шахзаденинъ зийреклиги ве эмексеверлигине 
айретлене эди. 

О, къыраллыкънынъ ичерики маиетини ифаде эткен 
бешинджи шарт — тугъра акъкъында айткъанда, шахзаде сез 
онынъ юреги акъкъында кеткенини бир кереден анълады. 

Я шахзадеде насыл юрек бар? 

Эльбет де, юреги балабан эрылгъан тюслю гульге ошай! 

Яш къыраличе кемер къапыны яраштырып тургъан тугъраны 
корьгенинен, шахзаде бутюн варлыгъынен ашыкъ олгъаныны 
анълады. 

Лякин незакет деген шей бар, ве о, акъыллы Къанунлар 
Китабында айтылгъан шартларнынъ эписи сонъунадже эда 
этильмесинде шахзадеге ярдым этмек керек. 


Китапта алтынджы мадде оларакъ: “Сакъчылар, Орду, 
Имаеджи” деп язылгъан. 

Я, шахзаде къыраллыгъынынъ екяне сакини озю олгъанда 
орду онъа къайдан кельсин! 

Имаеджи десенъ, бу башкъа шей. 

О, имаеджи ола биле. 

Шахзаде онъа мирас къалап эски силяларны хатырлады, 
оларны барып тапты, темизлеп, йылтыратты. 

Керчек, къалкъан ве къылычы къайдадыр къалгъан. 

Лякин бунынъ да чареси тапылды: къалкъанны балабан 
алтын тюслю къабакътан, къылычыны таякътан ясады. 


Башындан аягъынадже силяланып, шахзаде 
къыраллыгъынынъ бекчилигинде турар экеп, ёлда яш 
къыраличе корюнди. 

% Шахзаде къалкъаны ве къылычы неден ясалгъаныны яш 
къыраличе дуяр, деп пек къоркъты, лякин яш къыраличе 
бунъа эмиет бермеди. 

Шахзаденинъ козьлерине тикилип бакъты ве муджизели 
тебессюм онынъ яначыкъларына келип къонды. 


Яш къыраличе Къанунлар Китабында единджи маддеде 
нелер язылгъаныны хатырлайджакъ олды, лякин эппейи 
вакъыт чекишти. 

Ерде яткъан пляки ташкъа сюрюнгенинен хатырлады: 


"Шахзаде, акълыма тюшти! 

— деп къуванчнен къычырды о, ве онъа тегерек пляки ташпы 
узатты. 

— Бу муурь! 

Буюк Къырал Муури! 

Муурьнинъ ортасында тугъра, четлеринде исе... четлеринде 
исе язы олмалы. 

Лякин насыл язы...” 


Яш къыраличе шай да хатырлап оламады. 

Я о, акъикъий яш къыраличе де! 

Шахзаде кенди муури насыл олмакъ кереклигиии озю де 
анълады. 

Шахзаде озюне муурь ойды, ортасына эрылгъан тюслю гуль 
ерлештирди, четлерине исе олгъаны-оладжагъы учь сёз — 
“Буюк Къырал Муури” деген сёзлерни язды. 


Арадан даа еди кунь кечкен сонъ той олды! 

Тойгъа узакъ ве якъын къомшуларынынъ эписи давет 
этильди. 

Перилер, гномлар, яш къыраличеге юреклерини теклиф 
эткен джеми шахзаделер давет этильдилер. 


Тойгъа шахзаденинъ энъ яхшы досту — Адждерха да кельди. 
Эки яшны биринджи олып хайырлады ве куньджи 
къомшуларгъа бакъып, ким де-ким шахзаде ве 
къыраличенинъ тынч аятларына ве бахт-сеадетлерине Къол 
котерсе шахсен меним иле, яни Адждерха иле иш кореджек, 
деди. 


Шахзаде къыраличесине янъы тадж эдие этти. 

Ёлда къыраличени ким де расткетирсе, онынъ къаршысында 
Эрылгьан тюслю Гуллер Къыраллыгъынынь бикеси 
тургъаныны бильсин, деп таджнынъ энъ корюнген ерине озь 
тугърасыны пекитти. 


# Йылбаш къары 


Эр кунь саба уянгъанымнен башта пенджереге бакъам — 
къар ягъгъанмы экен? 

Куньлер бири-бири артындан кече. 

Иылбаш да эп якъынлаша, къар исе ягъмай. 

Азачыкъ ягъа ве ирип бите. 


Биз битамнен энди наратны да азырладыкъ, нарат 
оюнчакъларыны да къутулардан чыкъардыкъ. 
Къар исе эп ягъмай. 


Отурып, пенджереге бакъам да, тюшюнем — къар не ичюн 
ягъмай экен? 

Биз Къырымгъа кочькен йылы о къадар чокъ къар бар эди. 
Къар фуртунасы да олды, аязлар да олды. 

Бабам мени чанагъа отуртып кездирди. 

Бу йыл исе... 

Такъвимнинъ япракълары да бите, къар исе эп ягъмай. 

Къар да ягъмай, сувукълар да олмай. 

Бунда кимнинъ къабааты бар экен? 

Бельки кимдир Аяз деденинъ джаныны агъырткъандыр. 


А-а, анъладым. 

Буны битам япты! 

Насыл олды да, эвельден бунъа акъылым етмеди?! 

Бу битамнынъ къабааты. 

Биз Къырымгъа кочип кельгенде, бабам эвимизни даа къурып 
битирмеген эди, мувакъкъат эвчикте яшадыкъ. 

Тышарыда сувукъ олса да, электрик оджагъымыз бар эди. 
Якъкъанынънен эвнинъ ичи деръал къыза. 

Оджакънынъ ичи комюрге бенъзеп алевленип янгъанындан, 
оданынъ ичи сыджакъ ола, атта йырламагъа истейсинъ. 

Амма электрикни сёендюрселер, оджакъ да янмай, оданынъ 
ичи де сувуй. 


Битам мени ёргъангъа сарып, креслонынъ ичине отурта. 

Мум киби ёргъангъа сарылып отурам, тек козьлеримни, пуву 
киби, анда-мында айландырып бакъам. 

Бойле вакъытта джаным сыкъыла, тарсыкъып башлайым... 


Битам къабаатлы олгъаныны насыл анълагъанымны 
билесинъизми? 

Шу йылы, къатты сувукъ олгъанда, атта къопкъалардаки сув 
бузлап къалгъанда, электрик ярыгъы да эр кунь 
сёндюрильгенде, мен къатты сувукълангъан эдим. 

Битам да джигерлерим сувукъланмасын деп къоркъкъан. 
Шашам, джигерлерим ичимде олса, озюм де шубагъа, 
ёергъангъа сарылып отурсам, олар насыл этип 
сувукъланаджакъ?... 


Башта битам электрик ярыгъыны сёндюрген адамларны, сонъ 
одуннен комюрни эвельден алып азырламагъан бабамны, 
сонъ къышны сёгди. 

Эм ойле сёгди ки, атта сокъакъта биле эшитильди. 

“Къар чувалынъ тешильгейди! 

Сувукътан янакъларынъ патласын! 

Анда, озюнънинъ Шималинъде, буз къырына япышып, бизге 
ёлны унуткъайдынъ!...” 

О даа чокъ чешит лянетлер айтты, эписи акъылымда биле 
къалмады. 


КъышнынЪъ адреси менде олса, онъа мектюп еллар эдим. 

Эбет, шимди мектюп ёлламакъ паалыгъа тюше. 

Битам Ташкентке мектюп ёлламакъ ичюн озюнинъ яры 
пенсиясыны масраф эте. 

Ачувлана, энди эр бир ёллангъан мектюп алтьндыр, деп 
айта... 

Бу Эмине алама ёллангъан мектюплер олса керек. 

Биз ондан энди дерт мектюп алдыкъ, амма бириси алтынгъа 
чевирильмеди. 

Битам бу мектюплерни окъугъан сайын агълай. 

Тюневин телевизордан “Къар къыраличе” деген мультикни 
косьтерген эдилер. 

Энди Къар къыраличесине мураджаат этмек кереклигини 
анъладым! 

Эм мектюпнен дегиль, мектюп онъа барып етмесине вакъыт 
чокъ керек. 

Онъа озюм бармакъ кереким. 


Башта пусла тапып азырладым. 

Эгер догъру “М ” арифини косьтерген акърепнинъ ёлундан 
кетип, бир якъкъа бурулмасанъ, тамам Шималий къутупкъа 
барып тюшмек мумкюн. 

Яныма конфет, печенье, термос ичинде къайнакъ сув алдым, 
сыджакъча кийиндим ве битам тюкянгъа кеткен арада ёлгъа 
ЧЫКЪТЫМ. 


Къырымда догъру Шимальге алып баргъан асфальт ёлу 
олмагъаны чокъ языкъ. 

Диварлардан, арыкълардан атлап кечмеге, 
чытырманлыкълардан тырмашмагъа керек олды. 

Пек болдургъанымдан азачыкъ отурып раатланмагъа 
истедим. 


Ёлнынъ четинде эски бир аран тура, онынъ баджалары да 
бар. 

Баджаларны тутып бакъсам, сыджакълар. 

Оларнынъ бириси янында отурып, козьлеримни юмдым... 


Козьлеримни юмгъанымнен насылдыр къобагъа тюштим. 

Бу къобада исе джын яшай экен. 

О, устюме атеш уфюрип, дешетли ырылдап башлады. 

Амма мен ондан ич де къоркъмадым. 

Керосинни чокъ масраф этмемесини, оны шимди базардан 
биле сатын алмакъ къыйын олгъаныны айттым... 

— Мен санъа учь тапмаджа айтайым, — деди джын озюнинъ 
къаба сесинен, — Эгер джевабыны догъру айтмасанъ, 
керосинимни аджымайып, сени якъарым! 


— Яхшы! 
— разы олдым мен, — айт тапмаджаларынъны! 


— Шимди дюньяда энъ паалы шей недир? 


— Энъ паалы дейсинъми? 

Балалар багьчасындаки ер! 

Анам къыз къардашымны балалар багъчасына 
ерелештирмеге истесе, ондан о къадар чокъ пара талап 
эттилер ки, шашкъанындан бир афта къадар тутулып-тутулып 
лаф этти. 

Эгер инанмасанъ, — дедим мен джынгъа, — балаларынъны 
бизим балалар багьчасына ерлештирип корь... 

— Энди экинджи тапмаджамны динъле! 

— деди джын. 

— Шимди дюньяда энъ татлы шей недир? 


— Эбет, чемшеден акъкъан сув! 

Бизим яшагъан къасабамызда энди бир йылдан зияде 
къурналардан бир тамчы сув акъмай. 

Сувны машина ташый. 

Эгер сен бир керечик шу цистернанынъ сувуны ичип 
бакъсанъ, дюньяда къурнадан акъкъан сувдан да татлы шей 
олмагъаныны анъларсынъ, — дедим мен джынгъа. 


Джын озюнинъ чуллы башыны саллады да, манъа сонъки 
тапмаджасыны айтты: 


— Шимди дюньяда энъ къыйметли шей недир? 


— Энъ къыйметли шей, эбет, электрик энергиясыдыр. 

Мен онъа электрик энергиясы олмаса, ярыкъ да, сыджакъ да 
олмагъаныны, телевизор чалышмагъаныны, троллейбуслар 
токътап къалгъаныны анълатмагъа меджбур олдым. 

Бу джын озь къобасындан тышкъа чыкъмагъаныны, шунынъ 
ичюн де бир шейден хабери олмагъаныны бирден анъладым... 


Джын агъыр-агъыр кокюс кечирип, явашчыкътан шойле 
деди: 


— Сенинъ учь истегинъни эда этмеге азырым... 

Джын шу дакъкъасы мени Къар къыраличесининъ сарайына 
алып барды. 

Мен Къыраличеге эр шейни анълаттым, битам ичюн ве онынъ 
джаныны агъырткъан эр кес ичюн афу сорадым. 

Къыраличе кульди ве Аяз Дедени чагъырды, Къырым ичюн де 
чокъча къар ве аяз айырмакъны эмир этти. 

О, ельни де къошаджакъ олды, амма мен ниетини анълап, ель 
озюмизде де етерлик олгъаны акъкъында айттым. 


Къар къыраличесине миннетдарлыгъымны бильдирип, 
джыннен кене къобагъа къайттыкъ. 
Джын мени ерге тюшюргенинен янагъына япышты. 


— Я санъа не олды? 

— деп сорадым мен. 

— Сувукътан тишлерим агъырып башлады, — шикяетленди 
джын. 


— Тишлеринъни эр даим темизлейсинъми? 


— Уфакъ олгъанымда темизлей эдим... 
— Я бу не вакъыт олгъан шей? 


— Эки бинъ йыл эвельси. 


— Тишлеринъ шунынъ ичюн де агъыралар. 

Оларны эр кунь темизлемек керек, ве йылда ич олмадым бир 
кере къобадан темиз авагъа чыкъмакъ керек. 

Бу санъа ярдым этер. 


— Бу сенинъ учюнджи истегинъми? 
— деп сорады джын. 


— Айды, бу меним учюнджи истегим олсун. 


— Сагъ ол!... 
— деди явашчыкътан джын. 
— Сен пек мераметли бала экенсинъ. 


Мен гъурурнен башымны котердим ве, насылдыр бир къатты 
шейге урулып, козюмни ачтым. 

Арандан тазе авагъа чыкъсам, не корейим — атеште 
патлагъан мысырбогъдайгъа ошап, япалакъ-япалакъ къар 
ягъа. 

Керчектен де къар ягъа!.. 

</аос> 


